 NEVERIFICIRANI ZAPISNIK

 REPUBLIKA HRVATSKA

VARAŽDINSKA ŽUPANIJA

 GRAD IVANEC

 GRADSKO VIJEĆE

KLASA: 023-05/21-01/08

URBROJ: 2186/012-02/05-21-3

Ivanec, 16. srpnja 2021.

**Z A P I S N I K**

**od 16. srpnja 2021. godine**

sastavljen na 3. sjednici Gradskog vijeća Grada Ivanca održanoj u prostorijama kino dvorane Ivanec, Ulica Vladimira Nazora 1, Ivanec.

Započeto u 19,00 sati.

Zapisnik vodi: Snježana Canjuga.

Nazočni: Babić Antun, Cikač Ljudvek, Đuras Zdenko, Geci Smoljo Kristina, Gotal Elvis, Grđan Josip, Kozina Stjepan, Mudri Božica, Patekar Dalibor, Ivanec, Rohtek Miroslav, Sedlar Ivan, Sedlar Nikola, Slunjski Mihael, Spasojević Goran

Izostanak je opravdala: Car Matišić Martina.

Osim vijećnika nazočni su bili: Milorad Batinić – gradonačelnik, Marko Friščić – zamjenik gradonačelnika, Maja Darabuš, Irena Romanić, Stjepan Vincek, Petra Videc – Upravni odjeli Grada Ivanca, Lana Labaš – Poslovna zona Ivanec d.o.o., Aron Varga i Patrik Filaković – Arheo d.o.o. Zagreb.

Sjednicu vodi Dalibor Patekar – predsjednik Gradskog vijeća, pozdravlja sve nazočne, konstatira da je od ukupno 15 izabranih vijećnika nazočno 14 vijećnika te će se donositi pravovaljane odluke. Pozdravlja gosp. Arona Vargu i Patriku Filakovića – predstavnike izrađivača planova iz tvrtke Arheo d.o.o. Zagreb.

Prije samog početka sjednice predsjednica upoznaje vijećnike sa slijedećim: Ujedno sam Vas dužan upoznati, sukladno Poslovniku, da je Međustranačko vijeće Gradskog vijeća održalo sjednicu dana 15. srpnja 2021. godine, na kojoj su raspravljene točke dnevnog reda današnje sjednice.

Na stolu se nalaze i prijavnice za raspravu koje vijećnici mogu predati do početka rasprave – molim vijećnike da svoje prijave i raspravu usklade s Poslovnikom tj. jedna rasprava po jednoj točki dnevnog reda u svojstvu vijećnika (5 minuta) ili predsjednika Kluba vijećnika (10 minuta)

Obavještavam vas da je osnovan Klub vijećnika nezavisne liste i SDP-a, a za predsjednika je izabran Ivanec Sedlar te za zamjenika Mihael Slunjski.

Predlažem da predsjednici Klubova vijećnika koji će sudjelovati u raspravi izađu za govornicu, a Gradonačelnika molim da svoje odgovore daje s govornice, obzirom da se nalazimo u prostoru kino dvorane.

Na vaše klupe primili ste amandman pod točkom 10. dnevnog reda: Odluka o izmjenama i dopunama Odluke o izvršavanju Proračuna Grada Ivanca za 2021. godinu,

- Amandman vijećnika Ljudveka Cikača

Prema Poslovniku o radu Gradskog vijeća, Amandman postaje sastavnim dijelom konačnog prijedloga akta i o njemu se ne glasuje odvojeno ako:

- ga je podnio predlagatelj,

- ako se s amandmanom suglasio predlagatelj akta.

O amandmanu na prijedlog akta s kojim se predlagatelj nije suglasio glasuje se odvojeno.

Ako se prilikom glasovanja o amandmanima za njegovo prihvaćanje izjasni manje od polovice nazočnih vijećnika, predsjednik Gradskog vijeća može odmah utvrditi da amandman nije prihvaćen.

Amandman prihvaćen na sjednici Gradskog vijeća postaje sastavni dio prijedloga akta o kojem se odlučuje.

Predsjednik daje na usvajanje predloženi dnevni red s obzirom da na isti nije bilo prijedloga za izmjene ili dopune.

Svih 14 nazočnih vijećnika glasovalo je „za“ predloženi dnevni red, te predsjednik konstatira da je jednoglasno usvojen sljedeći

**D N E V N I R E D**

 **Aktualni sat**

1. **Zapisnik s 1., konstituirajuće, sjednice Gradskog vijeća Grada Ivanca održane 10. lipnja 2021. godine**
2. **Zapisnik s 2. sjednice Gradskog vijeća Grada Ivanca održane 17. lipnja 2021. godine**
3. **Odluka o donošenju Urbanističkog plana uređenja groblja Ivanec**
4. **Odluka o donošenju Urbanističkog plana uređenja groblja Margečan**
5. **Izvješće o provođenju Akcijskog plana provođenja Strategije razvoja Grada Ivanca za razdoblje 2014. – 2020. godine za 2020. godinu**
6. **Izvješće o izvršenju Plana djelovanja Grada Ivanca u području prirodnih nepogoda za 2020. godinu**
7. **Izvješće o stanju zaštite od požara na području grada Ivanca za 2020. godinu**
8. **Izvješće o radu gradonačelnika za razdoblje od 1. srpnja do 31. prosinca 2020. godine**
9. **II. Izmjene i dopune Proračuna Grada Ivanca za 2021. godinu i projekcije za 2022. i 2023. godinu**
10. **II. Izmjene i dopune Programa građenja objekata i uređaja komunalne infrastrukture za 2021. godinu**
11. **II. Izmjene i dopune Programa održavanja komunalne infrastrukture za 2021. godinu**
12. **II. Izmjene Programa utroška sredstava šumskog doprinosa u 2021. godini**
13. **II. Izmjene Programa javnih potreba u kulturi Grada Ivanca za 2021. godinu**
14. **II. Izmjene Programa javnih potreba u području socijalne skrbi za Grad Ivanec u 2021. godini**
15. **I. Izmjene i dopune Programa javnih potreba u sportu Grada Ivanca za 2021. godinu**
16. **Odluka o izmjenama i dopunama Odluke o izvršavanju Proračuna Grada Ivanca za 2021. godinu**
17. **Program dodjele bespovratnih potpora grada Ivanca u turizmu**
18. **Odluka o izmjenama i dopunama Odluke o komunalnom doprinosu**
19. **Odluka o dopuni Odluke o komunalnoj naknadi**
20. **Odluka o raspodjeli sredstava za redovito financiranje političkih stranaka za lipanj – prosinac 2021. godine**
21. **Godišnji provedbeni plan unaprjeđenja zaštite od požara za područje Grada Ivanca za 2021. godinu**
22. **Plan operativne primjene Programa aktivnosti u provedbi posebnih mjera zaštite od požara od interesa za Republiku Hrvatsku u 2021. godini na području Grada Ivanca**
23. **Izvješće o korištenju sredstava proračunske zalihe za mjesec:**
* **siječanj 2021. godine**
* **siječanj – veljača 2021. godine**
* **siječanj – ožujak 2021. godine**
* **siječanj – travanj 2021. godine**
* **siječanj – svibanj 2021. godine**

**Aktualni sat**

**Pitanja i prijedlozi vijećnika te odgovori gradonačelnika:**

1. **Mihael Slunjski:** Prometna infrastruktura – na koliko je županijskih cesta započela modernizacija i sanacija sukladno dogovorenom programu između Grada Ivanca i Varaždinske županije i koliko cesta nam još predstoji u narednom razdoblju, poseban bih stavio naglasak na proširenju ceste Radovan – Škriljevec. Radi se o cesti 4 km dugoj, na kojoj jedva stane jedan automobil, dosta teško, gotovo nemoguće je mimoilaziti se. Zanima me da li se ta cesta nalazi u tom programu, ako da, kada bi započeto taj višegodišnji projekt.

Milorad Batinić: Između Grada Ivanca i Županijske uprave za ceste, uz suglasnost Županije, ugovorene su dvije lokacije u Radovanu - izgradnja pješačkog prijelaza i proširenje jednog dijela prometnice na lokalnoj cesti u Osečkoj. Činjenica je da je u tom periodu 4. travnja, svibnja mjeseca bilo razgovarano i s ravnateljem ŽUC-a i sa aktualnim tadašnjim županom Čačićem. Grad Ivanec je izdvojio kroz rebalans 500.000 kuna što je spreman sufinancirati ŽUC-u upravo što se tiče modernizacije lokalnih cesta. Mogu sa sigurnošću kazati da je skoro 100% lokalnih cesta na području Grada Ivanca, izuzev možda nekoliko kilometara na pojedinim dionicama u zadovoljavajućem stanju, ostale su u vrlo lošem stanju, što se tiče širine kolnike. Tu pogotovo jedna od najkritičnijih je upravo prometnica koju ste spomenuli Radovan - Škriljevec. Na žalost, bili su izbori i nakon toga nismo uspjeli definirati višegodišnji program. Inače inicijalno, moj prijedlog je bio prema tadašnjoj aktualnoj županijskoj vlasti i ravnatelju ŽUC-a da se po našem modelu kao što imamo definirane i određene višegodišnji program modernizacije lokalnih cesta da se to uspije, to je bio naš prijedlog prema ŽUC-u jer imamo kompletnu evidenciju koliko kilometara županijskih i lokalnih cesta ima. Iz našeg katastra i strategije modernizacije prometnica, neovisno u koju kategoriju spadaju na području grada Ivanca i tko upravlja njima, međutim nismo uspjeli definirati. Nadam se da će nova aktualna županijska vlast na čelu sa županom Stričakom prihvatiti naš prijedlog, radi se o 500.00 kuna koje smo spremni dati, a nemamo obavezu prema tome. Mislim da, iole ako se racionalno razmišlja i ukoliko se razmišlja pozitivno ne vidim razloga da se to ne bi prihvatilo pa u tom smislu vjerujem da će se i taj dio realizirati. Ono što slijedi, to je sastanak, kad je bio prvi inicijali sastanak pozvao sam župana Stričaka na niz projekata koje Županija ima u obvezi odraditi na području grada Ivanca. Očekujem i to će biti jedna od tema našeg aktualnog sastanka.

1. **Mihael Slunjski:** Komunalno održavanje - prostor bivše Varteksove zgrade, koja je vraćena u državno vlasništvo, stoji dosta zapušten. Na prostoru je zarasla visoka trava, koja se sve više širi, u njoj se počinju skupljati i različite životinje što predstavlja problem za okolno stanovništvo. Da li je Grad u mogućnosti da obavi komunalno održavanje, prvenstveno košnju ili ukoliko je potrebno da komunalni redar uputi nalog državi da se pobrine za to.

Milorad Batinić: Što se tiče pogona bivšeg Varteksa, dana 2. srpnja je temeljem mojeg naloga Upravni odjel za urbanizam, komunalne poslove i zaštitu okoliša uputio prema Ministarstvu prostornog uređenja, graditeljstva i državne imovine, to je sad jedno Ministarstvo, nalog da očisti svoju imovinu. Išlo je dostavnicom, 5. srpnja su to zaprimili, imaju rok od 15 dana, znači 20. srpnja istječe rok da očiste svoju parcelu, nakon toga donosi se rješenje o izvršenju od strane komunalnog redarstva po trećoj osobi. Nadam se da se država, iako dosadašnji odnos koju je država imala prema svojoj imovini, ne samo Varteksa, nego i još nekih lokacija, nisam siguran u to. To mi može potvrditi niz aktivnosti koje smo imali nakon što smo vratili darovanu nekretninu upravo iz razloga jer smo imali iskaz interesa za kupnju od dva poduzetnika s područja Grada Ivanca i država se tek nakon šest mjeseca javljaju da su zaprimili određene dopise, naše prijedloge. Prijepiska traje godinu i pol. Ono što je na neki način obećavajuće, po drugoj strani ne mogu prihvatiti kao nešto što je pristojno u politici, to je izjava ministra kad mu je bilo postavljeno pitanje, rekao je vidjet ćemo tko će pobijediti pa ćemo onda razgovarati. Sad se zna. Ujedno vjerujem da će to doći do ministra i ovo rješenje o izvršenju pa će se možda sjetiti i konačno odgovoriti na naš upit da li će se to staviti na prodaju ili što će država s tim. Inače, kod stupanja u posjed te nekretnine, prije nego su službe iz nadležnog Ministarstva obišle taj Varteksov pogon, samo za čišćenje smo utrošili tada preko 22 tisuće kuna. Izradu mišljenja o stanju nekretnine, u kakvom stanju se nalazi, građevinski, statički, funkcionalno, plus izradu procjembenog elaborata još smo utrošili 20 tisuća, sveukupno oko 45 tisuća kuna gradskih novaca da bi ih uopće mogli pozvati jer nas je bilo sram da na našem području država ima takvu nekretninu. Vidjet ćemo što se biti nakon 20. srpnja, znači po rješenju imaju još rok, naime to je postupanje koje komunalni i poljoprivredni redar, ovisno o kojem zemljištu se radi, ide se prema svim građanima ili privatnim fizičkim osobama po pitanju te tematike.

1. **Mihael Slunjski:** Komunalna infrastruktura – zbog čega su stali radovi na odvodnji površinskih voda na groblju u Ivancu?

Milorad Batinić: Radovi su stali naprosto iz tehničkih razloga, trebalo je s obzirom na početak radova, revidirati, došlo je do nekih novih spoznaja, dubina podzemnih voda nije odgovarala, morao se revidirati projekat i radovi bi prema informaciji koju imam od strane Ivkoma-a koji radi te poslove u drugoj polovici ovog mjeseca bi trebali početi.

1. **Antun Babić:** Autobusno stajalište Jerovec Gornji - želio bih pitati postoji li kakva namjera i poduzimaju li se kakve aktivnosti oko uređenja autobusnog stajališta „Kuljevčica“ u Jerovcu kod kapelice. Već dugi niz godina svjedočimo kupljenju putnika usred samog križanja županijskih cesta 2101 i 2084 koje predstavlja veliku opasnost i ugrozu za same putnike ali i za sve ostale sudionike u prometu. Posebice tu skrećem pozornost na školsku djecu kao potencijalno najugroženiju ali i najneoprezniju skupinu putnika koji u autobus ulaze i iz njega izlaze prelazeći cestu usred frekventnog cestovnog križanja a koja nema nikakvih obilježja. Pravo je čudo i sreća što do sada nije bilo tragičnih posljedica takvog načina kupljenja putnika. Koliko je meni poznato Vijeće mjesnog odbora Jerovec Gornji u mandatu 2013-2017 više je puta pokretalo pitanja oko uređenja toga autobusnog stajališta, pa bih molio da ukratko izložite kakve su aktivnosti poduzimane i u kojoj je fazi eventualna realizacija.

Milorad Batinić: Zaprimili smo dopis, inicijativu, pošto se radi o županijskoj cesti, službe će napraviti određenu skicu, određeni prijedlog koji smo dužni, pošto je ulaz i izlaz na toj lokaciji, parkirališta kod kapelice u Kuljevčici, sa županijske ceste moramo dobiti suglasnost ŽUC-a ili njihov prijedlog ako je to moguće kako urediti. Bit će svakako njima proslijeđeno.

1. **Antun Babić:** Dovoz varaždinskog smeća na odlagalište Jerovec - u posljednje smo vrijeme svjedoci mnogih medijskih napisa oko dovoza varaždinskih bala na odlagalište Jerovec. Mnogo smo o tome čitali i slušali i znamo da je stav da se to neće dozvoliti. Međutim, poučeni povijesnim iskustvom da gdje ima dima ima i vatre, mještani Jerovca skeptični su da bi se ipak to moglo dogoditi. Molio bih Vas da nam ukratko izložite trenutnu situaciju i stav, te iznesete mehanizme kojima se namjeravamo oduprijeti takvom scenariju ukoliko dođe do pritiska sa državnog vrha.

Milorad Batinić: To je jedna tema koja je bila aktualna koncem prošle godine i početkom ove godine. Bivši gradonačelnik aktualizirao je, nije imao kamo s otpadom, tada smo odgovorili, tada je bilo sazvano također međustranačko vijeće gdje smo praktički svi tadašnji dionici političkih stranka zaključili da je neprihvatljivo iz argumentiranih razloga. Prvenstveno radi se o jednom dokumentu, to je dinamika zatvaranja odlagališta, koju isključivo donosi ministar. Tada smo se dopisivali s Ministarstvom. Zadnji naš odgovor koji je išao, usmjerili smo i pojasnili smo im tu dinamiku kako je mi iščitavamo. Nakon toga nije bilo više nikakvih dopisa. Nakon izbora, Varaždin se opet suočio s identičnim problemom. Aktualni gradonačelnik je također po modelu počeo vršiti pritisak potpuno bespotrebno jer kompletnu korespondenciju sa tadašnjim vodstvom Grada Varaždina, tadašnjim ministarstva slali smo i na adresu Grada Varaždina da vide što i kako je. Činjenica da dokument dinamika zatvaranja nije predvidjela da se na odlagalište Jerovec dovozi otpad od bilo kuda drugdje osim s područja 6 jedinica lokalne samouprave s područja bivše općine Ivanec, koje i sada dovoze otpad, gdje je Ivkom koncesionar i to je bilo naše uporište. Svake godine se vrši izmjera, geodetska izmjera koliko je još stanje od prostora, volumena na odlagalištu. Zadnja izmjera nedugo mislim da se radi o još 28 tisuća tona otpada stane na odlagalište. To je prema projektu i to je negdje između 5 do 7 godina se može još otpad odlagati. Prema tome, to je drugi argument zašto ne možemo prihvatiti prije svega to, a onaj najvažniji zato što ne žele građani grada Ivanca i neće ga biti.

1. **Ljudvek Cikač:** Kada će se uređivati cesta u zaselku Slivari u Lančiću, potom ceste u Knapiću, koje su sve redom u jako lošem, katastrofalnom stanju, po mojem saznanju više desetljeća u iste nije ništa ulagano, a posebno kanalizacija u Knapiću. Kada se planira napraviti kanalizacija u Knapiću, te kada se planira raditi sanacija ceste u gornjem dijelu Vuglovca, otprilike trećine Vuglovca, donji dio je asfaltiran, gornji dio nije, koja je također u katastrofalnom stanju? Znamo da dio toga obuhvaća aglomeracija, ali bojim se da ljudi ne mogu četiri godine čekati i puštati kanalizaciju na nerazvrstane ceste. Pozivam gradonačelnika i suradnike kad budu imali vremena da dođu gore i to pogledaju.

Milorad Batinić: Radi se o prometnicama neovisno da li su županijske, da li su naše, uglavnom su naše nerazvrstane ceste. U Lančiću čim prođe aglomeracija nakon toga se ide u sanaciju nerazvrstanih cesta. Jeste da je ova cesta prema zaseoku Slivari bila u programu modernizacije, to je ovaj program koji je još važeći, međutim upravo iz razloga, 2020. je bila na redu, smo je maknuli van jer nema smisla da prometnicu asfaltiramo, uredimo, a nakon toga idu prekopi. Mislim da je to svima logično. Što se tiče Vuglovca, također aglomeracija ide od zapada Kaniža, Gečkovec, Vuglovec, Lančić, Knapić do Punikvi u ovom potezu. Naravno, i obuhvat Ivanca. Ovo se radi o županijskoj prometnici, jedna dionica, prvi dio Vuglovca je bio već ima dosta godina modernizirana i trebala je ići naknadno, za dvije godine, prije negdje od četiri godine. Već tada se znalo da projekt aglomeracije ide i ŽUC je isto odustao od daljnje modernizacije. Razumijem i svoje sumještane, mene svaki dan manje-više bombardiraju s time, s razlogom. Ono što je možda najveći problem to je održavanje te prometnice i sanacija udarnih rupa nije na razini kako bi možda trebala biti. Čim završi aglomeracija, odmah nakon toga ide modernizacija prometnica.

1. **Ljudvek Cikač:** S obzirom na veliki broj udruga na području našega Grada, tko je u Komisiji za dodjelu sredstava za rad udruga i po kojim se kriterijima sredstva dodjeljuju ?

Milorad Batinić: To je sustav bodovanja, vrednovanja, određivanja financijskih sredstava, definiranje Zakonom o udrugama i temeljem provedenog javnog poziva. Tu je isto tako i Uredba koja definira kriterije, mjerila i postupke financiranja. Mi imamo određeni buđet. Sukladno uputama za prijavitelje imamo određenu bodovnu tablicu koja valorizira projekte, a članovi Povjerenstva su pročelnica Upravnog odjela za lokalnu samoupravu Irena Kresonja, pročelnica Upravnog odjela za poslove gradonačelnika Ljiljana Risek, Ljubica Friščić od strane vijećnika, Tina Putar iz Pučkog otvorenog učilišta i bivša zamjenica gradonačelnika Lidija Kozina. Na web stranicama Grada Ivanca postoje kompletno kriteriji za bodovanje, program koliko je koja udruga dobila, s time da na području Grada Ivanca imamo 96 udruga koje se financiraju iz proračuna.

1. **Elvis Gotal**: Već od 2009. godine se neprestano spominje da će se osnovna škola dograditi u raznim varijantama. Na koji način i kada kreće dogradnja i rekonstrukcija te opremanje prostora Osnovne škole Ivana Kukuljevića Sakcinskog i kada bi se mogao očekivati početak jednosmjenske nastave?

Milorad Batinić: U prošlim sazivima je bilo puno govora o tome, naravno osnivač je Varaždinska županija, isključivo i jedina odgovornost je na Županiji i na državi. Na svečanoj sjednici kad je govorio župan Stričak, svakako veseli da je škola u Ivancu u planu na ovaj ili onaj način, očekuje se u ovom programskom razdoblju financiranje kroz operativne programe, bit će mogućnost financiranja dogradnje škole, ali me ne veseli što ju je spomenuo zadnju na redu. Vjerujem da će ići. Nakon toga ćemo svako sa Županijom kao osnivačem u čijoj nadležnosti je ne samo jednosmjenska nastava, nego i cjelodnevni boravak. To je tema nakon što se škola izgradi, o tome će se razgovarati.

1. **Josip Grđan:** Gledajući materijale za rebalans ovog proračuna vidim da je Nogometni klub Ivančica dobro prošao u tom dijelu i da su pozamašna sredstva stavljena za realizaciju projekta, gledajući na pomoćna igrališta u Salinovcu, znači nabavka opreme, kontejnera, ali me posebno zanima je li gradonačelnik i Grad Ivanec imaju naznake za neki novi, bolji projekat što se tiče samog nogometnog igrališta Ivančice, znači cijelog sportskog centra jer su takve naznake ili ima bilo kakvih naznaka za otkup zemljišta ili recimo približno neke smjernice prema boljem razvitku cijelog sporta u Gradu Ivancu.

Milorad Batinić: Vidite u ovom rebalansu proračuna imamo povećanje stavki što se tiče ulaganja u sport. Naime, u dogovoru s Nogometnim klubom Ivančica, oni su se jedino mogli kandidirati, kandidirali su na Ministarstvo sporta određene programe, opremanje za školu nogometa, izgradnja jednog dijela pomoćnog igrališta u Salinovcu, kandidirali su i projekt gradnje temelja jer idemo u kompletnu rekonstrukciju prostora, svlačionica, zgrade na nogometnom igralištu u Ivancu, međutim bili su odbijeni. Sve te stvari koje su oni kandidirali, uključili smo kroz ovaj rebalans proračuna jer smatramo da je to primarno. Prvenstveno je škola nogometa, radi se o 150 djece koja polaze školu nogometa. Moramo im omogućiti minimum, jednako tako minimum moramo omogućiti i svim ostalim selekcijama koje i treniraju i održavaju natjecanja na nogometnom stadionu u Ivancu. Dosta se ulaže. Što se tiče traženja novog prostora, gdje i kako, bit ćete pravovremeno obaviješteni, prezentirani, postupit ćemo uvijek kao što se i do sada radilo, kao što je i bila moja praksa. Prije nego što se krene u određenu investiciju, bit će javna prezentacija, prvenstveno vama da se upoznate s područjem gdje se misli graditi novi stadion, vaše mišljenje, a isto tako i mišljenje javnosti. Razmišlja se, imamo već u vidu određene lokacije, u tom smjeru se ide.

1. **Kristina Geci Smoljo:** S obzirom da je 07. lipnja 2021. godine Agencija za plaćanja u poljoprivredi, ribarstvu i ruralnom razvoju objavila, tj. otvoren je natječaj za provedbu Podmjere 7.4. „Ulaganja u pokretanje, poboljšanje ili proširenje lokalnih temeljnih usluga za ruralno stanovništvo, uključujući slobodno vrijeme i kulturne aktivnosti te povezanu infrastrukturu“ – provedba tipa operacije 7.4.1. – da li je Grad Ivanec aplicirao ili ima u pripremi aplicirati i ako ima koje projekte na gore navedeni natječaj? Naime, na navedeni natječaj se među ostalim mogu prijaviti projekti gradnje, rekonstrukcije i opremanje vrtića, društvenih domova, kulturnih centara te vatrogasnih domova.

Milorad Batinić: Pratimo, vrlo pozorno pratimo sve natječaja, tako i mjeru 7.4.1., iako je ta mjera da budem nekako realističan nikada nismo imali previše sreće s tom mjerom. Pošto se radi o ruralnom prostoru, Grad Ivanec je hendikepiran je po više osnova, ima preko 10 tisuća stanovnika, to je jedan hendikep, a drugi hendikep što sam grad Ivanec, odnosno naselje Ivanec ima preko 5 tisuća stanovnika. Znači, po dvije osnove vrlo teško, ali relaksirali su unatrag dvije ili tri godine tu vrstu natječaja da se mogu i naselja unutar grada većeg od 10 tisuća stanovnika kandidirati, tako da vrtić u Ivancu na žalost ne možemo kandidirati jer Ivanec ima preko 5 tisuća stanovnika, što smatram da je potpuno neracionalno, neprevedeno. Konkretno Grad Marof koji ima nešto manje ukupno stanovnika iste površine, ali centar Novog Marofa ima manje od 5 tisuća stanovnika i može kandidirati vrtić i tržnicu, ali Ivanec na žalost ne. Da li ćemo Ivanec podijeliti na istok-zapad, sjever- jug, to su idiotarije da bi to ostvarili. Ti kriteriji namjera, intencija ovoga programa mjera 7.41. da upravo mali gradovi, općine, kao Ivanec da mogu aplicirati svoje projekte. Imamo spreman projekt sportsko rekreacijskog centra Lančić-Knapić jer je Lančić zasebno naselje manje od 5 tisuća stanovnika tako da ćemo ga svakako kandidirati. Pošto je to projekt izrađen još 2019. godine moramo izvršiti određene korekcije u smislu troškovnika, neki novi kriteriji su, tako da čitav projekt ide na mini reviziju, ali glavnina ostaje. Što se tiče ostalih kriterija, mogu biti s područja administrativne jedinice dva projekta, mogu se javiti dobrovoljna vatrogasna društva, može biti i više prijavitelja, a lokalna samouprava može dva projekta kandidirati, ali iz različitih segmenata, ne može dva sportska, ne može dva društvena doma, eventualno sportska rekreacija i društveni dom u jednom dijelu, ima četiri kategorije i iz svake kategorije može kandidirati jedan projekt. S obzirom da imamo dva projekta spremna iz ove kategorije, društveni dom i sportsko rekreacijski centar, ali ne možemo iz tog područja dva projekta. Tako da ćemo kandidirati samo jedan projekt.

1. **Zdenko Đuras:** Proširenje Dječjeg vrtića Ivančice u Ivancu. Mjesec je srpanj, rujan je pred vratima, upisi su tu, da li imamo neke konkretne datume početka izgradnje, tj. dogradnje vrtića i kad naši mališani mogu očekivati dodatne kapacitete i upis u dječji vrtić.

Milorad Batinić: Nakon godišnjih odmora uputit će se prema nadležnom Ministarstvu jer mjera 7.4.1. ne možemo ju konzumirati za dogradnju vrtića i vidjet ćemo da li može država ima način kako pomoći jer radi se o značajnoj investiciji. Imamo u proračunu, imamo građevinsku dozvolu spremnu, radi se o nadogradnji jasličke skupine. Bilo je razmišljanja da se vrtić dislocira, upravo na ovaj neki mini prostor da možemo kandidirati na mjeru 7.4.1., međutim je ovo integralno vezano na postojeći vrtić, pošto se radi o nadogradnji za jasličku skupinu. Kompletna infrastruktura je povezana s postojećom, ne možemo ga izmicati da ga idemo raditi u Ivanečko Naselje, bliže Ivancu, tu negdje ili nešto slično, to je praktički neprihvatljivo s obzirom na namjenu koja je.

1. **Nikola Sedlar:** Pregledom u sklopljene ugovore za Grad Ivanec od 7. mjeseca do 12. 2020. godine, vidimo da je podosta Ugovora sklopljeno s tvrtkom Studio Nexar iz Ivanca, točnije u iznosu više od 76 tisuća kuna. Postavljam pitanje zamjeniku gradonačelnika Marku Friščiću, pošto još uvijek nije vidljiva vaša imovinska kartica, a na funkciji ste zamjenika od 4.6., zanima me da li ste još uvijek zaposlenik tvrtke Studio Nexar iz Ivanca, ako jeste da li mislite da je korektno da u isto vrijeme obnašate funkciju zamjenika gradonačelnika i zaposlenika navedene tvrtke jer funkcijom zamjenika gradonačelnika ste upoznati sa svim poslovima koje Grad planira te tako možete direktno pogodovati svojoj tvrtki ili recimo, u slučaju odsutnosti gradonačelnika da sami potpisujete ugovore između Grada i tvrtke Studio Nexar. Ovo pitanje sam postavio iz razloga zato jer ne smijemo zaboraviti da je Grad Ivanec i dosadašnji zamjenik gradonačelnika u prošlom mandatu Branko Putarek već bili predmet kod Povjerenstva za odlučivanju o sukobu interesa i gdje je isti dokazan te je sukladno tome donesena odluka o zabrani ili ograničenju poslovanja između Grada Ivanca i Poljoprivredne zadruge Ivanec. Dakle, da nam se u neko dogledno vrijeme ne bi ponovila ista situacija. Molim odgovor od gosp. Friščića.

Milorad Batinić: Ja ću odgovorit na ovo pitanje. Prije svega, mogu odgovoriti na dva načina. Nema sukoba interesa, naprosto iz razloga jer moj sadašnji zamjenik jeste zamjenik gradonačelnika, međutim on je isključivo zaposlenik u tvrtki Studio Nexar, a drugi način odgovora nije dobro insinuirati nešto i stvarati jedno ozračje koje svakako nije dobro. Gospodin Branko Putarek je bio u sukobu interesa jer je imao 0,3% udjela u nekom društvu, ne znam točno kojem više, a koje je radilo s Gradom Ivancem, a nije prijavio da ima 0,3%. Do 0,5% ukoliko imaš možeš normalno funkcionirati, raditi. Njegov jedini krimen, jedini propust je bio što to nije prijavio Povjerenstvu, iako može nesmetano obavljati te poslove. Tolika pompa se digla oko toga i na žalost gospodin Putarek je tek neki dan dobio rješenje, platio je kaznu. Što se tiče tvrtke Studio Nexar, kad se pogleda s obzirom na dosadašnju suradnju, nisu neki respektabilni niti iznosi, niti količine aktivnosti, niti financijski da bi bilo nešto značajno. Vi uvijek imate mogućnost, a naravno moj zamjenik je već i obaveze koje ima prema Povjerenstvu za sukob interesa svi novoimenovani čelnici, koji su završili svoj mandat, od imovinske kartice od svega je zatražio mišljenje Povjerenstva, tu sukoba ima. Ono što insinuirate, ja bih bio sklon tome, dajte dokaz, nemojte neargumentirano ništa raditi jer kako se veli postoji i lice i naličje priče, a jednako tako i feedback ima lice i naličje.

Dalibor Patekar: Sukladno članku 84. Poslovnika odgovore na usmena vijećnika pitanja u pravilu daje gradonačelnik, odnosno osoba koju gradonačelnik odredi.

Više nije bilo pitanja i prijedloga vijećnika pa predsjednica zaključuje aktualni sat i prelazi na točke dnevnog reda.

**TOČKA 1.**

**Zapisnik s 1., konstituirajuće, sjednice Gradskog vijeća Grada Ivanca održane 10. lipnja 2021. godine**

Na upit predsjednika da li ima primjedaba na Zapisnik, istih nije bilo pa se prelazi na glasovanje.

Nakon provedenog glasanja predsjednica Vijeća konstatira da je Zapisnik s 1., konstituirajuće, sjednice Gradskog vijeća Grada Ivanca održane 10. lipnja 2021. godine, bez primjedaba, jednoglasno s 14 glasova „za“ usvojen.

**TOČKA 2.**

**Zapisnik s 2. sjednice Gradskog vijeća Grada Ivanca održane 17. lipnja 2021. godine**

Na upit predsjednika da li ima primjedaba na Zapisnik, istih nije bilo pa se prelazi na glasovanje.

Nakon provedenog glasanja predsjednica Vijeća konstatira da je Zapisnik s 2., sjednice Gradskog vijeća Grada Ivanca održane 17. lipnja 2021. godine, bez primjedaba, jednoglasno s 14 glasova „za“ usvojen.

**TOČKA 3.**

**Odluka o donošenju Urbanističkog plana uređenja groblja Ivanec**

Otvorena je rasprava.

Predsjednik konstatira da po ovoj točki dnevnog reda nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijeta

**ODLUKA**

**o donošenju**

**Urbanističkog plana uređenja groblja Ivanec**

**I. TEMELJNE ODREDBE**

**Članak 1.**

Donosi se Urbanistički plan uređenja groblja Ivanec (u daljnjem tekstu: Plan).

**Članak 2.**

Sastavni dio ove Odluke je elaborat pod naslovom Urbanistički plan uređenja groblja Ivanec koji sadrži:

**I. Tekstualni dio** (Odredbe za provođenje)

**II. Grafički dio** (kartografski prikazi):

|  |  |  |
| --- | --- | --- |
| **0.** | **Obuhvat plana** | 1:1000 |
| **1.** | **Korištenje i namjena površina** | 1:500 |
| **2.** | **Prometna, telekomunikacijska i komunalna infrastrukturna mreža** |  |
| 2.1. | Promet | 1:500 |
| 2.2. | Javne komunikacije i energetski sustav | 1:500 |
| 2.3. | Vodnogospodarski sustav | 1:500 |
| **3.** | **Uvjeti korištenja, uređenja i zaštite površina** | 1:500 |
| **4.** | **Način i uvjeti gradnje** |  |
| 4.1. | Uvjeti gradnje | 1:500 |
| 4.2.a. | Grobna polja 1-5 | 1:200 |
| 4.2.b. | Grobna polja 6-7 | 1:200 |
| 4.2.c. | Grobna polja 8-10 | 1:200 |
| 4.2.d. | Grobna polja 11-12 | 1:200 |
| 4.3. | Grobna mjesta | 1:100 |

**III. Obrazloženje**

**IV. Prilozi**

* Popis dokumenata i propisa
* Zahtjevi iz članka 90. Zakona o prostornom uređenju (Narodne novine 153/13, 65/17, 114/18, 39/19 i 98/19)
* Mišljenja iz članka 101. Zakona o prostornom uređenju (Narodne novine 153/13, 65/17, 114/18, 39/19 i 98/19)
* Izvješće s javne rasprave
* Sažetak za javnost
* Evidencija postupka izrade i donošenja Prostornog Plana

Elaborat iz stavka 1. ovog članka sastavni je dio ove Odluke i ovjerava se pečatom Gradskog vijeća Grada Ivanca i potpisom predsjednika Gradskog vijeća Grada Ivanca.

**Članak 3.**

Urbanistički plan uređenja groblja Ivanec izrađen je u skladu s Odlukom o izradi Urbanističkog plana uređenja groblja Ivanec (Službeni vjesnik Varaždinske županije 68/20).

**Članak 4.**

Uvid u Urbanistički plan uređenja groblja Ivanec može se obaviti u Upravnom odjelu za urbanizam, komunalne poslove i zaštitu okoliša Grada Ivanca, Trg hrvatskih ivanovaca 9b.

**II. ODREDBE ZA PROVOĐENJE**

**1. UVJETI ODREĐIVANJA I RAZGRANIČAVANJA POVRŠINA JAVNIH I DRUGIH NAMJENA**

**Članak 5.**

Površine unutar Plana razgraničene su prema namjeni na kartografskom prikazu 1. Korištenje i namjena površina. Planirane su sljedeće osnovne grupe namjene površina:

|  |  |
| --- | --- |
| **Namjena** | **Površina (ha)** |
| Površine groblja- grobna polja sa grobnim mjestima (grobovima), pješačke staze i zelene površine | 2,16 |
| Površine infrastrukturnih sustava- kolne, parkirališne i pješačke površine | 1,14 |
| Zelene površine- pokosi i prirodno zelenilo | 4,09 |
| Postojeće groblje | 2,02 |
| **UKUPNO:** | **9,41** |

**2. UVJETI UREĐENJA GROBLJA**

**2.1. Uvjeti i način gradnje groblja**

**Postojeće groblje**

**Članak 6.**

Unutar postojećeg dijela groblja, osim grobnih polja i pješačkih staza i površina, nalazi se mrtvačnica te na većem, istočnom dijelu, parkiralište i kapelica koja nije u sakralnoj funkciji. U postojećem dijelu groblja smještena je oprema groblja (česme, klupe, odmorišta, kante za otpatke i kontejneri).

**Grobna polja**

**Članak 7.**

Planom je obuhvaćena površina postojećeg te planiranog proširenja groblja. Uvjeti i način gradnje definirani su u skladu s važećim Pravilnikom o grobljima.

Proširenje postojećeg groblja je prema vrsti ukapanja planirano kao groblje sa zemljanim grobovima, zemljanim grobovima s okvirom te zidanim grobnicama.

Kako se cijeli obuhvat groblja nalazi na brdašcu (Koraničev brieg), teren predviđen za proširenje groblja ima veliku visinsku razliku u smjeru istok - zapad. Sukladno tome, zidane grobnice moraju biti smještene u onim redovima kako je to prikazano na kartografskim prikazima ovog Plana te biti projektirane na način da spriječe nastanak klizišta.

**Članak 8.**

Proširenje groblja podijeljeno je na 12 grobnih polja međusobno odijeljenih, odnosno povezanih glavnim pješačkim stazama te, zbog velike visinske razlike, rampama i stepenicama širine 3,0 m i zelenilom.

Grobna polja se sastoje od grobnih redova smještenih na platoe sa grobovima i grobnicama i međurazmaka koji služi za prilaznu stazu. Udaljenost između grobova i grobnica unutar grobnog reda iznosi 3,0 m dok udaljenost između grobnih redova, odnosno širina pokosa unutar grobnih polja 1-5 iznosi 5,0 m, unutar grobnih polja 6 i 7 iznosi 5,45 m, te unutar grobnih polja 8-12 iznosi 3,0 m.

Planirano proširenje sastoji se od ukupno 12 grobnih polja. Površina svakog grobnog polja te broj grobnih redova po jedinom polju prikazani su u tablici:

|  |  |  |
| --- | --- | --- |
| **Grobno polje** | **Površina (m2)** | **Broj grobnih redova** |
| 1 | 1 890 | 4 |
| 2 | 1 890 | 4 |
| 3 | 1 890 | **4** |
| 4 | 1 878 | **4** |
| 5 | 1 934 | **4** |
| 6 | 1 619 | **2** |
| 7 | 1 278 | **2** |
| 8 | 1 755 | **4** |
| 9 | 1 755 | **4** |
| 10 | 2 506 | **4** |
| 11 | 1 621 | **5** |
| 12 | 1 623 | **5** |
| **Ukupno:** | **21 639** | **46** |

**Grobna mjesta (grobovi i grobnice)**

**Članak 9.**

Grobna mjesta raspoređena su unutar grobnih polja, kako je prikazano na kartografskim prikazima 1. Korištenje i namjena površina u mjerilu 1:500 i 4.2.a. - 4.2.d. Grobna polja u mjerilu 1:200.

Grobovi i grobnice izvode se na točno predviđenim dijelovima groblja opremljenima svom potrebnom infrastrukturom te označenima u kartografskim prikazima ovog Plana. Tip i broj grobova i grobnica sa brojem ukopnih mjesta unutar pojedinog grobnog polja prikazan je u tablici:

|  |  |  |
| --- | --- | --- |
| **Grobno polje** | **Grobovi** | **Grobnice** |
| **ZEMLJANI GROB-jednostruki - 2 ukopna mjesta** | **ZEMLJANI GROB sa okvirom-jednostruki - 2 ukopna mjesta** | **ZEMLJANI GROB sa okvirom-dvostruki - 4 ukopna mjesta** | **Ukupno grobova** | **DVOSTRUKA GROBNICA - 6 ukopnih mjesta** | **TROSTRUKA GROBNICA - 9 ukopnih mjesta** | **Ukupno grobnica** |
| 1 |  | 20 | 60 | **80** | 24 | 8 | **32** |
| 2 | 24 | 16 | 48 | **88** | 24 | 8 | **32** |
| **3** |  | **20** | **60** | **80** | **24** | **8** | **32** |
| **4** | **23** | **11** | **51** | **85** | **21** | **9** | **30** |
| **5** |  | **18** | **62** | **80** | **27** | **6** | **33** |
| **6** |  | **14** | **52** | **66** | **24** | **8** | **32** |
| **7** |  | **12** | **40** | **52** | **24** | **4** | **28** |
| **8** |  | **10** | **75** | **85** | **32** | **4** | **36** |
| **9** |  | **10** | **75** | **85** | **32** | **4** | **36** |
| **10** | **32** | **10** | **91** | **133** | **33** | **6** | **39** |
| **11** | **12** | **8** | **64** | **84** | **15** | **3** | **18** |
| **12** | **22** | **8** | **61** | **91** | **16** | **7** | **23** |
| **UKUPNO**  | **113** | **157** | **739** | **1 009** | **296** | **75** | **371** |
| **UKUPNO ukopnih mjesta** | **226** | **314** | **2 956** | **3 496** | **1 776** | **675** | **2 451** |

Ukupan broj ukopnih mjesta koji se planiraju ovim proširenjem iznosi 5.947 ukopnih mjesta, od čega 3.496 ukopna mjesta u grobovima te 2.451 ukopna mjesta u grobnicama.

Grobna mjesta planiraju se kao:

* jednostruki zemljani grobovi - 2 ukopna mjesta,
* jednostruki zemljani grobovi sa okvirom - 2 ukopna mjesta,
* dvostruki zemljani grobovi sa okvirom - 4 ukopna mjesta,
* dvostruka grobnica - 6 ukopnih mjesta,
* trostruka grobnica - 9 ukopnih mjesta.

Dimenzije i oblik grobova i grobnica prikazani su na kartografskom prikazu 4.3. Grobna mjesta u mjerilu 1:100.

Grobnice moraju biti izvedene od vodonepropusnog betona. Grobnice mogu biti i drugačijih dimenzija i načina izvedbe uz obvezu da se izradi poseban projekt za iste te da se ne narušava planska koncepcija grobnog reda. Grobnice se ne mogu prenamjenjivati u grobove.

Jednostruki grobovi ne mogu se spajati u dvostruke dok se dvostruki grobovi mogu spajati u trostruke uz obavezu da se izradi poseban projekt za iste.

Grobovi se mogu prenamjenjivati u zidane grobnice ukoliko je izvedena drenaža u pristupnim stazama te uz obvezu da se izradi poseban projekt za iste čime će se odrediti točne dimenzije i način izvedbe grobnica uz uvjet da se grobnice izvedu od vodonepropusnog betona te da se ne narušava planska koncepcija grobnog reda.

Grobovi i grobnice se postavljaju na način da je uzglavlje uz zelenu površinu.

**Članak 10.**

Grobna mjesta, redovi i polja povezuju se pješačkim stazama. Pješačke staze uređuju se prema uvjetima definiranim u poglavlju 5.1.2. Trgovi i druge veće pješačke površine.

Groblje mora biti opskrbljeno kantama i kontejnerima za otpatke, prema uvjetima definiranima u poglavlju 8. Postupanje s otpadom.

Rubno uz zonu groblja mora se osigurati pojas zaštitnog zelenila autohtonih listopadnih vrsta. Unutar zelene površine sjeverno od grobnog polja 10 u istočnom dijelu obuhvata Plana nalazi se rezervna ukopna površina gdje se po potrebi može smjestiti dodatno grobno polje. Uvjeti uređenja zelenih površina unutar groblja definirani su u poglavlju 6. Uvjeti uređenja javnih zelenih površina.

Groblja se opremaju prostorima s česmama i klupama. Klupe se raspoređuju na način da od najudaljenijeg grobnog mjesta nisu udaljene više od 50 m.

Kod grobnog polja 10, neposredno uz granicu postojećeg dijela groblja, nalazi se površina za smještaj križa. Križ se može smjestiti i na drugoj prikladnoj lokaciji, što će se definirati u fazi izrade glavnog projekta, kao i konačno oblikovanje i veličina križa. Takva promjena ne smatra se izmjenom ovog Plana.

Groblje mora biti ograđeno, a po potrebi i čuvano. Ograda se treba izvesti s podnožjem od betona ili kamena. Gornji dio može se izvesti transparentan ili kao živica.

Na ulazu za posjetitelje mora biti postavljena tabla s planom groblja.

**3. UVJETI SMJEŠTAJA GRAĐEVINA DRUŠTVENIH DJELATNOSTI**

**Članak 11.**

Na području obuhvata Plana nije planirana izgradnja građevina društvenih djelatnosti.

**4. UVJETI I NAČIN GRADNJE STAMBENIH GRAĐEVINA**

**Članak 12.**

Na području obuhvata Plana nije planirana izgradnja stambenih građevina.

**5. UVJETI UREĐENJA ODNOSNO GRADNJE, REKONSTRUKCIJE I OPREMANJA PROMETNE, TELEKOMUNIKACIJSKE I KOMUNALNE MREŽE S PRIPADAJUĆIM OBJEKTIMA I POVRŠINAMA**

**Članak 13.**

Površine infrastrukturnih sustava su površine na kojima se mogu graditi komunalne građevine i uređaji i građevine infrastrukture na posebnim prostorima i građevnim česticama, te linijske i površinske građevine za promet.

Manje infrastrukturne građevine (pročistači otpadnih voda, upojni bunari i sl.) mogu se graditi u zonama drugih namjena, temeljem ovog Plana u skladu s tehnološkim potrebama i propisima, na način da ne narušavaju prostorne i ekološke vrijednosti okruženja.

**Članak 14.**

Unutar obuhvata Plana osigurane su površine i koridori infrastrukturnih sustava i to za:

* prometni sustav,
* energetski sustav,
* vodnogospodarski sustav.

Infrastrukturni sustavi grade se prema posebnim propisima i pravilima struke, te ovim Odredbama.

Prilikom izrade prometnica (kolnih, parkirališnih i pješačkih površina) potrebno je obuhvatiti cjelovito rješenje trase sa svom infrastrukturom, javnom rasvjetom i drugo.

**Članak 15.**

Planom je predviđeno opremanje područja obuhvata prometnom, elektroenergetskom, vodovodnom i kanalizacijskom infrastrukturnom mrežom.

Pri projektiranju i izvođenju pojedinih građevina, objekata i uređaja prometne i komunalne infrastrukture potrebno se pridržavati važećih propisa, kao i propisanih udaljenosti od ostalih infrastrukturnih građevina, objekata i uređaja, te pribaviti suglasnost ostalih korisnika predmetnog infrastrukturnog koridora.

**5.1. Uvjeti gradnje prometne mreže**

**Članak 16.**

Prometna mreža u obuhvatu Plana prikazana je na kartografskom prikazu 2.1. Promet u mjerilu 1:500.

Prometna mreža postavljena je tako da prostori groblja budu dostupni opskrbnim i servisnim vozilima, te pješacima.

Kroz središnji dio obuhvata Plana prolazi nerazvrstana cesta (Ulica Augusta Cesarca) koja dijeli postojeće groblje i planirana proširenja na zapadni i istočni dio. Navedenom kolnom površinom omogućen je pristup posjetiteljima i servisnim vozilima te je osiguran pristup parkiralištima smještenim s obje strane prometnice u južnom dijelu groblja.

Sve prometne površine unutar obuhvata Plana moraju se projektirati i graditi na način da se omogući vođenje komunalne infrastrukture te moraju biti vezane na sustav prometnica postojećeg groblja.

Sve prometne površine trebaju biti izvedene bez arhitektonskih barijera i moraju imati elemente kojima se osigurava nesmetano kretanje osobama s posebnim potrebama, a sve u skladu s važećim Pravilnikom o osiguranju pristupačnosti građevina osobama s invaliditetom i smanjene pokretljivosti.

**5.1.1. Javna parkirališta i garaže**

**Članak 17.**

Za potrebe posjetitelja, parkirališne površine unutar obuhvata Plana planirane su u južnom dijelu groblja.

Navedene parkirališne površine sastoje se od dva parkirališta od čega se jedno nalazi uz središnju prometnicu (Ulica Augusta Cesarca) u sklopu istočnog dijela postojećeg groblja. Drugo parkiralište nalazi se unutar zapadnog dijela planiranog proširenja groblja u neposrednoj blizini grobnih polja 4 i 5 i kapaciteta je 50 parkirališnih mjesta.

Na javnim parkiralištima 5% od ukupnog broja parkirališnih mjesta mora biti osigurano za vozila osoba s invaliditetom i smanjene pokretljivosti.

**5.1.2. Trgovi i druge veće pješačke površine**

**Članak 18.**

Oko i između grobnih polja prolaze glavne staze širine 3 m, a koje se spajaju na postojeći dio groblja.

Kako se planirano proširenje groblja nalazi na značajnom nagibu, na glavnim stazama između grobnih polja planirana su i stepeništa te rampe nagiba 6,5% između grobnog polja 5 i postojećeg dijela groblja i grobnog polja 6, te rampe nagiba 6% između grobnih polja 9 i 10 i grobnih polja 11 i 12.

Duž grobnih redova izvode se staze širine 1,6 m. Staze će biti izvedene od tvrdog materijala bez prepreka u kretanju, ne većeg uzdužnog nagiba od 8% i ne većeg poprečnog nagiba od 1%.

**5.2. Uvjeti gradnje telekomunikacijske mreže**

**Članak 19.**

Kroz središnji dio obuhvata Plana (u koridoru nerazvrstane ceste) prolazi postojeći korisnički TK kabel.

Unutar obuhvata Plana, u novom dijelu groblja, ne planira se telekomunikacijska mreža.

**5.3. Uvjeti gradnje komunalne infrastrukturne mreže**

**Članak 20.**

Izgradnja građevina i uređaja komunalne infrastrukturne mreže mora biti u skladu s propisanim općim i posebnim uvjetima za ove vrste građevina te će se odgovarajućom stručnom dokumentacijom razrađivati.

Osnovni uvjeti za izradu rasporeda pojaseva vodova komunalne infrastrukture polaze od njihovog međusobnog odnosa i rasporeda koji nastoji u cijelosti poštivati važeće propise te se u pogledu širine pojaseva potrebno pridržavati njihovih odrednica.

Planom su određene načelne trase komunalne infrastrukturne mreže. Kod izrade projektne dokumentacije za ishođenje akta za građenje novih objekata komunalne infrastrukture planom utvrđene trase mogu se korigirati radi prilagodbe tehničkim rješenjima, imovinsko-pravnim odnosima i stanju na terenu. Korekcije ne mogu biti takve da onemoguće izvedbu cjelovitih rješenja komunalne infrastrukturne mreže predviđenih ovim planom. Lokacijskom dozvolom odnosno drugim aktom za građenje može se odobriti gradnja infrastrukturnih vodova i na trasama koje nisu utvrđene ovim planom, ukoliko se time ne narušavaju planom utvrđeni uvjeti korištenja površina. Takva promjena ne smatra se izmjenom ovog Plana.

U prometnice u koje se polažu elektroenergetski vodovi potrebno je osigurati planski razmještaj instalacija – u pravilu jednu stranu prometnice za energetiku, druga strana za vodoopskrbu, a sredina prometnice za oborinske vode.

**Članak 21.**

Planom su osigurane površine za razvoj građevina, objekata, uređaja slijedećih sustava komunalne infrastrukture:

* vodnogospodarski sustav (vodoopskrba i odvodnja oborinskih voda)
* energetski sustav (elektroenergetska mreža)

Detaljno određivanje trasa komunalne i ostale infrastrukture, unutar koridora koji su određeni ovim Planom, utvrđuje se lokacijskom dozvolom, odnosno drugim ekvivalentnim aktom za građenje vodeći računa o konfiguraciji tla, posebnim uvjetima itd.

Pri projektiranju i izvođenju pojedinih građevina, objekata i uređaja komunalne infrastrukture potrebno je pridržavati se važećih propisa i tehničke regulative, kao i propisanih udaljenosti od ostalih infrastrukturnih objekata i uređaja te pribaviti suglasnost ostalih korisnika. Kanalizacijski cjevovodi obavezno se polažu ispod vodovodnih.

Gradnja komunalne infrastrukturne mreže iz ovog članka predviđena u koridorima javnih prometnih površina mora se izvoditi kao podzemna.

Komunalna infrastruktura može se izvoditi i izvan koridora javnih prometnih površina, pod uvjetom da se do tih instalacija osigura nesmetani pristup za potrebe održavanja ili zamjene.

Iz infrastrukturnog se koridora izvode odvojci – priključci pojedinih građevina na pojedine komunalne instalacije, koji se realiziraju u skladu s uvjetima lokalnih distributera.

**5.3.1. Vodoopskrba**

**Članak 22**.

Vodovodna mreža prikazana je na kartografskom prilogu 2.3. Vodnogospodarski sustav u mjerilu 1:500 .

Kroz središnji dio obuhvata Plana (u koridoru nerazvrstane ceste) prolazi postojeći vodoopskrbni cjevovod Ø50 mm na koji su internom mrežom spojena dva izljevna mjesta (česme) u istočnom dijelu postojećeg groblja.

Budući razvod interne vodoopskrbne instalacije novog dijela groblja planira se spojem na postojeći vodoopskrbni cjevovod u koridoru središnje prometnice do izljevnih mjesta (česmi) kod grobnih polja 1, 5, 6 i 12 koje koriste posjetioci groblja.

**5.3.2. Odvodnja otpadnih voda**

**Članak 23.**

Mreža odvodnje otpadnih voda prikazana je na kartografskom prilogu 2.3. Vodnogospodarski sustav u mjerilu 1:500.

Ovim Planom planira se izgradnja sustava za odvodnju otpadnih, oborinskih i drugih voda na način da se primjenjuje razdjelni sustav kanalizacije.

Otpadne vode iz centralnog objekta sakupljat će se planiranim gravitacijskim odvodnim cjevovodom u koridoru središnje prometnice koji će se spojiti na postojeći odvodni cjevovod koji se nalazi cca 60 m sjeverno od granice obuhvata Plana.

Sustav odvodnje otpadnih voda na području obuhvata Plana mora se spojiti na cjelokupni sustav odvodnje naselja Ivanca gdje će se otpadne vode odvoditi do centralnog uređaja za pročišćavanje na lokaciji koja se nalazi blizu istočnog ruba Industrijske zone Ivanec.

U novom dijelu groblja ne planira se odvodnja sanitarnih otpadnih voda.

**Članak 24**.

Kanalizacijska mreža mora se u pravilu izgraditi u trupu ceste, a priključni spojevi građevina kroz pristupne puteve.

Sve kanalizacijske građevine moraju se izvesti prema postojećim zakonskim propisima kojima se regulira projektiranje i izgradnja ovih građevina, odnosno u skladu s važećim Zakonom o vodama.

Cjevovodi mreže odvodnje otpadnih voda planirani su u pojasu prometnih površina. Mreža odvodnje otpadnih voda izvodi se sukladno važećoj tehničkoj regulativi i pravilima struke, te slijedećim uvjetima:

* priključni vodovi odvodne mreže moraju biti ukopani najmanje 80,0 cm ispod površine, odnosno uvijek ispod ostalih infrastrukturnih instalacija, na dubini prema važećim uvjetima nadležnih tijela,
* spajanje pojedinih priključaka na javnu odvodnu mrežu vrši se preko revizionog okna čija kota dna mora biti viša od kote dna kanala odvodne mreže na koju se okno spaja,
* reviziono okno mora biti smješteno na lako dostupnom mjestu, svijetlog otvora najmanje 80×80 cm,
* nije dopušteno upuštanje oborinskih otpadnih voda sa krovova i ostalih površina u sustav odvodnje sanitarnih otpadnih voda.

**Članak 25**.

Do realizacije sustava javne odvodnje sa uređajima za pročišćavanje moguća je realizacija pojedinačnih objekata sa prihvatom otpadnih voda u vodonepropusne sabirne jame i odvozom prikupljenog efluenta putem ovlaštenog pravnog subjekta ili izgradnjom vlastitih uređaja za pročišćavanje otpadnih voda prije upuštanja istih u teren putem upojnih bunara odgovarajućeg kapaciteta na vlastitoj čestici, a sve ovisno o uvjetima na terenu uz suglasnost i prema uvjetima Hrvatskih voda.

Nakon izgradnje kanalizacijskog sustava sve građevine se moraju spojiti na kanalizacijsku mrežu.

**5.3.3. Odvodnja oborinskih voda**

**Članak 26**.

Mreža odvodnje oborinskih voda prikazana je na kartografskom prilogu 2.3. Vodnogospodarski sustav u mjerilu 1:500.

Ovim Planom planira se izgradnja sustava za odvodnju otpadnih, oborinskih i drugih voda na način da se primjenjuje razdjelni sustav kanalizacije.

Oborinske vode s kolnih i parkirališnih površina unutar obuhvata Plana rješavaju se zasebnim kanalima. Iste se prikupljaju preko cestovnih kanala i slivnika u zasebne cjevovode te se upuštaju u upojni bunar nakon tretmana preko uređaja za pročišćavanje - separatora ulja i masti u jugozapadnom dijelu proširenja groblja.

Odvodnja oborinskih voda vršit će se odvojenim kolektorima za koje se planom predlaže polaganje u osi ulice. Planom prikazan položaji uređaja za pročišćavanje i upojnog bunara, kao i planiranih trasa oborinske odvodnje je približan. Lokacijskom dozvolom odredit će se točan broj i lokacije uređaja za pročišćavanje i upojnih bunara, kao i trase koje mogu odstupati od planom predviđenih, a rezultat su detaljnijeg sagledavanja sustava oborinske odvodnje u izradi idejnog rješenja. Takva promjena ne smatra se izmjenom ovog Plana.

Oborinske vode s parkirališta većih od 10 parkirnih mjesta, te većih radnih i manipulativnih površina prije priključenja na sustav javne oborinske odvodnje moraju proći odgovarajući predtretman na separatorima ulja i masti.

**Članak 27**.

Unutar i između grobnih polja oborinske vode prikupljat će se preko cestovnih slivnika u zasebne cjevovode smještene unutar staza te se gravitacijski odvesti do prvog mogućeg ispusta u okolni teren odnosno do upojnih bunara smještenih u podnožju grobnih polja.

Drenaža grobnica, kao i odvodnja sa izljevnih mjesta u grobnim poljima vršit će se posebnim sistemom drenažnih cijevi u recipijent (upojni bunar). Drenažna kanalizacija polaže se u pješačkim stazama i obuhvaća nizove grobnica u grobnim poljima.

Radi smanjenja opterećenja sustava oborinske odvodnje, a time i manjih dimenzija iste, predvidjeti da se dio oborinske vode s uvjetno „čistih“ površina upušta direktno u obodni teren koliko je to moguće prema geomehaničkom ispitanju tla.

Mreža odvodnje oborinskih voda izvodi se sukladno važećoj tehničkoj regulativi i pravilima struke, te slijedećim uvjetima:

* priključni vodovi odvodne mreže moraju biti ukopani najmanje 80,0 cm ispod površine, odnosno uvijek ispod ostalih infrastrukturnih instalacija, osim cjevovoda za odvodnju sanitarnih otpadnih voda, na dubini prema važećim uvjetima nadležnih tijela,
* upuštanje oborinskih otpadnih voda s krovnih površina u recipijent (podzemlje) moguće je preko upojnog bunara na pripadajućoj čestici,
* nije dopušteno upuštanje oborinskih otpadnih voda s krovova i ostalih površina u sustav odvodnje sanitarnih otpadnih voda,
* prikupljanje oborinskih voda s prometnica i parkirališta vršiti putem slivnika i linijskih prihvatnih kanala opremljenih taložnikom; taložnik mora biti dostupan za čišćenje nadležnim službama,
* u slučajevima kad je to opravdano iz sanitarnih te tehničko-tehnoloških razloga, može se omogućiti upuštanje oborinskih voda s krovnih površina u sustav oborinske odvodnje u sklopu prometnica ili u uređene povremene površinske tokove.

**5.3.4. Elektroopskrba i javna rasvjeta**

**Članak 28.**

Elektroenergetski sustav prikazan je na kartografskom prilogu 2.2. Energetski sustav u mjerilu 1:500.

Kroz središnji dio obuhvata Plana (u koridoru nerazvrstane ceste) prolazi postojeći niskonaponski kabelski vod, dok se izvan obuhvata plana i na sjevernoj i na južnoj strani taj vod spaja na niskonaponski nadzemni vod.

**Konzum zona proširenja groblja**

Na osnovu urbanističkih kapaciteta, te primjenom elektroenergetskih normativa došlo se do procjene vršnog opterećenja UPU-a u cjelini, što je podloga za planiranje izgradnje elektroenergetskih objekata.

U tablici 1. dan je prikaz procjene urbanističkih kapaciteta i vršnog opterećenja po prostornim jedinicama:

Tablica 1. Vršno opterećenje po prostornim jedinicama

|  |  |  |  |
| --- | --- | --- | --- |
| opis | očekivana izgrađenostm2 | jedinična snagaW/m2 | el. snaga kW |
| Površine infrastrukturnih sustava | 2000 | 5 | 10,0 |

Zbroj vršnog opterećenja po pojedinim objektima iznosi

Pv=10,0 kW

Na osnovu zbroja vršnog opterećenja po pojedinim objektima određuje se potreban broj trafostanica 10-20/0,4 kV prema formuli:

n = Pvu / (Pi \* cosφ \* f) = 10,0 / (1000 \* 0,95 \* 0,8) = 0,013

Kako je opskrba električnom energijom za područje obuhvata Plana potrebna isključivo za napajanje javne rasvjete, iz proračuna je vidljivo da za napajanje planiranih potrošača na području ovog UPU-a nije potrebna izgradnja nove trafostanice već će se područje obuhvata Plana priključiti internom NN mrežom na postojeći energetski sustav izgrađenog dijela groblja, uz mogućnost direktnog spoja novog dijela groblja na javnu NN mrežu u središnjoj prometnici (Ulica Augusta Cesarca).

Prilikom gradnje novih ili rekonstrukcije postojećih elektroenergetskih objekata trase iz Plana se mogu korigirati radi prilagodbe tehničkim rješenjima, imovinsko-pravnim odnosima i stanju na terenu te se navedena korekcija neće smatrati izmjenom ovog Plana.

Prilikom provedbe ovog Plana potrebno je uvažiti ''Pravilnik o tehničkim normativima za izgradnju nadzemnih elektroenergetskih vodova nazivnog napona od 1 do 400 kV'' (SL 65/88 i NN 24/97), koji određuje minimalne sigurnosne udaljenosti i razmake i time postavlja posebne uvjete građenja za sve građevine u koridoru postojećih nadzemnih vodova, a za podzemne kabele potrebno je uvažiti minimalne sigurnosne udaljenosti križanja i paralelnog vođenja kabela nevedene u granskoj normi ''Tehnički uvjeti za polaganje elektroenergetskih kabela nazivnog napona 1 kV do 35 kV'' (Bilten HEP Distribucije broj 130, od 31. prosinca 2003.).

U slučaju neizbježnog izmještanja distribucijskih nadzemnih i/ili podzemnih vodova ili križanja, odnosno približavanja, Podnositelj zahtjeva dužan je, za izvođenje radova izmještanja, sklopiti ugovor s HEP-ODS-om koji će za navedeno izraditi svu potrebnu dokumentaciju i ishoditi sve potrebne dozvole.

**Članak 29.**

Uz postojeću javnu rasvjetu u koridoru središnje prometnice, nova javna rasvjeta predviđena je za novoplanirano javno parkiralište u zapadnom dijelu obuhvata te na ulazima u grobna polja 7, 10 i 12 uz pažljiv odabir rasvjetnih tijela. Rasvijetljenost prometnih i ostalih površina treba uskladiti s postojećom zakonskom regulativom. Moguće je i postavljanje dodatne rasvjete po grobnim poljima, a što se neće smatrati izmjenom ovog Plana.

Zaštita od napona dodira na instalaciji javne rasvjete rješava se sustavom nulovanja. Sve metalne dijelove instalacije, koji u normalnom pogonu nisu pod naponom, treba povezati sa zaštitnim vodičem, a nul vodič i zaštitni vodič trebaju se pouzdano povezati u transformatorsku stanicu.

U okviru mreže javne rasvjete treba osigurati zaštitu od atmosferskog pražnjenja kroz uzemljenje stupa na uzemljivač koji se polaže uz kabele u rovu od TS do objekata i stupova vanjske rasvjete.

**5.3.5. Plinovodna mreža**

**Članak 30.**

Kroz središnji dio obuhvata Plana (u koridoru nerazvrstane ceste) prolazi postojeći lokalni niskotlačni plinovod (NTP) radnog tlaka 3 bara.

Kod eventualne rekonstrukcije postojećeg plinovoda NTP se polaže podzemno na dubini s nadslojem minimalno 1 metar. Širina rova je 50 cm. Minimalna sigurnosna udaljenost od objekta za NTP je 1 metar. Sve mjere zaštite i u odnosu na druge podzemne instalacije trebaju biti u skladu s propisima i uz suglasnost vlasnika druge instalacije. Na visini cca 50 cm iznad plašta cijevi treba obavezno postaviti plastičnu traku za obilježavanje plinovoda (žute boje i mora sadržavati tekst koji upućuje na prisutnost plinovoda).

Uvjete (tehnička rješenja) za povezivanje korisnika (građevina) na distributivnu mrežu (za izgradnju priključne distributivne kanalizacije/kućnog priključka) davati će davatelj usluga (distributer). Dubina polaganja NTP plinovoda za kućne priključke nije manja od 80 cm, širina rova je 30 cm.

Planiranje, izgradnja i korištenje građevina za transport plina mora biti u skladu s posebnim propisima za ove vrste građevina.

**6. UVJETI UREĐENJA JAVNIH ZELENIH POVRŠINA**

**Članak 31.**

Unutar obuhvata Plana predviđena je sadnja niskog i visokog zelenila.

Predviđene zelene površine možemo podijeliti u:

* obodno zaštitno zelenilo unutar ograde i internih prometnica,
* visiko zaštitno zelenilo postavljeno između grobnih polja i središnje kolne prometnice, kao i prema parkiralištu u zapadnom dijelu proširenja groblja u neposrednoj blizini grobnih polja 4 i 5,
* zelene površine na pokosima koji omeđuju grobna polja,
* zelenilo unutar grobnih polja koje čine nisko zelenilo na pokosima između grobnih redova te manje zelene površine,
* veća zelena površina sjeverno od grobnog polja 10 u istočnom dijelu obuhvata Plana unutar koje se nalazi rezervna ukopna površina gdje se po potrebi može smjestiti dodatno grobno polje.

**Članak 32.**

Obodno zaštitno zelenilo uređuje se kao travnjak s primjenom visoke i niske vegetacije formirajući poteze zelenila u formi drvoreda.

Prostor zelenila unutar grobnih polja u najvećem dijelu izvodi se kao travnjak s nižom vegetacijom.

Ozelenjavanje groblja predviđeno je autohtonim biljnim vrstama, pri čemu se unutar grobnih polja preporučuju trajnozelene biljne vrste koje ne onečišćuju grobove.

Za sadnju visokog i niskog raslinja potrebno je izraditi projekt sadnje odnosno hortikulturno uređenje. S obzirom na vizualno vrlo istaknut položaj posebnu pažnju prilikom koncipiranja i uređenja potrebno posvetiti što bogatijem ozelenjavanju posebno izvedbom „zelene ograde“ (živica, šimšir i sl.), te sadnjom ukrasnog zelenila uz staze.

**7. MJERE ZAŠTITE PRIRODNIH I KULTURNO-POVIJESNIH CJELINA I GRAĐEVINA I AMBIJENTALNIH VRIJEDNOSTI**

**Članak 33.**

Unutar obuhvata Plana ne nalazi se niti jedno područje zaštićeno temeljem važećeg Zakona o zaštiti prirode.

Prostor obuhvata Plana ne nalazi se unutar područja ekološke mreže sukladno važećoj Uredbi o ekološkoj mreži.

Sukladno važećem Prostornom planu uređenja Grada Ivanaca i Urbanističkom planu uređenja Ivanca u istočnom dijelu postojećeg groblja na kčbr. 1580 k.o. Ivanec nalazi se kapelica kao sakralna građevina koja ima status lokalnog kulturnog dobra.

Prema podacima Uprave za zaštitu kulturne baštine Konzervatorskog odjela u Varaždinu unutar granica obuhvata Plana nema evidentiranih ni zaštićenih kulturnih dobara sukladno važećem Zakonu o zaštiti i očuvanju kulturnih dobara.

Ukoliko se pri izvođenju građevinskih ili drugih radova, na području obuhvata Plana, naiđe na predmete ili nalaze arheološkog i povijesnog značaja, izvođač radova i investitor dužni su postupati sukladno važećem Zakonu o zaštiti i očuvanju kulturnih dobara, odnosno obustaviti radove i o nalazu bez odgađanja obavijestiti Konzervatorski odjel u Varaždinu.

**8. POSTUPANJE S OTPADOM**

**Članak 34.**

Na prostoru obuhvata Plana postupanje s otpadom treba biti u skladu s odredbama važećeg Zakona o održivom gospodarenju otpadom.

Otpad s ovog prostora odlagat će se u za to odgovarajuće koševe za otpatke i kontejnere. Koševi za otpad se postavljaju tako da pokrivaju grobna mjesta u radijusu do 30 m, zatim po jedan kontejner posebno za organski otpad (cvijeće, zelenilo i sl.), a posebno za kruti otpad (plastika, keramika i sl.). Površine za smještaj kontejnera moraju biti ograđene i skrivene od ostalih površina (zaštitnim zidom ili zelenilom) te lako dostupne.

Zbrinjavanje komunalnog otpada treba organizirati odvozom koji će se vršiti prema komunalnom redu nadležnog komunalnog poduzeća.

Građevni otpad, odnosno višak zemlje koji će nastati kod gradnje na prostoru obuhvata plana ne smije se odlagati na groblju kao niti na okolnom zemljištu, već se mora odvoziti u skladu s odredbama važećeg Zakona o održivom gospodarenju otpadom na za to predviđen deponij.

**9. MJERE SPRJEČAVANJA NEPOVOLJNOG UTJECAJA NA OKOLIŠ**

**Članak 35.**

Na području obuhvata Plana ne predviđa se razvoj djelatnosti i gradnja građevina koje ugrožavaju zdravlje ljudi i štetno djeluju na okoliš.

Osnovne mjere zaštite okoliša unutar obuhvata Plana su:

* održavanje ili povećanje biološke raznolikosti zaštitom autohtonih biljnih i životinjskih vrsta, smanjivanjem unosa kemikalija te svjetlosnog onečišćenja i onečišćenja bukom
* razvrstavanje i recikliranje otpada.

**Zaštita tla**

**Članak 36.**

Zaštita tla na području obuhvata provodit će se kroz:

* planiranje i gradnju građevina za odvodnju oborinskih voda
* kontrolirano odlaganje otpada.

**Zaštita zraka**

**Članak 37.**

Na prostoru obuhvata Plana zaštita zraka provodit će se smanjivanjem emisije onečišćujućih tvari u zrak i to ograničavanjem emisije i propisivanjem tehničkih standarda u skladu s propisima EU.

Djelatnosti koje su predviđene u zoni ne smiju narušavati kvalitetu zraka pa nisu predviđene one djelatnosti koje izazivaju značajnija zagađenja zraka.

**Zaštita voda**

**Članak 38.**

Zaštita voda provodi se sukladno odredbama važećeg Zakona o vodama. Svi zahvati i korištenje moraju biti usklađeni s važećim Zakonom i posebnim propisima u segmentu.

Sadržaji unutar obuhvata Plana moraju se planirati uz poštivanje sljedećih planskih mjera zaštite voda:

* planiranje i gradnja građevina za odvodnju oborinskih voda,
* zabrana, odnosno ograničenje ispuštanja opasnih tvari propisanih uredbom o opasnim tvarima u vodama,
* kontrolirano odlaganje otpada,
* saniranje ili uklanjanje izvora onečišćenja.

**Članak 39.**

U neposrednoj blizini zapadne i istočne granice obuhvata Plana prolaze dva vodotoka. Navedeni vodotoci nalaze se izvan obuhvata Plana, ali su im korita u neposrednoj blizini obuhvata s mogućim direktnim utjecajem.

Vodne površine i vodno dobro sukladno važećem Zakonu o vodama, treba uređivati na način da se osigura propisani vodni režim, kvaliteta i zaštita voda. Izgradnja i uređivanje zemljišta uz vodotoke treba se izvoditi u skladu s posebnim vodoprivrednim uvjetima.

Ukoliko nije drugačije određeno, izgradnja i uređenje zemljišta uz vodotoke u pojasu širine 20,0 m treba se izvoditi u skladu s režimom propisanim važećim Zakonom o vodama. Za sve zahvate posebne vodoprivredne uvjete propisat će javno tijelo Hrvatske vode.

Sve planirane aktivnosti unutar vodozaštitnih područja moraju biti usuglašene s odredbama važećeg Pravilnika o uvjetima za utvrđivanje zona sanitarne zaštite izvorišta.

**Zaštita od štetnog djelovanja voda**

**Članak 40.**

Područje obuhvata Plana smješteno je između dva vodotoka. Navedeni vodotoci nalaze se izvan obuhvata Plana, ali su im korita u neposrednoj blizini obuhvata s mogućim direktnim utjecajem.

Zaštitu od štetnog djelovanja voda treba provoditi u skladu sa važećim Zakonom o vodama i važećim Državnim planovima obrane od poplava, a posebno važećim Planom obrane od poplava Varaždinske županije.

**Članak 41.**

Zaštita od štetnog djelovanja voda obuhvaća djelovanja i mjere za: obranu od poplava, obranu od leda na vodotocima, zaštitu od erozija i bujica te otklanjanje posljedica takvog djelovanja. Zaštita od štetnog djelovanja voda, kada može doći do plavljenja, ispiranja, podrivanja ili odronjavanja zemljišta i drugih sličnih štetnih pojava, te posredno do ugrožavanja života i zdravlja ljudi i njihove imovine, te poremećaja u vodnom režimu, će se provoditi izgradnjom zaštitnih i regulacijskih vodnih građevina, odnosno tehničkim i gospodarskim održavanjem vodotoka, vodnog dobra i regulacijskih i zaštitnih vodnih građevina koje se provodi prema programu uređenja vodotoka i drugih voda u okviru Plana upravljanja vodama.

Širina koridora vodotoka, odnosno bujica obuhvaća prirodno ili izgrađeno korito vodotoka s obostranim pojasom širine 20,0 m za neuređeno korito, odnosno 6,00 m za uređeno korito, mjereno od gornjeg ruba korita, vanjske nožice nasipa ili vanjskog ruba građevine uređenja toka.

Unutar navedenog koridora planira se dogradnja sustava uređenja vodotoka i zaštite od poplava, njegova mjestimična rekonstrukcija, sanacija, popravci, redovno održavanje korita i vodnih građevina, te postavljanje vodomjernih uređaja.

Korištenje koridora i svi zahvati kojima nije svrha osiguranje protočnosti korita mogu se vršiti samo sukladno Zakonu o vodama.

Radi preciznijeg utvrđivanja koridora uređenja vodotoka i izgradnje sustava zaštite od poplava planira se za sve vodotoke i bujice utvrđivanje inundacijskog pojasa, odnosno javnog vodnog dobra i vodnog dobra.

U zaštitnom pojasu zabranjena je svaka gradnja i druge radnje kojima se može onemogućiti izgradnja i održavanje vodnih građevina, na bilo koji način umanjiti protočnost korita i pogoršati vodni režim, te povećati stupanj ugroženosti od štetnog djelovanja vodotoka.

Svaki vlasnik, odnosno korisnik objekta ili čestice smještene uz korito vodotoka ili česticu javnog vodnog dobra dužan je omogućiti nesmetano izvršavanje radova na čišćenju i održavanju korita vodotoka, ne smije izgradnjom predmetne građevine ili njenim spajanjem na komunalnu infrastrukturu umanjiti propusnu moć vodotoka, niti uzrokovati eroziju u istom, te za vrijeme izvođenja radova ne smije niti privremeno odlagati bilo kakav materijal u korito vodotoka.

Postojeća neregulirana korita povremenih bujičnih vodotoka i oborinskih kanala potrebno je regulacijskim radovima povezati i urediti na način da se u kontinuitetu sprovedu oborinske i druge površinske vode, a sve u skladu s vodopravnim uvjetima i ostalim aktima i planovima predviđenim važećim Zakonom o vodama. Projektno rješenje uređenja korita sa svim potrebnim objektima, maksimalno smjestiti na česticu ''javno vodno dobro'' iz razloga izbjegavanja imovinsko-pravnih sporova kao i razloga prilagodbe uređenja važećoj prostorno-planskoj dokumentaciji, a koje će istovremeno omogućiti siguran i blagovremen protok voda vodotoka, te održavanje i čišćenje istog. Dimenzioniranje korita treba izvršiti za mjerodavnu protoku dobivenu kao rezultat hidroloških mjerenja ili kao rezultat primjene neke od empirijskih metoda.

**Članak 42.**

Radi očuvanja i održavanja regulacijskih i zaštitnih vodnih građevina i sprečavanja pogoršanja vodnog režima, zabranjeno je:

* na nasipima i drugim regulacijskim i zaštitnim vodnim građevinama kopati i odlagati zemlju, pijesak, šljunak, puštati i napasati stoku, prelaziti i voziti motornim vozilom izuzev na mjestima na kojima je to izričito dopušteno, te obavljati druge radnje kojima se može ugroziti sigurnost ili stabilnost tih građevina,
* u uređenom inundacijskom pojasu orati zemlju, saditi i sjeći drveće i grmlje,
* u uređenom inundacijskom pojasu i do udaljenosti od 20 m od vanjske nožice nasipa, odnosno do 6m od vanjskog ruba regulacijsko-zaštitne vodne građevine koja nije nasip (obala i obaloutvrda), podizati zgrade, ograde i druge građevine osim regulacijskih i zaštitnih vodnih građevina, vaditi kamen, glinu i ostale stvari, kopati i bušiti zdence, te bez vodopravnih uvjeta obavljati drugo bušenje tla,
* u neuređenom inundacijskom pojasu obavljati radnje iz prethodne alineje,
* na melioracijskim kanalima za odvodnjavanje kojima upravljaju „Hrvatske vode“ i do udaljenosti od 5m od tih kanala potrebnoj za njihovo redovno održavanje, orati i kopati zemlju, te obavljati druge radnje kojima se mogu oštetititi melioracijske vodne građevine ili poremetiti njihovo namjensko funkcioniranje,
* u vodotoke i druge vode, akumulacije, retencije, melioracijske i druge kanale i u inundacijskom pojasu odlagati zemlju, kamen, otpadne i druge tvari, te obavljati druge radnje kojima se može utjecati na promjenu vodotoka, vodostaja, količine ili kakvoće vode ili otežati održavanje vodnog sustava,
* graditi i/ili dopuštati gradnju na zemljištu iznad natkrivenih vodotoka, osim gradnje javnih površina (prometnice, parkovi, trgovi).

Iznimno na zahtjev zainteresirane osobe „Hrvatske vode“ mogu odobriti odstupanje od Odredaba definiranih u ovom članku pod uvjetom da ne dolazi do ugrožavanja stabilnosti i sigurnosti vodnih građevina, odnosno pogoršanja postojećeg vodnog režima i ako to nije suprotno uvjetima korištenja vodnog dobra utvrđenim Zakonom o vodama.

**Članak 43.**

Očuvanje i održavanje regulacijskih i zaštitnih te drugih vodnih građevina kao i sprječavanje pogoršanja vodnog režima moraju se vršiti u skladu sa važećim Zakonom o vodama.

Radi sprečavanja i otklanjanja erozija i djelovanja bujica grade se i održavaju regulacijske i zaštitne vodne građevine, izvode zaštitni radovi i provode mjere zaštite. Radovima za zaštitu od erozija i bujica smatraju se osobito: pošumljavanje, uzgoj i održavanje zaštitne vegetacije, trasiranje, krčenje raslinja, čišćenje korita i drugi slični radovi. Mjerama za zaštitu od erozija i bujica smatraju se osobito: zabrana i ograničavanje sječe drveća i grmlja, zabrana i ograničavanje vađenja pijeska, šljunka i kamena, zabrana odlaganja otpadnih tvari, odgovarajući način korištenja poljoprivrednog i drugog zemljišta i druge odgovarajuće mjere.

Planom se utvrđuje obveza ishođenja vodopravnih uvjeta u postupku dobivanja lokacijske dozvole, a u skladu sa važećim Zakonom o vodama.

**Zaštita od buke**

**Članak 44.**

Zaštita od buke provodi se u skladu s važećim Zakonom o zaštiti od buke i važećim Pravilnikom o najvišim dopuštenim razinama buke.

Smanjenje buke postići će se upotrebom odgovarajućih materijala kod gradnje građevina, njihovim smještajem u prostoru te postavljanjem zona zaštitnog zelenila prema izvorima buke.

**Zaštita od potresa**

**Članak 45.**

Prostor obuhvata Plana prema seizmičkim kartama nalazi se u zoni VII° seizmičnosti (po MCS). Izgradnja građevina treba se provoditi u skladu s zakonskom regulativom za protupotresnu izgradnju.

**Zaštita od požara**

**Članak 46.**

Kod određivanja međusobne udaljenosti objekata voditi računa o požarnom opterećenju objekata, intenzitetu toplinskog zračenja kroz otvore objekata, vatrootpornosti objekata i fasadnih zidova, meteorološkim uvjetima i dr. Ako se izvode slobodnostojeći niski građevinski objekti, njihova međusobna udaljenost trebala bi biti jednaka visini višeg objekta, odnosno najmanje 6,0 metara. Ukoliko se ne može postići najmanja propisana udaljenost među objektima, potrebno je predvidjeti dodatne, pojačane mjere zaštite od požara sukladno glavi V. važećeg Pravilnika o otpornosti na požar i drugim zahtjevima koje građevine moraju zadovoljiti u slučaju požara.

Kod projektiranja građevina, prilikom procjene ugroženosti od požara, u prikazu mjera zaštite od požara kao sastavnom dijelu projektne dokumentacije, potrebno je primjenjivati odredbe važećeg Pravilnika o otpornosti na požar i drugim zahtjevima koj građevine moraju zadovoljiti u slučaju požara.

Potrebno je dosljedno se pridržavati važeće zakonske regulative i pravila tehničke prakse iz područja zaštite od požara i prijedloga tehničkih i organizacijskih mjera iz Plana zaštite od požara Grada Ivanca.

Kod projektiranja novih prometnica i mjesnih ulica ili rekonstrukcije postojećih, obavezno je planiranje vatrogasnih pristupa koji imaju propisanu širinu, nagibe, okretišta, nosivosti i radijuse zaokretanja, a sve u skladu sa važećim Pravilnikom o uvjetima za vatrogasne pristupe.

Prilikom gradnje i rekonstrukcije vodoopskrbnih sustava obavezno je planiranje izgradnje hidrantske mreže sukladno važećem Pravilniku o hidrantskoj mreži za gašenje požara.

Temeljem važećeg Zakona o zaštiti od požara, potrebno je izraditi Elaborat zaštite od požara za složenije građevine (građevine skupine 2).

Ovim Planom preuzimaju se sve odredbe iz važećeg Prostornog plana uređenja Grada Ivanca te važećeg Urbanističkog plana uređenja Ivanca koje reguliraju područje zaštite od požara te ostale mjere posebne zaštite.

**Mjere posebne zaštite**

**Članak 47.**

Za područje Grada Ivanca donesen je Plan zaštite i spašavanja, kao i Procjena rizika od velikih nesreća u kojoj su obrađene moguće prijetnje po stanovništvo, okoliš i materijalna i kulturna dobra, a čijom će se implementacijom umanjiti posljedice i učinci djelovanja prirodnih i tehničko-tehnoloških katastrofa i velikih nesreća te povećati stupanj sigurnosti stanovništva, materijalnih dobara i okoliša.

Zaštita i spašavanje ostvaruju se djelovanjem operativnih snaga zaštite i spašavanja na području Grada Ivanca, a po potrebi snaga u županiji kao i na razini Republike Hrvatske. Grad Ivanec u okviru svojih prava i obveza utvrđenih Ustavom i zakonom, uređuje i planira, organizira, financira i provodi zaštitu i spašavanje.

Prilikom provedbe Urbanističkog plana uređenja groblja Ivanec potrebno je pridržavati se svih mjera zaštite radi smanjenja rizika, prijetnji i opasnosti za život i zdravlje ljudi i životinja, materijalna i kulturna dobra i okoliš u slučaju prirodnih i tehničko-tehnoloških katastrofa i velikih nesreća, kao i ostalih važećih zakona i pravilnika s naglaskom na:

* Procjena rizika od velikih nesreća Grada Ivanca,
* Zakon o sustavu civilne zaštite,
* Zakon o prostornom uređenju,
* Zakon o gradnji,
* Zakon o zaštiti okoliša,
* Zakon o ublažavanju i uklanjanju posljedica prirodnih nepogoda,
* Zakon o zaštiti od požara,
* Zakon o zapaljivim tekućinama i plinovima,
* Plan djelovanja civilne zaštite
* Urbanistički plan uređenja Ivanca
* Prostorni plan uređenja Grada Ivanca,
* Prostorni plan Varaždinske županije,
* Pravilnik o mjerama zaštite od elementarnih nepogoda i ratnih opasnosti u prostornom planiranju i uređivanju prostora,
* Pravilnik o postupku uzbunjivanja stanovništva,
* Pravilnik o tehničkim zahtjevima sustava javnog uzbunjivanja stanovništva,
* Pravilnik o smjernicama za izradu procjene rizika od katastrofa i velikih nesreća za područje Republike Hrvatske i JLP(R)S
* Pravilnik o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja,
* Pravilnik o otpornosti na požar i drugim zahtjevima koje građevine moraju zadovoljiti u slučaju požara,
* Pravilnik o tehničkim normativima za izgradnju objekata visokogradnje u seizmičkim područjima,
* Uredba o sprječavanju velikih nesreća koje uključuju opasne tvari
* Smjernice za organizaciju i razvoj sustava civilne zaštite Grada Ivanca
* Smjernice za izradu Procjene rizika od velikih nesreća na području Varaždinske županije.

**10. MJERE PROVEDBE PLANA**

**Članak 48.**

Provedba ovog Plana treba obuhvatiti sve aktivnosti koje omogućavaju njegovu provedbu i implementaciju na način da se postignu uvjetovane kvalitete funkcionalne organizacije i oblikovanja prostora, te tražena razina zaštite okoliša.

Dozvoljava se fazna i/ili etapna realizacija zahvata u prostoru kojim će se pristupiti izgradnji proširenja groblja, odnosno pojedinog grobnog polja po grobnim redovima, a sve prema potrebama proširenja te ovisnosti o mogućnostima rješavanja imovinsko-pravnih odnosa. Parcelacijski elaborat treba provesti prema pojedinoj etapi gradnje.

Za prometnu i komunalnu infrastrukturu potrebno je izraditi projektnu dokumentaciju kako bi se utvrdili točni parametri njezine izgradnje vezano uz situacijski položaj u prostoru, te osigurao planom uvjetovan minimum komunalnog opremanja ovog područja. Prometnu i komunalnu infrastrukturu moguće je izgrađivati faznim građenjem.

Koridori, trase i površine infrastrukturnih sustava prikazani u grafičkom dijelu UPU-a usmjeravajućeg su značenja te su u postupku izrade projektne dokumentacije dozvoljene odgovarajuće prostorne prilagodbe proizišle iz detaljnije razrade. Omogućavaju se manje izmjene trasa planiranih infrastrukturnih sustava zbog prilagodbe terenskim uvjetima i vlasničkim odnosima pod uvjetom da se izmjenom ne mijenja glavna koncepcija rješenja i da se ne pogoršavaju tehnički elementi planiranog sustava.

**III. ZAVRŠNE ODREDBE**

**Članak 49.**

Ova Odluka stupa na snagu osmog dana od dana objave u Službenom vjesniku Varaždinske županije.

**TOČKA 4.**

**Odluka o donošenju Urbanističkog plana uređenja groblja Margečan**

Otvorena je rasprava.

Predsjednik konstatira da po ovoj točki dnevnog reda nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijeta

**ODLUKA**

**o donošenju**

**Urbanističkog plana uređenja groblja Margečan**

**I. TEMELJNE ODREDBE**

**Članak 1.**

Donosi se Urbanistički plan uređenja groblja Margečan (u daljnjem tekstu: Plan).

**Članak 2.**

Sastavni dio ove Odluke je elaborat pod naslovom Urbanistički plan uređenja groblja Margečan koji sadrži:

**I. Tekstualni dio** (Odredbe za provođenje)

**II. Grafički dio** (kartografski prikazi):

|  |  |  |
| --- | --- | --- |
| **0.** | **Obuhvat plana** | 1:1000 |
| **1.** | **Korištenje i namjena površina** | 1:500 |
| **2.** | **Prometna, telekomunikacijska i komunalna infrastrukturna mreža** |  |
| 2.1. | Promet | 1:500 |
| 2.2. | Energetski sustav | 1:500 |
| 2.3. | Vodnogospodarski sustav | 1:500 |
| **3.** | **Uvjeti korištenja, uređenja i zaštite površina** | 1:500 |
| **4.** | **Način i uvjeti gradnje** |  |
| 4.1. | Uvjeti gradnje | 1:500 |
| 4.2. | Grobna polja | 1:200 |
| 4.3. | Grobna mjesta | 1:100 |

**III. Obrazloženje**

**IV. Prilozi**

* Popis dokumenata i propisa
* Zahtjevi iz članka 90. Zakona o prostornom uređenju (Narodne novine 153/13, 65/17, 114/18, 39/19 i 98/19)
* Mišljenja iz članka 101. Zakona o prostornom uređenju (Narodne novine 153/13, 65/17, 114/18, 39/19 i 98/19)
* Izvješće s javne rasprave
* Sažetak za javnost
* Evidencija postupka izrade i donošenja Prostornog Plana

Elaborat iz stavka 1. ovog članka sastavni je dio ove Odluke i ovjerava se pečatom Gradskog vijeća Grada Ivanca i potpisom predsjednika Gradskog vijeća Grada Ivanca.

**Članak 3.**

Urbanistički plan uređenja groblja Margečan izrađen je u skladu s Odlukom o izradi Urbanističkog plana uređenja groblja Margečan (Službeni vjesnik Varaždinske županije 68/20).

**Članak 4.**

Uvid u Urbanistički plan uređenja groblja Margečan može se obaviti u Upravnom odjelu za urbanizam, komunalne poslove i zaštitu okoliša Grada Ivanca, Trg hrvatskih ivanovaca 9b.

**II. ODREDBE ZA PROVOĐENJE**

**1. UVJETI ODREĐIVANJA I RAZGRANIČAVANJA POVRŠINA JAVNIH I DRUGIH NAMJENA**

**Članak 5.**

Površine unutar Plana razgraničene su prema namjeni na kartografskom prikazu 1. Korištenje i namjena površina. Planirane su sljedeće osnovne grupe namjene površina:

|  |  |
| --- | --- |
| **Namjena** | **Površina (ha)** |
| Površine groblja- grobna polja sa grobnim mjestima (grobovima), pješačke staze i zelene površine | 0,83 |
| Površine infrastrukturnih sustava- kolne i pješačke površine | 0,46 |
| Zelene površine- pokosi i prirodno zelenilo | 2,19 |
| Postojeće groblje | 0,90 |
| **UKUPNO:** | **4,38** |

**2. UVJETI UREĐENJA GROBLJA**

**2.1. Uvjeti i način gradnje groblja**

**Postojeće groblje**

**Članak 6.**

Unutar postojećeg dijela groblja u južnom dijelu obuhvata Plana, osim grobnih polja i pješačkih staza i površina, nalazi se i mrtvačnica. U postojećem dijelu groblja smještena je oprema groblja (česme, klupe, odmorišta, kante za otpatke i kontejneri).

**Grobna polja**

**Članak 7.**

Planom je obuhvaćena površina postojećeg te planiranog proširenja groblja. Uvjeti i način gradnje definirani su u skladu s važećim Pravilnikom o grobljima.

Proširenje postojećeg groblja je prema vrsti ukapanja planirano kao groblje sa zemljanim grobovima, zemljanim grobovima s okvirom te zidanim grobnicama.

Kako se cijeli obuhvat groblja nalazi na brdašcu, teren predviđen za proširenje groblja ima veliku visinsku razliku, te pada u smjeru juga, istoka i zapada. Sukladno tome, zidane grobnice moraju biti smještene u onim redovima kako je to prikazano na kartografskim prikazima ovog Plana te biti projektirane na način da spriječe nastanak klizišta.

**Članak 8.**

Proširenje groblja podijeljeno je na 4 grobna polja međusobno odijeljenih, odnosno povezanih glavnim pješačkim stazama te, zbog velike visinske razlike, rampama i stepenicama širine 3,0 m i zelenilom.

Grobna polja se sastoje od grobnih redova smještenih na platoe sa grobovima i grobnicama i međurazmaka koji služi za prilaznu stazu. Udaljenost između grobova i grobnica unutar grobnog reda iznosi 3,0 m dok udaljenost između grobnih redova, odnosno širina pokosa unutar grobnih polja iznosi 5,0 m. Unutar grobnih polja 3 i 4 nalaze se po dva grobna reda između kojih nema razmaka.

Planirano proširenje sastoji se od ukupno 4 grobna polja. Površina svakog grobnog polja te broj grobnih redova po jedinom polju prikazani su u tablici:

|  |  |  |
| --- | --- | --- |
| **Grobno polje** | **Površina (m2)** | **Broj grobnih redova** |
| 1 | 2 048 | 4 |
| 2 | 2 048 | 4 |
| 3 | 2 426 | **4** |
| 4 | 1 762 | **8** |
| **Ukupno:** | **8 284** | **20** |

**Grobna mjesta (grobovi i grobnice)**

**Članak 9.**

Grobna mjesta raspoređena su unutar grobnih polja, kako je prikazano na kartografskim prikazima 1. Korištenje i namjena površina u mjerilu 1:500 i 4.2. Grobna polja u mjerilu 1:200.

Grobovi i grobnice izvode se na točno predviđenim dijelovima groblja opremljenima svom potrebnom infrastrukturom te označenima u kartografskim prikazima ovog Plana. Tip i broj grobova i grobnica sa brojem ukopnih mjesta unutar pojedinog grobnog polja prikazan je u tablici:

|  |  |  |
| --- | --- | --- |
| **Grobno polje** | **Grobovi** | **Grobnice** |
| **ZEMLJANI GROB-jednostruki - 2 ukopna mjesta** | **ZEMLJANI GROB sa okvirom-jednostruki - 2 ukopna mjesta** | **ZEMLJANI GROB sa okvirom-dvostruki - 4 ukopna mjesta** | **Ukupno grobova** | **DVOSTRUKA GROBNICA - 6 ukopnih mjesta** | **TROSTRUKA GROBNICA - 9 ukopnih mjesta** | **Ukupno grobnica** |
| 1 |  | 20 | 65 | **85** | 30 | 6 | **36** |
| 2 |  | 20 | 65 | **85** | 30 | 6 | **36** |
| **3** |  | **24** | **74** | **98** | **30** | **9** | **39** |
| **4** | **25** | **15** | **60** | **100** | **21** | **5** | **26** |
| **UKUPNO**  | **25** | **79** | **264** | **368** | **111** | **26** | **137** |
| **UKUPNO ukopnih mjesta** | **50** | **158** | **1 056** | **1 264** | **666** | **234** | **900** |

Ukupan broj ukopnih mjesta koji se planiraju ovim proširenjem iznosi 2.164 ukopnih mjesta, od čega 1.264 ukopna mjesta u grobovima te 900 ukopnih mjesta u grobnicama.

Grobna mjesta planiraju se kao:

* jednostruki zemljani grobovi - 2 ukopna mjesta,
* jednostruki zemljani grobovi sa okvirom - 2 ukopna mjesta,
* dvostruki zemljani grobovi sa okvirom - 4 ukopna mjesta,
* dvostruka grobnica - 6 ukopnih mjesta,
* trostruka grobnica - 9 ukopnih mjesta.

Dimenzije i oblik grobova i grobnica prikazani su na kartografskom prikazu 4.3. Grobna mjesta u mjerilu 1:100.

Grobnice moraju biti izvedene od vodonepropusnog betona. Grobnice mogu biti i drugačijih dimenzija i načina izvedbe uz obvezu da se izradi poseban projekt za iste te da se ne narušava planska koncepcija grobnog reda. Grobnice se ne mogu prenamjenjivati u grobove.

Jednostruki grobovi ne mogu se spajati u dvostruke dok se dvostruki grobovi mogu spajati u trostruke uz obavezu da se izradi poseban projekt za iste.

Grobovi se mogu prenamjenjivati u zidane grobnice ukoliko je izvedena drenaža u pristupnim stazama te uz obvezu da se izradi poseban projekt za iste čime će se odrediti točne dimenzije i način izvedbe grobnica uz uvjet da se grobnice izvedu od vodonepropusnog betona te da se ne narušava planska koncepcija grobnog reda.

Grobovi i grobnice se postavljaju na način da je uzglavlje uz zelenu površinu, osim unutar grobnih polja 3 i 4 gdje se nalaze po dva grobna reda između kojih nema razmaka.

**Članak 10.**

Grobna mjesta, redovi i polja povezuju se pješačkim stazama. Pješačke staze uređuju se prema uvjetima definiranim u poglavlju 5.1.2. Trgovi i druge veće pješačke površine.

Groblje mora biti opskrbljeno kantama i kontejnerima za otpatke, prema uvjetima definiranima u poglavlju 8. Postupanje s otpadom.

Rubno uz zonu groblja mora se osigurati pojas zaštitnog zelenila autohtonih listopadnih vrsta. Unutar zelene površine istočno od grobnog polja 4 nalazi se rezervna ukopna površina gdje se po potrebi može smjestiti dodatno grobno polje. Uvjeti uređenja zelenih površina unutar groblja definirani su u poglavlju 6. Uvjeti uređenja javnih zelenih površina.

Groblja se opremaju prostorima s česmama i klupama. Klupe se raspoređuju na način da od najudaljenijeg grobnog mjesta nisu udaljene više od 50 m.

Groblje mora biti ograđeno, a po potrebi i čuvano. Ograda se treba izvesti s podnožjem od betona ili kamena. Gornji dio može se izvesti transparentan ili kao živica.

Na ulazu za posjetitelje mora biti postavljena tabla s planom groblja.

**3. UVJETI SMJEŠTAJA GRAĐEVINA DRUŠTVENIH DJELATNOSTI**

**Članak 11.**

Na području obuhvata Plana nije planirana izgradnja građevina društvenih djelatnosti.

**4. UVJETI I NAČIN GRADNJE STAMBENIH GRAĐEVINA**

**Članak 12.**

Na području obuhvata Plana nije planirana izgradnja stambenih građevina.

**5. UVJETI UREĐENJA ODNOSNO GRADNJE, REKONSTRUKCIJE I OPREMANJA PROMETNE, TELEKOMUNIKACIJSKE I KOMUNALNE MREŽE S PRIPADAJUĆIM OBJEKTIMA I POVRŠINAMA**

**Članak 13.**

Površine infrastrukturnih sustava su površine na kojima se mogu graditi komunalne građevine i uređaji i građevine infrastrukture na posebnim prostorima i građevnim česticama, te linijske i površinske građevine za promet.

Manje infrastrukturne građevine (pročistači otpadnih voda, upojni bunari i sl.) mogu se graditi u zonama drugih namjena, temeljem ovog Plana u skladu s tehnološkim potrebama i propisima, na način da ne narušavaju prostorne i ekološke vrijednosti okruženja.

**Članak 14.**

Unutar obuhvata Plana osigurane su površine i koridori infrastrukturnih sustava i to za:

* prometni sustav,
* energetski sustav,
* vodnogospodarski sustav.

Infrastrukturni sustavi grade se prema posebnim propisima i pravilima struke, te ovim Odredbama.

Prilikom izrade prometnica (kolnih i pješačkih površina) potrebno je obuhvatiti cjelovito rješenje trase sa svom infrastrukturom, javnom rasvjetom i drugo.

**Članak 15.**

Planom je predviđeno opremanje područja obuhvata prometnom, elektroenergetskom, vodovodnom i kanalizacijskom infrastrukturnom mrežom.

Pri projektiranju i izvođenju pojedinih građevina, objekata i uređaja prometne i komunalne infrastrukture potrebno se pridržavati važećih propisa, kao i propisanih udaljenosti od ostalih infrastrukturnih građevina, objekata i uređaja, te pribaviti suglasnost ostalih korisnika predmetnog infrastrukturnog koridora.

**5.1. Uvjeti gradnje prometne mreže**

**Članak 16.**

Prometna mreža u obuhvatu Plana prikazana je na kartografskom prikazu 2.1. Promet u mjerilu 1:500.

Prometna mreža postavljena je tako da prostori groblja budu dostupni opskrbnim i servisnim vozilima, te pješacima.

Kroz središnji dio obuhvata Plana prolazi nerasvrstana cesta (javna prometnica) koja dijeli postojeće groblje na južnoj strani od planiranog proširenja na sjevernoj te se spaja na županijsku cestu Ž-2105 koja prolazi uz južni dio obuhvata Plana. Navedenom kolnom površinom omogućen je pristup posjetiteljima i servisnim vozilima, a na istu se spaja prometnica istočno od grobnih polja koja vodi prema sjeveru i povezuje građevinsko područje naselja.

Sve prometne površine unutar obuhvata Plana moraju se projektirati i graditi na način da se omogući vođenje komunalne infrastrukture te moraju biti vezane na sustav prometnica postojećeg gorblja.

Sve prometne površine trebaju biti izvedene bez arhitektonskih barijera i moraju imati elemente kojima se osigurava nesmetano kretanje osobama s posebnim potrebama, a sve u skladu s važećim Pravilnikom o osiguranju pristupačnosti građevina osobama s invaliditetom i smanjene pokretljivosti.

**5.1.1. Javna parkirališta i garaže**

**Članak 17.**

Unutar obuhvata Plana ne planiraju se parkirališne površine. Za potrebe posjetitelja, uređena je parkirališna površina koja se nalazi s južno od obuhvata Plana preko puta županijske ceste Ž-2105.

**5.1.2. Trgovi i druge veće pješačke površine**

**Članak 18.**

Oko i između grobnih polja prolaze glavne staze širine 3 m, a koje se spajaju na kolnu prometnicu koja prolazi između postojećeg i novoplaniranog dijela groblja.

Kako se planirano proširenje groblja nalazi na značajnom nagibu, na glavnim stazama između grobnih polja planirana su i stepeništa te rampe nagiba 6,5% između grobnih polja 2 i 3.

Duž grobnih redova izvode se staze širine 1,6 m. Staze će biti izvedene od tvrdog materijala bez prepreka u kretanju, ne većeg uzdužnog nagiba od 8% i ne većeg poprečnog nagiba od 1%.

**5.2. Uvjeti gradnje telekomunikacijske mreže**

**Članak 19.**

Unutar obuhvata Plana, u novom dijelu groblja, ne planira se telekomunikacijska mreža.

**5.3. Uvjeti gradnje komunalne infrastrukturne mreže**

**Članak 20.**

Izgradnja građevina i uređaja komunalne infrastrukturne mreže mora biti u skladu s propisanim općim i posebnim uvjetima za ove vrste građevina te će se odgovarajućom stručnom dokumentacijom razrađivati.

Osnovni uvjeti za izradu rasporeda pojaseva vodova komunalne infrastrukture polaze od njihovog međusobnog odnosa i rasporeda koji nastoji u cijelosti poštivati važeće propise te se u pogledu širine pojaseva potrebno pridržavati njihovih odrednica.

Planom su određene načelne trase komunalne infrastrukturne mreže. Kod izrade projektne dokumentacije za ishođenje akta za građenje novih objekata komunalne infrastrukture planom utvrđene trase mogu se korigirati radi prilagodbe tehničkim rješenjima, imovinsko-pravnim odnosima i stanju na terenu. Korekcije ne mogu biti takve da onemoguće izvedbu cjelovitih rješenja komunalne infrastrukturne mreže predviđenih ovim planom. Lokacijskom dozvolom odnosno drugim aktom za građenje može se odobriti gradnja infrastrukturnih vodova i na trasama koje nisu utvrđene ovim planom, ukoliko se time ne narušavaju planom utvrđeni uvjeti korištenja površina. Takva promjena ne smatra se izmjenom ovog Plana.

U prometnice u koje se polažu elektroenergetski vodovi potrebno je osigurati planski razmještaj instalacija – u pravilu jednu stranu prometnice za energetiku, druga strana za vodoopskrbu, a sredina prometnice za oborinske vode.

**Članak 21.**

Planom su osigurane površine za razvoj građevina, objekata, uređaja slijedećih sustava komunalne infrastrukture:

* vodnogospodarski sustav (vodoopskrba i odvodnja oborinskih voda)
* energetski sustav (elektroenergetska mreža)

Detaljno određivanje trasa komunalne i ostale infrastrukture, unutar koridora koji su određeni ovim Planom, utvrđuje se lokacijskom dozvolom, odnosno drugim ekvivalentnim aktom za građenje vodeći računa o konfiguraciji tla, posebnim uvjetima itd.

Pri projektiranju i izvođenju pojedinih građevina, objekata i uređaja komunalne infrastrukture potrebno je pridržavati se važećih propisa i tehničke regulative, kao i propisanih udaljenosti od ostalih infrastrukturnih objekata i uređaja te pribaviti suglasnost ostalih korisnika. Kanalizacijski cjevovodi obavezno se polažu ispod vodovodnih.

Gradnja komunalne infrastrukturne mreže iz ovog članka predviđena u koridorima javnih prometnih površina mora se izvoditi kao podzemna.

Komunalna infrastruktura može se izvoditi i izvan koridora javnih prometnih površina, pod uvjetom da se do tih instalacija osigura nesmetani pristup za potrebe održavanja ili zamjene.

Iz infrastrukturnog se koridora izvode odvojci – priključci pojedinih građevina na pojedine komunalne instalacije, koji se realiziraju u skladu s uvjetima lokalnih distributera.

**5.3.1. Vodoopskrba**

**Članak 22**.

Vodovodna mreža prikazana je na kartografskom prilogu 2.3. Vodnogospodarski sustav u mjerilu 1:500 .

Budući razvod interne vodoopskrbne instalacije novog dijela groblja planira se spojem na postojeću mrežu koja prolazi središnjim dijelom postojećeg groblja do planiranog izljevnog mjesta (česme) u južnom dijelu planiranog proširenja između grobnog polja 2 i 3 za potrebe posjetioca groblja.

**5.3.2. Odvodnja oborinskih voda**

**Članak 23**.

Mreža odvodnje oborinskih voda prikazana je na kartografskom prilogu 2.3. Vodnogospodarski sustav u mjerilu 1:500.

Oborinske vode s kolnih površina unutar obuhvata Plana rješavaju se zasebnim kanalima. Iste se prikupljaju preko cestovnih kanala i slivnika u zasebne cjevovode te se upuštaju u upojni bunar nakon tretmana preko uređaja za pročišćavanje - separatora ulja i masti u istočnom dijelu obuhvata Plana kod spoja nerazvrstane ceste (javne prometnice) na županijsku cestu Ž-2105.

Odvodnja oborinskih voda vršit će se odvojenim kolektorima za koje se planom predlaže polaganje u osi ulice. Planom prikazan položaji uređaja za pročišćavanje i upojnog bunara, kao i planiranih trasa oborinske odvodnje je približan. Lokacijskom dozvolom odredit će se točan broj i lokacije uređaja za pročišćavanje i upojnih bunara, kao i trase koje mogu odstupati od planom predviđenih, a rezultat su detaljnijeg sagledavanja sustava oborinske odvodnje u izradi idejnog rješenja. Takva promjena ne smatra se izmjenom ovog Plana.

Oborinske vode s parkirališta većih od 10 parkirnih mjesta, te većih radnih i manipulativnih površina prije priključenja na sustav javne oborinske odvodnje moraju proći odgovarajući predtretman na separatorima ulja i masti.

**Članak 24**.

Unutar i između grobnih polja oborinske vode prikupljat će se preko cestovnih slivnika u zasebne cjevovode smještene unutar staza te se gravitacijski odvesti do prvog mogućeg ispusta u okolni teren odnosno do upojnih bunara smještenih u podnožju grobnih polja na južnom i istočnom dijelu planiranog proširenja groblja.

Drenaža grobnica, kao i odvodnja sa izljevnih mjesta u grobnim poljima vršit će se posebnim sistemom drenažnih cijevi u recipijent (upojni bunar). Drenažna kanalizacija polaže se u pješačkim stazama i obuhvaća nizove grobnica u grobnim poljima.

Radi smanjenja opterećenja sustava oborinske odvodnje, a time i manjih dimenzija iste, predvidjeti da se dio oborinske vode s uvjetno „čistih“ površina upušta direktno u obodni teren koliko je to moguće prema geomehaničkom ispitivanju tla.

Mreža odvodnje oborinskih voda izvodi se sukladno važećoj tehničkoj regulativi i pravilima struke, te slijedećim uvjetima:

* priključni vodovi odvodne mreže moraju biti ukopani najmanje 80,0 cm ispod površine, odnosno uvijek ispod ostalih infrastrukturnih instalacija, osim cjevovoda za odvodnju sanitarnih otpadnih voda, na dubini prema važećim uvjetima nadležnih tijela,
* prikupljanje oborinskih voda s prometnica i parkirališta vršiti putem slivnika i linijskih prihvatnih kanala opremljenih taložnikom; taložnik mora biti dostupan za čišćenje nadležnim službama.

**5.3.3. Elektroopskrba i javna rasvjeta**

**Članak 25.**

Elektroenergetski sustav prikazan je na kartografskom prilogu 2.2. Energetski sustav u mjerilu 1:500.

Uz južni dio obuhvata Plana (u koridoru županijske ceste Ž-2105) prolazi postojeći niskonaponski nadzemni vod, te uz postojeći dio groblja taj vod spaja se na niskonaponski kabelski vod na koji je spojen centralni objekt groblja (mrtvačnica). Uz nerazvrstanu cestu koja vodi prema sjeveru vodi niskonaponski nadzemni vod.

**Konzum zona proširenja groblja**

Na osnovu urbanističkih kapaciteta, te primjenom elektroenergetskih normativa došlo se do procjene vršnog opterećenja UPU-a u cjelini, što je podloga za planiranje izgradnje elektroenergetskih objekata.

U tablici 1. dan je prikaz procjene urbanističkih kapaciteta i vršnog opterećenja po prostornim jedinicama:

Tablica 1. Vršno opterećenje po prostornim jedinicama

|  |  |  |  |
| --- | --- | --- | --- |
| opis | očekivana izgrađenostm2 | jedinična snagaW/m2 | el. snaga kW |
| Površine infrastrukturnih sustava | 1000 | 5 | 5,0 |

Zbroj vršnog opterećenja po pojedinim objektima iznosi

Pv=5,0 kW

Na osnovu zbroja vršnog opterećenja po pojedinim objektima određuje se potreban broj trafostanica 10-20/0,4 kV prema formuli:

n = Pvu / (Pi \* cosφ \* f) = 5,0 / (1000 \* 0,95 \* 0,8) = 0,0066

Kako je opskrba električnom energijom za područje obuhvata Plana potrebna isključivo za napajanje javne rasvjete, iz proračuna je vidljivo da za napajanje planiranih potrošača na području ovog UPU-a nije potrebna izgradnja nove trafostanice već će se područje obuhvata Plana priključiti internom NN mrežom na postojeći energetski sustav izgrađenog dijela groblja, uz mogućnost direktnog spoja novog dijela groblja na javnu NN mrežu.

Prilikom gradnje novih ili rekonstrukcije postojećih elektroenergetskih objekata trase iz Plana se mogu korigirati radi prilagodbe tehničkim rješenjima, imovinsko-pravnim odnosima i stanju na terenu te se navedena korekcija neće smatrati izmjenom ovog Plana.

Prilikom provedbe ovog Plana potrebno je uvažiti ''Pravilnik o tehničkim normativima za izgradnju nadzemnih elektroenergetskih vodova nazivnog napona od 1 do 400 kV'' (SL 65/88 i NN 24/97), koji određuje minimalne sigurnosne udaljenosti i razmake i time postavlja posebne uvjete građenja za sve građevine u koridoru postojećih nadzemnih vodova, a za podzemne kabele potrebno je uvažiti minimalne sigurnosne udaljenosti križanja i paralelnog vođenja kabela navedene u granskoj normi ''Tehnički uvjeti za polaganje elektroenergetskih kabela nazivnog napona 1 kV do 35 kV'' (Bilten HEP Distribucije broj 130, od 31. prosinca 2003.).

U slučaju neizbježnog izmještanja distribucijskih nadzemnih i/ili podzemnih vodova ili križanja, odnosno približavanja, Podnositelj zahtjeva dužan je, za izvođenje radova izmještanja, sklopiti ugovor s HEP-ODS-om koji će za navedeno izraditi svu potrebnu dokumentaciju i ishoditi sve potrebne dozvole.

**Članak 26.**

Nova javna rasvjeta predviđena je u središnjem dijelu obuhvata Plana u koridoru nerazvrstane ceste (javne prometnice) južno od novoplaniranog dijela groblja uz pažljiv odabir rasvjetnih tijela. Rasvijetljenost prometnih i ostalih površina treba uskladiti s postojećom zakonskom regulativom. Moguće je i postavljanje dodatne rasvjete po grobnim poljima, a što se neće smatrati izmjenom ovog Plana.

Zaštita od napona dodira na instalaciji javne rasvjete rješava se sustavom nulovanja. Sve metalne dijelove instalacije, koji u normalnom pogonu nisu pod naponom, treba povezati sa zaštitnim vodičem, a nul vodič i zaštitni vodič trebaju se pouzdano povezati u transformatorsku stanicu.

U okviru mreže javne rasvjete treba osigurati zaštitu od atmosferskog pražnjenja kroz uzemljenje stupa na uzemljivač koji se polaže uz kabele u rovu od TS do objekata i stupova vanjske rasvjete.

**6. UVJETI UREĐENJA JAVNIH ZELENIH POVRŠINA**

**Članak 27.**

Unutar obuhvata Plana predviđena je sadnja niskog i visokog zelenila.

Predviđene zelene površine možemo podijeliti u:

* obodno zaštitno zelenilo unutar ograde i internih prometnica,
* visiko zaštitno zelenilo postavljeno između grobnih polja i središnje i istočne nerazvrstane ceste (javne prometnice),
* zelene površine na pokosima koji omeđuju grobna polja,
* zelenilo unutar grobnih polja koje čine nisko zelenilo na pokosima između grobnih redova te manje zelene površine,
* veća zelena površina u sjeverozapadnom dijelu obuhvata Plana unutar koje se nalazi rezervna ukopna površina gdje se po potrebi može smjestiti dodatno grobno polje.

**Članak 28.**

Obodno zaštitno zelenilo uređuje se kao travnjak s primjenom visoke i niske vegetacije formirajući poteze zelenila u formi drvoreda.

Prostor zelenila unutar grobnih polja u najvećem dijelu izvodi se kao travnjak s nižom vegetacijom.

Ozelenjavanje groblja predviđeno je autohtonim biljnim vrstama, pri čemu se unutar grobnih polja preporučuju trajnozelene biljne vrste koje ne onečišćuju grobove.

Za sadnju visokog i niskog raslinja potrebno je izraditi projekt sadnje odnosno hortikulturno uređenje. S obzirom na vizualno vrlo istaknut položaj posebnu pažnju prilikom koncipiranja i uređenja potrebno posvetiti što bogatijem ozelenjavanju posebno izvedbom „zelene ograde“ (živica, šimšir i sl.), te sadnjom ukrasnog zelenila uz staze.

**7. MJERE ZAŠTITE PRIRODNIH I KULTURNO-POVIJESNIH CJELINA I GRAĐEVINA I AMBIJENTALNIH VRIJEDNOSTI**

**Članak 29.**

Unutar obuhvata Plana ne nalazi se niti jedno područje zaštićeno temeljem važećeg Zakona o zaštiti prirode.

Prostor obuhvata Plana ne nalazi se unutar područja ekološke mreže sukladno važećoj Uredbi o ekološkoj mreži.

Sukladno važećem Prostornom planu uređenja Grada Ivanaca, prostor obuhvata Plana nalazi se unutar osobito vrijednog predjela prirodnog krajobraza. Za navedeni osobito vrijedan predio treba osigurati zaštitu od bitne promjene vrijednosti. Planske mjere zaštite u svrhu očuvanja integriteta i specifičnih obilježja cjeline osobito vrijednog prirodnog predjela pretpostavljaju:

* očuvanje estetske i krajobrazne vrijednosti prostora,
* očuvanje kvaliteta međuodnosa krajobraza prema naseljima,
* osigurati racionalno korištenje prirodnih dobara,
* sprječavati zahvate i djelatnosti posljedice kojih su degradacija krajolika i smanjenje raznovrsnosti biljnog i životinjskog svijeta,
* izgradnja izvan građevinskog područja kontrolira se kroz posebne uvjete nadležnog upravnog tijela utvrđenog posebnim zakonom,
* pravilno planirati mrežu infrastrukture koja zadire u prirodni krajolik
* u konačnosti postupno dovesti i do planirane zakonske zaštite u različitim stupnjevima (od značajnog krajobraza do pojedinačnih spomenika).

**Članak 30.**

Prema podacima Uprave za zaštitu kulturne baštine Konzervatorskog odjela u Varaždinu unutar granica obuhvata Plana nema evidentiranih ni zaštićenih kulturnih dobara sukladno važećem Zakonu o zaštiti i očuvanju kulturnih dobara.

Ukoliko se pri izvođenju građevinskih ili drugih radova, na području obuhvata Plana, naiđe na predmete ili nalaze arheološkog i povijesnog značaja, izvođač radova i investitor dužni su postupati sukladno važećem Zakonu o zaštiti i očuvanju kulturnih dobara, odnosno obustaviti radove i o nalazu bez odgađanja obavijestiti Konzervatorski odjel u Varaždinu.

**8. POSTUPANJE S OTPADOM**

**Članak 31.**

Na prostoru obuhvata Plana postupanje s otpadom treba biti u skladu s odredbama važećeg Zakona o održivom gospodarnju otpadom.

Otpad s ovog prostora odlagat će se u za to odgovarajuće koševe za otpatke i kontejnere. Koševi za otpad se postavljaju tako da pokrivaju grobna mjesta u radijusu do 30 m, zatim po jedan kontejner posebno za organski otpad (cvijeće, zelenilo i sl.), a posebno za kruti otpad (plastika, keramika i sl.). Površine za smještaj kontejnera moraju biti ograđene i skrivene od ostalih površina (zaštitnim zidom ili zelenilom) te lako dostupne.

Zbrinjavanje komunalnog otpada treba organizirati odvozom koji će se vršiti prema komunalnom redu nadležnog komunalnog poduzeća.

Građevni otpad, odnosno višak zemlje koji će nastati kod gradnje na prostoru obuhvata Plana ne smije se odlagati na groblju kao niti na okolnom zemljištu, već se mora odvoziti u skladu s odredbama važećeg Zakona o održivom gospodarenju otpadom na za to predviđen deponij.

**9. MJERE SPRJEČAVANJA NEPOVOLJNOG UTJECAJA NA OKOLIŠ**

**Članak 32.**

Na području obuhvata Plana ne predviđa se razvoj djelatnosti i gradnja građevina koje ugrožavaju zdravlje ljudi i štetno djeluju na okoliš.

Osnovne mjere zaštite okoliša unutar obuhvata Plana su:

* održavanje ili povećanje biološke raznolikosti zaštitom autohtonih biljnih i životinjskih vrsta, smanjivanjem unosa kemikalija te svjetlosnog onečišćenja i onečišćenja bukom,
* razvrstavanje i recikliranje otpada.

**Zaštita tla**

**Članak 33.**

Zaštita tla na području obuhvata provodit će se kroz:

* planiranje i gradnju građevina za odvodnju oborinskih voda,
* kontrolirano odlaganje otpada.

**Zaštita zraka**

**Članak 34.**

Na prostoru obuhvata Plana zaštita zraka provodit će se smanjivanjem emisije onečišćujućih tvari u zrak i to ograničavanjem emisije i propisivanjem tehničkih standarda u skladu s propisima EU.

Djelatnosti koje su predviđene u zoni ne smiju narušavati kvalitetu zraka pa nisu predviđene one djelatnosti koje izazivaju značajnija zagađenja zraka.

**Zaštita voda**

**Članak 35.**

Zaštita voda provodi se sukladno odredbama važećeg Zakona o vodama. Svi zahvati i korištenje moraju biti usklađeni s važećim Zakonom i posebnim propisima u segmentu.

Sadržaji unutar obuhvata Plana moraju se planirati uz poštivanje sljedećih planskih mjera zaštite voda:

* planiranje i gradnja građevina za odvodnju oborinskih voda,
* zabrana, odnosno ograničenje ispuštanja opasnih tvari propisanih uredbom o opasnim tvarima u vodama,
* kontrolirano odlaganje otpada,
* saniranje ili uklanjanje izvora onečišćenja.

**Članak 36.**

Kroz istočni dio obuhvata Plana prolazi vodotok koji se grana prema istoku te ima direktan utjecaj na prostor obuhvata.

Vodne površine i vodno dobro sukladno važećem Zakonu o vodama, treba uređivati na način da se osigura propisani vodni režim, kvaliteta i zaštita voda. Izgradnja i uređivanje zemljišta uz vodotoke treba se izvoditi u skladu s posebnim vodoprivrednim uvjetima.

Ukoliko nije drugačije određeno, izgradnja i uređenje zemljišta uz vodotoke u pojasu širine 20,0 m treba se izvoditi u skladu s režimom propisanim važećim Zakonom o vodama. Za sve zahvate posebne vodoprivredne uvjete propisat će javno tijelo Hrvatske vode.

Sve planirane aktivnosti unutar vodozaštitnih područja moraju biti usuglašene s odredbama važećeg Pravilnika o uvjetima za utvrđivanje zona sanitarne zaštite izvorišta.

**Zaštita od štetnog djelovanja voda**

**Članak 37.**

Kroz istočni dio obuhvata Plana prolazi vodotok koji se grana prema istoku te ima direktan utjecaj na prostor obuhvata.

Zaštitu od štetnog djelovanja voda treba provoditi u skladu sa važećim Zakonom o vodama i važećim Državnim planovima obrane od poplava, a posebno važećim Planom obrane od poplava Varaždinske županije.

**Članak 38.**

Zaštita od štetnog djelovanja voda obuhvaća djelovanja i mjere za: obranu od poplava, obranu od leda na vodotocima, zaštitu od erozija i bujica te otklanjanje posljedica takvog djelovanja. Zaštita od štetnog djelovanja voda, kada može doći do plavljenja, ispiranja, podrivanja ili odronjavanja zemljišta i drugih sličnih štetnih pojava, te posredno do ugrožavanja života i zdravlja ljudi i njihove imovine, te poremećaja u vodnom režimu, će se provoditi izgradnjom zaštitnih i regulacijskih vodnih građevina, odnosno tehničkim i gospodarskim održavanjem vodotoka, vodnog dobra i regulacijskih i zaštitnih vodnih građevina koje se provodi prema programu uređenja vodotoka i drugih voda u okviru Plana upravljanja vodama.

Širina koridora vodotoka, odnosno bujica obuhvaća prirodno ili izgrađeno korito vodotoka s obostranim pojasom širine 20,0 m za neuređeno korito, odnosno 6,00 m za uređeno korito, mjereno od gornjeg ruba korita, vanjske nožice nasipa ili vanjskog ruba građevine uređenja toka.

Unutar navedenog koridora planira se dogradnja sustava uređenja vodotoka i zaštite od poplava, njegova mjestimična rekonstrukcija, sanacija, popravci, redovno održavanje korita i vodnih građevina, te postavljanje vodomjernih uređaja.

Korištenje koridora i svi zahvati kojima nije svrha osiguranje protočnosti korita mogu se vršiti samo sukladno Zakonu o vodama.

Radi preciznijeg utvrđivanja koridora uređenja vodotoka i izgradnje sustava zaštite od poplava planira se za sve vodotoke i bujice utvrđivanje inundacijskog pojasa, odnosno javnog vodnog dobra i vodnog dobra.

U zaštitnom pojasu zabranjena je svaka gradnja i druge radnje kojima se može onemogućiti izgradnja i održavanje vodnih građevina, na bilo koji način umanjiti protočnost korita i pogoršati vodni režim, te povećati stupanj ugroženosti od štetnog djelovanja vodotoka.

Svaki vlasnik, odnosno korisnik objekta ili čestice smještene uz korito vodotoka ili česticu javnog vodnog dobra dužan je omogućiti nesmetano izvršavanje radova na čišćenju i održavanju korita vodotoka, ne smije izgradnjom predmetne građevine ili njenim spajanjem na komunalnu infrastrukturu umanjiti propusnu moć vodotoka, niti uzrokovati eroziju u istom, te za vrijeme izvođenja radova ne smije niti privremeno odlagati bilo kakav materijal u korito vodotoka.

Postojeća neregulirana korita povremenih bujičnih vodotoka i oborinskih kanala potrebno je regulacijskim radovima povezati i urediti na način da se u kontinuitetu sprovedu oborinske i druge površinske vode, a sve u skladu s vodopravnim uvjetima i ostalim aktima i planovima predviđenim važećim Zakonom o vodama. Projektno rješenje uređenja korita sa svim potrebnim objektima, maksimalno smjestiti na česticu ''javno vodno dobro'' iz razloga izbjegavanja imovinsko-pravnih sporova kao i razloga prilagodbe uređenja važećoj prostorno-planskoj dokumentaciji, a koje će istovremeno omogućiti siguran i blagovremen protok voda vodotoka, te održavanje i čišćenje istog. Dimenzioniranje korita treba izvršiti za mjerodavnu protoku dobivenu kao rezultat hidroloških mjerenja ili kao rezultat primjene neke od empirijskih metoda.

**Članak 39.**

Radi očuvanja i održavanja regulacijskih i zaštitnih vodnih građevina i sprečavanja pogoršanja vodnog režima, zabranjeno je:

* na nasipima i drugim regulacijskim i zaštitnim vodnim građevinama kopati i odlagati zemlju, pijesak, šljunak, puštati i napasati stoku, prelaziti i voziti motornim vozilom izuzev na mjestima na kojima je to izričito dopušteno, te obavljati druge radnje kojima se može ugroziti sigurnost ili stabilnost tih građevina,
* u uređenom inundacijskom pojasu orati zemlju, saditi i sjeći drveće i grmlje,
* u uređenom inundacijskom pojasu i do udaljenosti od 20 m od vanjske nožice nasipa, odnosno do 6m od vanjskog ruba regulacijsko-zaštitne vodne građevine koja nije nasip (obala i obaloutvrda), podizati zgrade, ograde i druge građevine osim regulacijskih i zaštitnih vodnih građevina, vaditi kamen, glinu i ostale stvari, kopati i bušiti zdence, te bez vodopravnih uvjeta obavljati drugo bušenje tla,
* u neuređenom inundacijskom pojasu obavljati radnje iz prethodne alineje,
* na melioracijskim kanalima za odvodnjavanje kojima upravljaju „Hrvatske vode“ i do udaljenosti od 5m od tih kanala potrebnoj za njihovo redovno održavanje, orati i kopati zemlju, te obavljati druge radnje kojima se mogu oštetititi melioracijske vodne građevine ili poremetiti njihovo namjensko funkcioniranje,
* u vodotoke i druge vode, akumulacije, retencije, melioracijske i druge kanale i u inundacijskom pojasu odlagati zemlju, kamen, otpadne i druge tvari, te obavljati druge radnje kojima se može utjecati na promjenu vodotoka, vodostaja, količine ili kakvoće vode ili otežati održavanje vodnog sustava,
* graditi i/ili dopuštati gradnju na zemljištu iznad natkrivenih vodotoka, osim gradnje javnih površina (prometnice, parkovi, trgovi).

Iznimno na zahtjev zainteresirane osobe „Hrvatske vode“ mogu odobriti odstupanje od Odredaba definiranih u ovom članku pod uvjetom da ne dolazi do ugrožavanja stabilnosti i sigurnosti vodnih građevina, odnosno pogoršanja postojećeg vodnog režima i ako to nije suprotno uvjetima korištenja vodnog dobra utvrđenim Zakonom o vodama.

**Članak 40.**

Očuvanje i održavanje regulacijskih i zaštitnih te drugih vodnih građevina kao i sprječavanje pogoršanja vodnog režima moraju se vršiti u skladu sa važećim Zakonom o vodama.

Radi sprečavanja i otklanjanja erozija i djelovanja bujica grade se i održavaju regulacijske i zaštitne vodne građevine, izvode zaštitni radovi i provode mjere zaštite. Radovima za zaštitu od erozija i bujica smatraju se osobito: pošumljavanje, uzgoj i održavanje zaštitne vegetacije, trasiranje, krčenje raslinja, čišćenje korita i drugi slični radovi. Mjerama za zaštitu od erozija i bujica smatraju se osobito: zabrana i ograničavanje sječe drveća i grmlja, zabrana i ograničavanje vađenja pijeska, šljunka i kamena, zabrana odlaganja otpadnih tvari, odgovarajući način korištenja poljoprivrednog i drugog zemljišta i druge odgovarajuće mjere.

Planom se utvrđuje obveza ishođenja vodopravnih uvjeta u postupku dobivanja lokacijske dozvole, a u skladu sa važećim Zakonom o vodama.

**Zaštita od buke**

**Članak 41.**

Zaštita od buke provodi se u skladu s važećim Zakonom o zaštiti od buke i važećim Pravilnikom o najvišim dopuštenim razinama buke.

Smanjenje buke postići će se upotrebom odgovarajućih materijala kod gradnje građevina, njihovim smještajem u prostoru te postavljanjem zona zaštitnog zelenila prema izvorima buke.

**Zaštita od potresa**

**Članak 42.**

Prostor obuhvata Plana prema seizmičkim kartama nalazi se u zoni VII° seizmičnosti (po MCS). Izgradnja građevina treba se provoditi u skladu s zakonskom regulativom za protupotresnu izgradnju.

**Zaštita od požara**

**Članak 43.**

Kod određivanja međusobne udaljenosti objekata voditi računa o požarnom opterećenju objekata, intenzitetu toplinskog zračenja kroz otvore objekata, vatrootpornosti objekata i fasadnih zidova, meteorološkim uvjetima i dr. Ako se izvode slobodnostojeći niski građevinski objekti, njihova međusobna udaljenost trebala bi biti jednaka visini višeg objekta, odnosno najmanje 6,0 metara. Ukoliko se ne može postići najmanja propisana udaljenost među objektima, potrebno je predvidjeti dodatne, pojačane mjere zaštite od požara sukladno glavi V. važećeg Pravilnika o otpornosti na požar i drugim zahtjevima koje građevine moraju zadovoljiti u slučaju požara.

Kod projektiranja građevina, prilikom procjene ugroženosti od požara, u prikazu mjera zaštite od požara kao sastavnom dijelu projektne dokumentacije, potrebno je primjenjivati odredbe važećeg Pravilnika o otpornosti na požar i drugim zahtjevima koj građevine moraju zadovoljiti u slučaju požara.

Potrebno je dosljedno se pridržavati važeće zakonske regulative i pravila tehničke prakse iz područja zaštite od požara i prijedloga tehničkih i organizacijskih mjera iz Plana zaštite od požara Grada Ivanca.

Kod projektiranja novih prometnica i mjesnih ulica ili rekonstrukcije postojećih, obavezno je planiranje vatrogasnih pristupa koji imaju propisanu širinu, nagibe, okretišta, nosivosti i radijuse zaokretanja, a sve u skladu sa važećim Pravilnikom o uvjetima za vatrogasne pristupe.

Prilikom gradnje i rekonstrukcije vodoopskrbnih sustava obavezno je planiranje izgradnje hidrantske mreže sukladno važećem Pravilniku o hidrantskoj mreži za gašenje požara.

Temeljem važećeg Zakona o zaštiti od požara, potrebno je izraditi Elaborat zaštite od požara za složenije građevine (građevine skupine 2).

Ovim Planom preuzimaju se sve odredbe iz važećeg Prostornog plana uređenja Grada Ivanca koje reguliraju područje zaštite od požara te ostale mjere posebne zaštite.

**Mjere posebne zaštite**

**Članak 44.**

Za područje Grada Ivanca donesen je Plan zaštite i spašavanja, kao i Procjena rizika od velikih nesreća u kojoj su obrađene moguće prijetnje po stanovništvo, okoliš i materijalna i kulturna dobra, a čijom će se implementacijom umanjiti posljedice i učinci djelovanja prirodnih i tehničko-tehnoloških katastrofa i velikih nesreća te povećati stupanj sigurnosti stanovništva, materijalnih dobara i okoliša.

Zaštita i spašavanje ostvaruju se djelovanjem operativnih snaga zaštite i spašavanja na području Grada Ivanca, a po potrebi snaga u županiji kao i na razini Republike Hrvatske. Grad Ivanec u okviru svojih prava i obveza utvrđenih Ustavom i zakonom, uređuje i planira, organizira, financira i provodi zaštitu i spašavanje.

Prilikom provedbe Urbanističkog plana uređenja groblja Margečan potrebno je pridržavati se svih mjera zaštite radi smanjenja rizika, prijetnji i opasnosti za život i zdravlje ljudi i životinja, materijalna i kulturna dobra i okoliš u slučaju prirodnih i tehničko-tehnoloških katastrofa i velikih nesreća, kao i ostalih važećih zakona i pravilnika s naglaskom na:

* Procjena rizika od velikih nesreća Grada Ivanca,
* Zakon o sustavu civilne zaštite,
* Zakon o prostornom uređenju,
* Zakon o gradnji,
* Zakon o zaštiti okoliša,
* Zakon o ublažavanju i uklanjanju posljedica prirodnih nepogoda,
* Zakon o zaštiti od požara,
* Zakon o zapaljivim tekućinama i plinovima,
* Plan djelovanja civilne zaštite
* Prostorni plan uređenja Grada Ivanca,
* Prostorni plan Varaždinske županije,
* Pravilnik o mjerama zaštite od elementarnih nepogoda i ratnih opasnosti u prostornom planiranju i uređivanju prostora,
* Pravilnik o postupku uzbunjivanja stanovništva,
* Pravilnik o tehničkim zahtjevima sustava javnog uzbunjivanja stanovništva,
* Pravilnik o smjernicama za izradu procjene rizika od katastrofa i velikih nesreća za područje Republike Hrvatske i JLP(R)S
* Pravilnik o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja,
* Pravilnik o otpornosti na požar i drugim zahtjevima koje građevine moraju zadovoljiti u slučaju požara,
* Pravilnik o tehničkim normativima za izgradnju objekata visokogradnje u seizmičkim područjima,
* Uredba o sprječavanju velikih nesreća koje uključuju opasne tvari
* Smjernice za organizaciju i razvoj sustava civilne zaštite Grada Ivanca
* Smjernice za izradu Procjene rizika od velikih nesreća na području Varaždinske županije.

**10. MJERE PROVEDBE PLANA**

**Članak 45.**

Provedba ovog Plana treba obuhvatiti sve aktivnosti koje omogućavaju njegovu provedbu i implementaciju na način da se postignu uvjetovane kvalitete funkcionalne organizacije i oblikovanja prostora, te tražena razina zaštite okoliša.

Dozvoljava se fazna i/ili etapna realizacija zahvata u prostoru kojim će se pristupiti izgradnji proširenja groblja, odnosno pojedinog grobnog polja po grobnim redovima, a sve prema potrebama proširenja te ovisnosti o mogućnostima rješavanja imovinsko-pravnih odnosa. Parcelacijski elaborat treba provesti prema pojedinoj etapi gradnje.

Za prometnu i komunalnu infrastrukturu potrebno je izraditi projektnu dokumentaciju kako bi se utvrdili točni parametri njezine izgradnje vezano uz situacijski položaj u prostoru, te osigurao planom uvjetovan minimum komunalnog opremanja ovog područja. Prometnu i komunalnu infrastrukturu moguće je izgrađivati faznim građenjem.

Koridori, trase i površine infrastrukturnih sustava prikazani u grafičkom dijelu UPU-a usmjeravajućeg su značenja te su u postupku izrade projektne dokumentacije dozvoljene odgovarajuće prostorne prilagodbe proizišle iz detaljnije razrade. Omogućavaju se manje izmjene trasa planiranih infrastrukturnih sustava zbog prilagodbe terenskim uvjetima i vlasničkim odnosima pod uvjetom da se izmjenom ne mijenja glavna koncepcija rješenja i da se ne pogoršavaju tehnički elementi planiranog sustava.

**III. ZAVRŠNE ODREDBE**

**Članak 46.**

Ova Odluka stupa na snagu osmog dana od dana objave u Službenom vjesniku Varaždinske županije.

**TOČKA 5.**

**Izvješće o provođenju Akcijskog plana provođenja Strategije razvoja Grada Ivanca za razdoblje 2014. – 2020. godine za 2020. godinu**

Otvorena je rasprava.

Predsjednik konstatira da po ovoj točki dnevnog reda nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet

**Z A K L J U Č A K**

Prihvaća se Izvješće o provođenju Akcijskog plana provođenja Strategije razvoja Grada Ivanca za razdoblje 2014. – 2020. godine za 2020. godinu.

**TOČKA 6.**

**Izvješće o izvršenju Plana djelovanja Grada Ivanca u području prirodnih nepogoda za 2020. godinu**

Otvorena je rasprava.

Predsjednik konstatira da po ovoj točki dnevnog reda nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet

**Z A K L J U Č A K**

Prihvaća se Izvješće o izvršenju Plana djelovanja Grada Ivanca u području prirodnih nepogoda za 2020. godinu.

**TOČKA 7.**

**Izvješće o stanju zaštite od požara na području grada Ivanca za 2020. godinu**

Otvorena je rasprava.

Predsjednik konstatira da po ovoj točki dnevnog reda nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijeto

**I Z V J E Š Ć E**

**o stanju zaštite od požara na području**

**grada Ivanca za 2020. godinu**

**1. UVOD**

Zaštita od požara uređena je Zakonom o zaštiti od požara („Narodne novine“, br. 92/10) (u daljnjem tekstu: Zakon) i predstavlja sustav koji se sastoji od planiranja, propisivanja i provođenja kao i financiranja mjera zaštite od požara te ustrojavanja subjekata koji provode zaštitu od požara.

Zaštitu od požara provode, osim fizičkih i pravnih osoba i pravne osobe i udruge koje obavljaju vatrogasnu djelatnost i djelatnost civilne zaštite kao i jedinice lokalne te područne (regionalne) samouprave.

Svaka fizička i pravna osoba, tijelo državne vlasti te jedinica lokalne i područne (regionalne) samouprave dužni su djelovati na način kojim ne mogu izazvati požar.

Jedinice lokalne i područne (regionalne) samouprave, temeljem članka 13. stavka 1. Zakona, donose Plan zaštite od požara za svoje područje na temelju Procjene ugroženosti od požara i tehnološke eksplozije, po prethodno pribavljenom mišljenju nadležne policijske uprave i vatrogasne zajednice. Planom zaštite od požara općine i gradovi definiraju subjekte odgovorne za provođenje vatrogasne djelatnosti.

Jedinice lokalne i područne (regionalne) samouprave na temelju Procjene ugroženosti donose Godišnji provedbeni plan unapređenja zaštite od požara za svoje područje za čiju provedbu će osigurati financijska sredstva. Godišnji provedbeni planovi unapređenja zaštite od požara gradova i općina donose se na temelju Godišnjeg provedbenog plana unapređenja zaštite od požara Županije.

Sukladno članku 13. stavak 8. Zakona, predstavničko tijelo jedinice lokalne samouprave jednom godišnje razmatra Izvješće o stanju zaštite od požara na svom području i stanju provedbe Godišnjeg provedbenog plana unaprjeđenja zaštite od požara.

Grad Ivanec je izradio Godišnji provedbeni plan unaprjeđenja zaštite od požara za područje Grada Ivanca za 2020. godinu te je isti objavljen u Službenom vjesniku Varaždinske županije broj 48/20.

**2. PLANSKI DOKUMENTI U PODRUČJU ZAŠTITE OD POŽARA**

Prema članku 13. stavku 7. Zakona, jedinice lokalne i područne (regionalne) samouprave najmanje jednom u 5 godina usklađuju procjene ugroženosti. Sukladno navedenom, Grad Ivanec je pristupio izradi Procjene ugroženosti od požara i tehničke eksplozije.

Gradsko vijeće Grada Ivanca na svojoj 38. sjednici 16. srpnja 2020. godine donijelo je Odluku o donošenju Procjene ugroženosti od požara i tehnološke eksplozije te Plana zaštite od požara za Grad Ivanec temeljem dobivene prethodne suglasnosti od strane Ministarstva unutarnjih poslova, Ravnateljstva civilne zaštite, Područni ured civilne zaštite Varaždin, Služba inspekcijskih poslova Varaždin.

Odluka o donošenju Procjene ugroženosti od požara i tehnološke eksplozije te Plana zaštite od požara za Grad Ivanec objavljena je u Službenom vjesniku Varaždinske županije broj 48/20 od 17. srpnja 2020. godine, dok su Procjena ugroženosti od požara i tehnološke eksplozije te Plan zaštite od požara za Grad Ivanec objavljeni na službenoj internetskoj stranici Grada Ivanca.

Na prethodno navedenoj sjednici, Gradsko vijeće donijelo je Plan operativne primjene Programa aktivnosti u provedbi posebnih mjera zaštite od požara od interesa za Republiku Hrvatsku u 2020. godini na području Grada Ivanca.

Gradsko vijeće Grada Ivanca na 22. sjednici održanoj 22. ožujka 2019. godine, donijelo je Odluku o davanju prethodne suglasnosti na Opće uvjete isporuke komunalne usluge obavljanja dimnjačarskih poslova („Službeni vjesnik Varaždinske županije“, broj 21/19), kojom se daje prethodna suglasnost na Opće uvjete isporuke komunalne usluge obavljanja dimnjačarskih poslova tvrtke Dimax j.d.o.o. M. Krleže ½, Varaždin.

**3. ORGANIZACIJA VATROGASTVA**

Prema Zakonu o vatrogastvu („Narodne novine“, broj 125/19), na području Grada Ivanca vatrogasnu djelatnost provodi Vatrogasna zajednica Grada Ivanca u kojoj je udruženo 6 dobrovoljnih vatrogasnih društava:

- DVD Ivanec (kao središnje),

- DVD Bedenec,

- DVD Gačice,

- DVD Margečan,

- DVD Radovan,

- DVD Salinovec.

**3.1. Opremljenost vatrogasnih snaga**

Grad Ivanec dužan je u potpunosti opremiti vatrogasnim vozilima i ostalom tehničkom opremom i sredstvima, zaštitnom opremom vatrogasaca i odorama vatrogasaca, vatrogasne postrojbe za djelovanje na području Grada, sukladno Pravilniku o minimumu tehničke opreme i sredstava vatrogasnih postrojbi („Narodne novine“, broj 43/95, 106/99, 91/02, 125/19), Pravilniku o minimumu opreme i sredstava za rad određenih vatrogasnih postrojbi dobrovoljnih vatrogasnih društava („Narodne novine“, broj 91/02, 125/19), Pravilniku o tehničkim zahtjevima za zaštitnu i drugu osobnu opremu koju pripadnici vatrogasne postrojbe koriste prilikom vatrogasne intervencije („Narodne novine“, broj 31/11, 125/19), odnosno temeljem Procjene ugroženosti od požara i tehnološke eksplozije i Plana zaštite od požara.

Od osnovne opreme DVD Ivanec posjeduje:

- vozila - navalno vozilo – 1 kom

 - autocisterna – 1 kom

 - autoljestve – 1 kom

 - tehničko vozilo – 1 kom

 - specijalno šumsko vozilo – 1 kom

 - zapovjedno vozilo – 1 kom

 - kombi – 1 kom

Od osnovne opreme DVD Bedenec posjeduje:

- vozila – autocisterna – 1 kom

 - kombi – 1 kom

Od osnovne opreme DVD Gačice posjeduje:

- vozilo – navalno vozilo – 1 kom

Od osnovne opreme DVD Margečan posjeduje:

- vozilo – navalno vozilo – 1 kom

 - kombi – 1 kom

Od osnovne opreme DVD Radovan posjeduje:

- vozila - navalno vozilo – 1 kom

 - kombi – 1 kom

Od osnovne opreme DVD Salinovec posjeduje:

- vozila – navalno vozilo – 1 kom

 - kombi – 1 kom

**3.2. Osposobljenost vatrogasnih snaga**

Sukladno izračunu o potrebnom broju vatrogasaca iz Procjene ugroženosti od požara i tehnološke eksplozije te Plana zaštite od požara, potrebno je osigurati potreban broj operativnih vatrogasaca, te ih kontinuirano osposobljavati i obučavati za različite specijalnosti u vatrogastvu.

Tablica 1. Broj operativnih članova vatrogasnih postrojbi

|  |  |  |
| --- | --- | --- |
| **R. BR.** | **NAZIV POSTROJBE** | **BROJ OPERATIVNIH VATROGASACA** |
| 1. | IVANEC | 26 |
| 2. | RADOVAN | 26 |
| 3. | BEDENEC | 13 |
| 4. | GAČICE | 15 |
| 5. | MARGEČAN | 13 |
| 6. | SALINOVEC | 12 |
| **UKUPNO:** | **105** |

U organizaciji Vatrogasne zajednice Varaždinske županije uz domaćinstvo Vatrogasne zajednice grada Ivanca provedeno je osposobljavanje za zvanje “vatrogasac”. U školskoj godini 2019/2020. upisan je 21 polaznik. Tečaj je uspješno završilo 14 polaznika. Radi ekonomičnosti i podjele troškova, u tečaj su bila uključena i vatrogasna društva obližnjih Zajednica (Klenovnik, Vidovec). Tečaj je u cijelosti održan u prostorijama i krugu DVD-a Ivanec.

S područja Vatrogasne zajednice grada Ivanca, od ukupno prijavljena 34 kandidata za polaganje zvanja u vatrogastvu, tečajeve je uspješno završio 28 polaznika. Od prijavljenih 9 polaznika, tečaj za zvanje “vatrogasac” završila su 3 polaznika. Tečaj za zvanje “vatrogasac I. klase” završilo je svih 6 prijavljenih polaznika.

Početkom godine održan je i tečaj za „vatrogasnu mladež“ koji su pohađali članovi DVD-a Ivanec i Margečan. Ukupno se prijavilo 19 polaznika koji su uspješno završili tečaj.

Od specijalnosti u vatrogastvu održan je tečaj za „bolničare - prvu pomoć u vatrogastvu“. Tečaj je također održan u suradnji s okolnim vatrogasnim zajednicama. Od ukupno prijavljenih 24, tečaj su završila 22 polaznika.

Članovi vatrogasnih društava sudjelovali su na obaveznim seminarima vezanim uz rad s računalnim aplikacijama u VATROnet-u.

Tijekom cijele godine naglasak je stavljan na redovno ažuriranje podataka u VATROnet-u, a vezano uz članove i opremu u sruštvima kao i redovno ispunjavanje izvješća o vatrogasnim intervencijama putem sustava UVI.

**3.3. Preventivno djelovanje**

Tijekom 2020. godine, vatrogasne postrojbe uključene u VZG Ivanca, provodile su sljedeće preventivne aktivnosti:

* uslijed pandemije uzrokovane koronavirusom COVID-19, a po zapovijedi glavnog vatrogasnog zapovjednika te nacionalnog stožera civilne zaštite, sve vatrogasne aktivnosti svedene su na minimum,
* održane su ukupno 4 sjednice Zapovjedništava Vatrogasne zajednice grada Ivanca, koje su se zbog zabrane okupljanja održavale putem video poziva,
* održane su i dvije sjednice Predsjedništva i jedna sjednica Skupštine Vatrogasne zajednice grada Ivanca (virtualno),
* zbog pandemije nisu se održavala vatrogasna natjecanja,
* tijekom proljetnih mjeseci, pripadnici DVD-a Gačice, Margečan, Radovan i Salinovec su pregledavali dostupnost i ispravnost hidranata na svojim područjima djelovanja (ukupno pregledano 139 hidranata),
* tijekom godine, a naročito u mjesecu svibnju (mjesecu zaštite od požara) dobrovoljna vatrogasna društva surađivala su sa medijima,
* društva su tijekom cijele godine na svojim internetskim stranicama i društvenim mrežama apelirala na pridržavanje epidemioloških mjera i pozivala na poduzimanje na svih potrebnih mjera da ne dođe do požara,
* operativni vatrogasci su u manjem broju u matičnim društvima provodili taktička uvježbavanja te provjeravali ispravnost opreme i tehnike,
* DVD Ivanec je prijavilo projekt na Javni natječaj za financiranje programa i projekata od interesa za opće dobro koje provode udruge na području Varaždinske županije u 2020. godini. Za realizaciju projekta odobrena su financijska sredstva u iznosu od 9.500,00 kuna. Kao što je opisano u projektu, sredstvima su kupljene dvije brentače za uvježbavanje mladeži te naljepnice s brojevima žurnih službi koji će se tijekom 2021. godine podijeliti stanovnicima grada Ivanca i postaviti na stambene zgrade i mjesta pojačanog okupljanja stanovništva,
* DVD Ivanec se po objavi Hrvatske vatrogasne zajednice, javio na natječaj za donaciju bespilotne letjelice – „drona“, čiji projekt je financiran od strane operatera Telemach Hrvatska. Nakon dostave motivacijskog pisma i sve potrebne dokumentacije te završenog natječaja, DVD-u Ivanec će tijekom 2021. godine biti uručena spomenuta bespilotna letjelica,
* pandemija virusa SARS-CoV-2 je ograničila mnoge aktivnosti vatrogasaca pa zbog toga, da se operativni članovi ne izlažu pretjerano riziku, nije proveden ni stručni nadzor na vatrogasnim postrojbama društva,
* uzbunjivanje vatrogasnih postrojbi s područja grada Ivanca provodi se sukladno Planu zaštite od požara za grad Ivanec. Uzbunjivala su se središnja društva, ovisno o mjestu intervencije, a zatim i ostala društva.

**3.4. Vatrogasne vježbe i natjecanja**

U organizaciji Vatrogasne zajednice grada Ivanca nije održano gradsko vatrogasno natjecanje. Isto tako ekipe s područja VZG Ivanec nisu mogle sudjelovati na vatrogasnim natjecanjima koja su bila organizirana od strane pojedinih gradova i općina i održana su isključivo samo za svoje članice.

Ukupno 6 natjecatelja iz DVD Bedenec i jedan iz DVD Ivanec sudjelovalo je na 10. Međunarodnoj utrci vatrogasaca u Malom Lošinju. Osvojena si tri 1. mjesta u pojedinačnim kategorijama, jedno 1. mjesto u ekipnom te nekoliko 2. i 3. mjesta,

**4. FINANCIRANJE**

Sukladno odredbama članka 45. Zakona o vatrogastvu („Narodne novine“, broj 125/19), sredstva za financiranje vatrogasne djelatnosti i aktivnosti dobrovoljnih vatrogasnih društava i vatrogasnih zajednica te za opremanje njezinih članica, osiguravaju se u proračunu jedinice lokalne samouprave čije područje pokrivaju.

Uvidom u Izvršenje Proračuna Grada Ivanca za 2020. godinu, koji je donesen na 46. sjednici Gradskog vijeća održanoj 15. ožujka 2021. godine i objavljen u „Službenom vjesniku Varaždinske županije“, broj 21/21, tijekom 2020. za financiranje dobrovoljnog vatrogastva iz Proračuna je izdvojeno ukupno 1.044.357,41 kuna. Od tog iznosa, za financiranje redovne djelatnosti dobrovoljnog vatrogastva izdvojeno je 623.899,31 kuna, za uređenje prostora Dobrovoljnog vatrogasnog društva Margečan izdvojeno je 40.000,00 kuna, za nadogradnju vatrogasnog vozila Dobrovoljnog vatrogasnog društva Radovan izdvojeno je 250.000,00 kuna, za priključak plina i projektnu dokumentaciju dobrovoljnog vatrogasnog društva Salinovec 31.281,06 kuna, a za opremanje vatrogasnih postrojbi izdvojeno je 99.177,04 kuna.

Sva sredstva iz proračuna Grada u 2020. godini namijenjena za financiranje dobrovoljnog vatrogastva uplaćena su na račun Vatrogasne zajednice grada Ivanca te na račune dobrovoljnih vatrogasnih društava.

**5. ZAKLJUČAK**

Vatrogasna služba stručna je i humanitarna djelatnost, koja aktivno sudjeluje u provedbi protupožarne preventive, gašenju požara, spašavanju ljudi i imovine ugroženih požarom i eksplozijom, te pružanju tehničke pomoći u nezgodama, ekološkim i drugim nesrećama.

Stanje zaštite od požara na području Grada Ivanca je zadovoljavajuće, a kako bi se isto i održalo, Grad Ivanec će pristupiti usklađivanju Procjene ugroženosti i tehnološke eksplozije s novonastalim uvjetima te će provoditi stalnu edukaciju stanovništva o opasnosti nastanka požara kao i preventivnom djelovanju.

S ciljem podizanja operativne spremnosti vatrogasne postrojbe potrebno je kontinuirano provoditi osposobljavanje i usavršavanje pripadnika istih te pristupiti nabavci nove opreme i sredstava kao i održavanju postojeće, kao i sustavno raditi na uključivanju što većeg broja mladih u vatrogasne postrojbe.

**TOČKA 8.**

**Izvješće o radu gradonačelnika za razdoblje od 1. srpnja do 31. prosinca**

**2020. godine**

Otvorena je rasprava.

Predsjednik konstatira da po ovoj točki dnevnog reda nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet

**Z A K L J U Č A K**

Prihvaća se Izvješće o radu gradonačelnika za razdoblje od 1. srpnja do 31. prosinca 2020. godine.

**TOČKA 9.**

**II. Izmjene i dopune Proračuna Grada Ivanca za 2021. godinu i projekcije za 2022. i 2023. godinu**

1. **II. Izmjene i dopune Programa građenja objekata i uređaja komunalne infrastrukture za 2021. godinu**

**b) II. Izmjene i dopune Programa održavanja komunalne infrastrukture za 2021. godinu**

1. **II. Izmjene Programa utroška sredstava šumskog doprinosa u 2021. godini**
2. **II. Izmjene Programa javnih potreba u kulturi Grada Ivanca za 2021. godinu**
3. **II. Izmjene Programa javnih potreba u području socijalne skrbi za Grad Ivanec u 2021. godini**
4. **I. Izmjene i dopune Programa javnih potreba u sportu Grada Ivanca za 2021. godinu**

Uvodno obrazloženje podnio je gradonačelnik Milorad Batinić: Vjerujući da ste pomno proučili sve materijale, pošto je objedinjena rasprava ja ću općenito o proračunu. Kandidirali smo određene projekte u prvih šest mjeseci gdje nismo uspjeli dobiti potporu od strane države, to je cca 600.000 kuna projekata. S obzirom i na datum, iako je bila najava koncem prošle godine da će se određeni natječaji otvoriti pogotovo po pitanju energetske obnove javnih zgrada, što do sada nije slučaj, a sada nema niti u najavi da bi moglo biti do kraja godine. Povrat poreza planirali smo temeljem informacija koje smo dobili od strane resornog Ministarstva, iako ni oni nisu mogli dati nam ni približno točno što se sada vidi iznos koliki će biti povrat poreza s obzirom na izmjene poreznih zakona. Tako da je ovo u odnosu na planirani povrat poreza negdje preko 120%, znači mi ove godine od naših priroda od poreza na dohodak i prireza građanima vraćamo nešto manje od 4 milijuna kuna. To su one izmjene poreza na dohodak, do 20 godina oslobođeni su plaćanja naši sugrađani koji su zaposleni, od plaćanja poreza na dohodak od 25 do 30 godina oslobođeni su 50%, kada se sve skupa zbroji, to se sad vidi po realizaciji za šest mjeseci da smo vrlo precizno planirali prihodovnu stranu proračuna po pitanju poreza na dohodak, prireza, međutim pošto su zaostale neke potpore i koji projekti se neće realizirati iako uvijek postoji nada će se možda do kraja godine otvoriti natječaj za energetsku obnovu javnih zgrada jer tu imamo u programu energetska obnova zgrade u Nazorovoj ulici gdje je Projektni ured, Mirovinsko, Zdravstveno, s njima imamo i dogovor da zajednički sufinanciramo taj dio i još uvijek to možemo kandidirati i dogovorno je Gradu Ivancu povjerena kompletna investicija. Kandidirati možemo, ukoliko se natječaj otvori, i energetsku obnovu stare škole u Salinovcu. Krenuli smo u rekonstrukciju stare škole u Salinovcu, ali na način i onaj dio što se ne priznaje kroz energetsku obnovu. Krovište nam se ne priznaje, ne priznaje nam se niti rušenje starog stambenog dijela objekta koji više statički nije prihvatljiv, tu smo krenuli vlastitim sredstvima, a ovaj dio energetska obnova fasada, stolarija, podovi, grijanje i sve skupa što ide, to uvijek postoji mogućnost, neovisno o započetim radovima, ukoliko se natječaj otvori. Povećali smo rashode na sportu, određene korekcije s obzirom na provedene javne nabave, nešto na plus, nešto na minus, tako da je to rezultiralo i ovim rebalansom. Jednako tako, povećanje prihoda s osnova imovine i komunalnog doprinosa koji su se u ovom periodu iskazali i naravno nedostatak financija s obzirom na izostanak svih ovih potpora i pomoći koje jesu, tako da je ovdje i prijedlog u rebalansu proračuna i kreditno zaduženje. Možemo se kreditno zadužiti isključivo za investicije, niti za nikakvu potrošnju, ni za održavanje, čak niti za nešto slično, nekakvo pojačano održavanje, isključivo za projekte. Ide izgradnja i uređenje prometnice i kompletno uređenje javne rasvjete u Preradovićevoj ulici, to je potez od rotora, Preradovićeva spoj s Gajevom i kompletno tri odvojka i ona prometnica od Osnovne škole prema Kovačićevoj s kompletnom infrastrukturom koja već nije od prije napravljena, ako se sjećate, tu je plin, vodoopskrba, plinofikacija je odrađena prije nego se taj građevinski dio aktivirao. Svjedočimo građevinskom bumu, mislim da su sve parcele, izuzev jedne ili dvije koje još nisu u fazi gradnje ili neće biti možda ove godine, drugo je sve puno. Jedan veliki investitor, Spar, je počeo s radovima i s obzirom na plaćanje komunalnog doprinosa i na naš odnos naspram investicijama poduzetnika i radi sigurnosti prvenstveno građana moramo urediti tu infrastrukturu. Bilo je pitanje da li ćemo samo taj dio priče uređivati odvojak prema Sparu, to ne bi bilo korektno prema građanima jer u planu imamo za čitav taj kompleks postoji građevinska dozvola, sve suglasnosti, projekti su revidirani, naravno trebalo je ažurirati s cjenovne strane da nam se ne desi da nam ponuda budu veća nego što je projicirana javna nabava. Nastavak uređenja centra Margečana, nazvano trg u Margečanu, tu je stavljena i energetska škola u Salinovcu, ovaj dio koji sam rekao, znači kompletno novo krovište, rekonstrukcija, rušenje starog dijela, adaptacija postojećeg prostora i to su sve cijene i Margečan i Salinovec iz javne nabave, a ovo je projekcija temeljem revidiranog troškovnika što ide kompletno u uređenje Preradovićeve ulice.

Otvorena je rasprava.

Predsjednik konstatira da je prijavu za raspravu po ovoj točki dnevnog reda podnio vijećnik Ljudvek Cikač.

Ljudvek Cikač: Nadovezao bih se na ovaj dio koji je vezan uz šport. Koliko smo uspio sve to poloviti određena su povećanja za sport, to apsolutno pozdravljam. Možda u budućnosti da malo više se okrenemo rekreaciji, čini mi se da oni malo premalo dobivaju. Ono što bih vas htio pitati tu je održavanje objekata za aktivnosti sportskih društava, pretpostavljam da je tu u pitanju korištenje dvorana, ako se ne varam ili su to sportska igrališta. Pretpostavljam da su dvorane. Najam dvorane, kapitalni projekti, 220.000 kuna, s obzirom da znamo kakva je situacija, da šest mjeseci nije bilo sportskih natjecanja, ta cifra nije mijenjana. U redu je, ali možda da vidimo kroz neko razdoblje da se to nadomjesti kroz rekreativce, iako manje-više svi su naši sportaši rekreativci, mi nemamo profesionalnih klubova ili natjecatelja koliko je meni poznati. Ono što je meni zanimljivo, dakako pozdravljam posebno izdvajanje za nogometno igralište u Salinovcu, vjerujem da gradonačelnik zna, a i kolega Grđan isto zna, ako ne zna, nogometaši Ivančice jedan dio njihovih kategorija igra prvu hrvatsku nogometnu ligu, uzrast od 11 do 17 godina. Da bi mogli igrati moraju imati još jedno igralište, do sad su koristili igralište Klenovnik. Ne mogu se prijaviti za natjecanje ako nemaju još jedno igralište. To je pretpostavljam razlog da se ulazi u investiciju u Salinovcu. Ono što je zanimljivo meni je jedna preporuka za ubuduće da pazimo na te stvari da se ipak ne ulažu milijuni jer rekli ste i već i godinama najavljujemo športski centar i nadam se da će se to konačno jednom dogoditi, ne znam ni sam koliko već, desetak godina pričamo o tom športskom centru, da ne ulazimo u neke prevelike investicije, tu se radi o milijun kuna, gotovo 912 tisuća kuna plus nogometno igralište Ivanec, to je sve skupa oko 1.200.000 kuna, to su ogromni novci. Da ne bi netko krivo shvatio da sam protiv, ja sam apsolutno za to i to su mi rekli u nogometnom klubu Ivančica da kažem ako netko od vijećnika ne zna, gradonačelnik i zamjenik znaju zašto se ulažu novci u Salinovec. Ono što tu meni nedostaje, čisto za budućnost je uređenje ivanečkih jezera. Gradonačelniče, nije točno ono što ste govorili, pisali, u biti znamo tko je to pisao, da mi ne znamo čija su jezera, da ne znamo tko obnavlja objekta, tko obnavlja jezero, mi čak i znamo na čijem su vlasništvu one okolne staze, čak imamo i projekt, ako želite možemo vam ga dati kolegijalno, koji su radili mladi stručnjaci, godina našeg zamjenika, obrazovani ljudi. Moram prenijeti na neki način i nezadovoljstvo tih rekreativaca jer do prije godinu, tri velika većina naši športskih klubova je tamo imala pripreme, nogomet, košarka, rukomet, a da ne govorim o rekreativcima koji su tamo trčali, održavala se cross liga, to osobno znam jer sam i ja dio tih sudionika i vjerujem da znate da sam ja cijeli život u športu. Jedna sugestija, ako dozvolite, da se tim stvarima pozabavimo što je moguće prije, nisam za to da mijenjamo ovaj rebalans u ovom dijelu, ali čisto možda ako bude u mogućnosti u drugom dijelu godine da se na neki način ta sredstva, ako nisu utrošena sredstva u dvorani radi Covida, a pretpostavljam da nije bilo natjecanja u dvorani, da se to vidi i da se vidi koliko se može napraviti. To vam inače ljudi jako zamjeraju i to vam i ja jako zamjeram, znam da se budete ljutili na mene, ali činjenica je da se tamo godinama ništa nije napravilo, osim kad je gđa. Katica povremeno znala intervenirati jer je ona športašica, trkačica, pa je ona bolje od nas znala. To su te moje dvije, ne bih to nazvao primjedbama, čisto sugestijama, da možda u nekoj budućnosti pogledamo malo više za te stvari. Ipak su svi ti sportaši, svi naši klubovi koji igraju lige nastaju od rekreativaca, ako se dobro sjećam i vi ste bili nogometaš i krenuli ste s dobrom voljom, poslije se tek počelo organizirano igrati. Da si to zapišete. Nisam zadovoljan vašim odgovorom na vijećnička pitanja, nekako su mi odgovori kao na autopilotu, ovo mi izgleda kad smo mi došli nakon 90. godine nakon onih bivših koje smo svi špotali, nekako su sjednice Vijeće bile drugačije, nije bilo sve tak pošpanano.

Dalibor Patekar: Molim da se držite točke 9. dnevnog reda. Dobit ćete i pismeni odgovor na vaše vijećničko pitanje pa ćete biti konkretnije obavješteni o svemu.

Milorad Batinić: Za odgovor na vijećničko pitanje imam dvije minute, mogao bih pričati i pet i deset minuta o tim temama, ali moram se držati Poslovnika kao i vi svi skupa. Što se tiče primjedbi, sve stoji. Korištenje dvorana, imamo dogovor sa Srednjom i osnovnim školama na području Grada Ivanca gdje plaćamo korištenje dvorana tako da svi sportski klubovi registrirani na području Grada Ivanca nisu u obvezi plaćati najam dvorana. Nogometnom klubu, jednom i drugom, plaćamo održavanje terena, što se mogu složiti morat ćemo dobro razmisliti u narednom periodu povećati. Nismo nikome u ovoj periodu covidu niti jednoj sportskoj udruzi, niti ostalim udrugama civilnog društva smanjivali sredstva pošto nisu realizirali svoje programe, nego smo im sugerirali, održani su sastanci da prenamjene, posebno sportski klubovi u nabavku opreme, rekreativci isto tako. Nema smisla vraćati, inače po zakonu bi trebali, prenamijenite prihvatit ćemo tu namjenu. Ni srednjoj ni osnovnim školama nismo napravili uskratu s te strane, jer kako se veli „za više put smo ljudi“. Sportski centar, da, slažem se, to je priča koja traje i predugo. Mi smo imali određenu inicijativu 2010. godine i napravili smo jedno idejno rješenje i tada je upravo tvrtka Studio Nexar napravila pro bono, odnosno besplatno, idejno rješenje na postojećem stadionu u Ivancu, to je cca 10.000 kvadrata, upravo s razlogom da se privuku investitori jer bilo je nekih naznaka i interesa da kroz investiciju, kroz otkup zemljišta, kroz model investiranja i domicilnih tvrtki i vanjskih da se iz tih sredstva isfinancira jedan veći dio kompletnog nogometnog stadiona s pomoćnim terenom ono što je potrebno. Međutim, 2010. nisu bile očito okolnosti i uvjeti i financijski i cijena kapitala, kada su kamate bile i do 10%, znači nije bila investicijska klima za potencijalne investitore da ulaze u neke investicije. Ideja, postojeći stadion maksimalno kapitalizirati, sa tim novcima izgraditi, naravno moramo imati prostor, to je definitivno. To je jedan od prioriteta. Rekreacija - prvi sam sazvao sastanak i na sastancima sa Zajednicom govorio da treba kroz Zajednicu sportskih udruga više valorizirati rad rekreacija, rad rekreativnih udruga i ako vidite u samom programu Zajednice onaj dio rekreacije dobiva više sredstava. Jednako tako, sugerirao sam i ponovno ću sugerirati svim udrugama u sportu i rekreaciji da naprave savez sportske rekreacije Grada Ivanca kao krovnu instituciju koja će koordinirati kao što zajednica sportskih udruga koordinira natjecateljske sportove i klubove. Bit će puno jednostavnije, puno kvalitetnije. Ulažemo u rekreaciju, cilj je kandidirati, napravljena je projektna dokumentacija koju treba malo prilagoditi troškovnički za sportsko rekreaciji centar Lančić. Imam negativno iskustvo s Jezerima, prije tri, četiri godine, izradili smo projekt trim staze u nadi da će država ipak odraditi jedan veliki dio posla, radi se o dozvoli ili pravu građenja ili da nam daju dio zemljišta za trim stazu, nema još uvijek odgovora, na žalost. Jezera su vlasništvo države, onu cestu smo uspjeli dobiti pošto je nerazvrstana cesta, ali dalje niti milimetra. Šutnja birokracije. Rekao bih više ne na vrhu, na političkoj razni, nego na onoj na kojoj ne bi smjelo biti, neka niža razina. Ribiči imaju pravo gospodarenja, ribolova, ne znam po kojim zakonima, a ostalo je privatno zemljište. Grad nema tamo ni kvadrata. Jako teško je bilo što realizirati ukoliko nisi vlasnik zemljišta. To je jedan od prvih preduvjeta i kandidiranja prema nekakvim fondovima ili novcima nacionalnim ili europskim. Ono što je razmišljanje i kroz prostorne planove smo definirali upravo u smislu rekreacije, ali i nekih drugih sadržaja za građane, to je ciljana površina, jezera, šuma oko jezera, cilj je pretvoriti u urbanu šumu. Poučen ovim iskustvima odnosa s državom ne mogu biti da nisam skeptičan, iako sam vječiti i nepopravljiv optimist. To ne znači da nećemo krenuti u tom smjeru. Imamo tamo privatnih površina. Imamo prostorno planske pretpostavke za to, krenuti s ljudima, razgovarati, upravo da se to pretvori u urbanu šumu. Pretpostavljam da će to biti manji problem, ali sa državom i jezerima tu očekujem veliki problem jer on postoji već dugi niz godina, na žalost. Izdvajanja u sport, nikada dovoljno, slažem se. Postoji trend zadnjih nekoliko godina, uvijek spominjem taj 1.1.2018. od kada smo uspjeli nametnuti tada državi da se ide na fiskalno izravnanje da se upravo jedinicama kao Ivanec koje su debelo bile ispod prosjeka RH po prihodima po glavi stanovnika, da se ide na uravnoteženje na prosjek. To je bilo 11 milijuna, na žalosti to je sad spalo 3-4 ,milijuna manje, ali svi osjećamo tu krizu. Naučili smo na malo i s malo znamo. Tada smo mogli i povećavati sredstva, za sport smo dizali. Tako i ove godine, iako je tu bila jedna greška Zajednice, 50.000 kuna dodatno za nabavku kombi vozila, ono što je bilo prije dogovoreno, međutim Zajednica je trebala ažurirati podatke, prenamjena sredstava Zajednica sportskih udruga dobila je na korištenje prostor i sredstva koja smo im bili namijenili za voditelja Zajednice kojega nisu konzumirali, prenamjenjujemo im za 50.000 kuna za namještaj za uređenje prostora, jer šta će ti zidovi ako nemaš gdje sjesti, nemaš gdje arhivu ostaviti. Mnogi klubovi, svi koji nemaju prostor imat će na korištenje taj prostor.

Predsjednik konstatira da se za repliku javio vijećnik Ljudvek Cikač.

Replika Ljudvek Cikač: Ovo su bile neke sugestije, nisu bile primjedbe, znači slažem se s time i relativno i s obrazloženjem s obzirom da jako puno o tim stvarima koje ste rekli znam, pretpostavljam da znate od kud znam, velim da to nije nikakva primjedba nego je čisto jedna sugestija i drago mi je da ste pojasnili svima, neke stvari nisam ni ja znao, ali vjerujem da ni moje kolege koji su možda manje ili više znali. Za taj športski centar i za neke ceste vezano uz aglomeraciju da se to baš ne dupla, da se ne ulažu milijuni ako kroz neko vrijeme izgradimo, nadam se da nećemo čekati 11 godina, taj centar da se onda ne mislimo što ćemo s tim uloženim.

Milorad Batinić: Nisam to niti shvatio kao negativno, nego upravo je cilj i rasprave i na Gradskom vijeću i općenito da se dolazi s prijedlozima i promišljanjima svih vas prvenstveno. Zato jesu što se tiču određena savjetovanja i javna savjetovanja preko web-a, javne prezentacije o projektima upravo da čujemo, smisao je da se što više ljudi uključi, angažira i da iznesu svoje mišljenje o tome. Nisam to shvatio negativno, nego pozitivno.

Više nije bilo prijavljenih za raspravu pa predsjednik zaključuje raspravu te se prelazi na glasanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te su jednoglasno donijete II. Izmjene i dopune Proračuna Grada Ivanca za 2021. godinu i projekcije za 2022. i 2023. godinu, KLASA: 400-06/21-01/04, URBROJ: 2186/12-04/16-21-5, koje su u prilogu ovog Zapisnika i njegov su sastavni dio.

**a)**

**II. IZMJENE I DOPUNE PROGRAMA GRAĐENJA OBJEKATA I UREĐAJA KOMUNALNE INFRASTRUKTURE ZA 2021. GODINU**

Ovim Izmjenama i dopunama Programa građenja objekata i uređaja komunalne infrastrukture za 2021. godinu mijenja se Program građenja objekata i uređaja komunalne infrastrukture za 2021. godinu (''Službeni vjesnik Varaždinske županije“ br. 91/20, 21/21) na način da glasi:

**UVODNE ODREDBE**

Ovim se Programom građenja objekata i uređaja komunalne infrastrukture na području Grada Ivanca za 2021. godinu, u skladu s predvidivim sredstvima i izvorima financiranja te izvješćem o stanju u prostoru, određuje građenje objekata i uređaja komunalne infrastrukture:

* javnih površina,
* prometnica i prometnih površina,
* javne rasvjete,
* groblja,
* gospodarenja komunalnim otpadom,
* oborinska odvodnja.

Građenje komunalne infrastrukture u smislu Zakona o komunalnom gospodarstvu (Narodne novine“ br. 68/18, 110/18, 32/20) obuhvaća sljedeće radnje i radove:

* rješavanje imovinskopravnih odnosa na zemljištu za građenje komunalne infrastrukture
* uklanjanje i/ili izmještanje postojećih građevina na zemljištu za građenje komunalne infrastrukture i radove na sanaciji tog zemljišta
* pribavljanje projekata i druge dokumentacije potrebne za izdavanje dozvola i drugih akata za građenje i uporabu komunalne infrastrukture
* građenje komunalne infrastrukture u smislu zakona kojim se uređuje gradnja građevina.

Ovim se Programom određuje opis poslova s procjenom troškova za građenje pojedinih objekata i uređaja komunalne infrastrukture, te iskaz financijskih sredstava potrebnih za ostvarivanje programa s naznakom izvora financiranja po djelatnostima.

1. **SREDSTVA ZA OSTVARIVANJE PROGRAMA S NAZNAKOM IZVORA FINANCIRANJA**

Sredstva potrebna za ostvarivanje Programa građenja objekata i uređaja komunalne infrastrukture za 2021. osigurat će se iz komunalnog doprinosa, komunalne naknade, naknade za zadržavanje nezakonito izgrađenih zgrada, ostalih prihoda proračuna Grada Ivanca, te drugih izvora utvrđenih posebnim propisom, kako slijedi:

|  |  |  |  |
| --- | --- | --- | --- |
| **Vrsta prihoda** | **Plan za 2021.** | **+/-** | **Novi plan za 2021.** |
| -  Opći porezni prihodi | 3.930.687,20 kn | -1.805.432,00 | 2.125.255,20 kn |
| -  Prihod od komunalne naknade | 570.000,00 kn | 0,00 | 570.000,00 kn |
| -  Prihod od komunalnog doprinosa | 300.000,00 kn | +600.000,00 | 900.000,00 kn |
| -  Prihod od sufinanciranja građana | 5.000,00 kn | 0,00 | 5.000,00 kn |
| -  Prihod od vodnog doprinosa | 25.000,00 kn | 0,00 | 25.000,00 kn |
| -  Prihod od naknade za zadržavanje nezakonito izgrađenih zgrada | 30.000,00 kn | 0,00 | 30.000,00 kn |
| -  Prihod od naknade za dodjelu grobnih mjesta | 298.009,80 kn | 0,00 | 298.009,80 kn |
| -  Prihod od kapitalnih potpora drugih JLS | 112.000,00 kn | 0,00 | 112.000,00 kn |
| -  Prihodi od kapitalnih potpora Ministarstava | 977.000,00 kn | -600.000,00 | 377.000,00 kn |
| -  Prihodi od pomoći (Fond za zaštitu okoliša i energetsku učinkovitost) | 3.900,00 kn | 0,00 | 3.900,00 |
| - Prihodi od pomoći – fiskalno izravnanje | 3.569.403,00 kn | +929.432,00 | 4.498.835,00 kn |
| - Prihodi od prodaje imovine | 550.000,00 kn | +350.000,00 | 900.000,00 kn |
| - Primici od zaduživanja | 0,00 | +4.155.000,00 | 4.155.000,00 kn |

Sredstva za financiranje Programa građenja objekata i uređaja komunalne infrastrukture za 2021. rasporediti će se za financiranje građenja objekata i uređaja po djelatnostima:

* javne površine
* prometnice i prometne površine
* javna rasvjeta
* groblja,
* gospodarenja komunalnim otpadom
* oborinska odvodnja.

Iskaz financijskih sredstava potrebnih za ostvarivanje Programa s naznakom izvora financiranja i rasporeda sredstava po djelatnostima sadržan je u dijelu Programa u kojem se određuje opis poslova s procjenom troškova za gradnju pojedinih objekata i uređaja komunalne infrastrukture.

Troškovi građenja objekata i uređaja komunalne infrastrukture procijenjeni su temeljem važećih cijena građenja tih ili sličnih objekata u vrijeme izrade ovog programa, te će se točan opseg i vrijednost radova utvrditi nakon ishođenja tehničke dokumentacije i provedenog postupka nabave.

1. **GRAĐENJE OBJEKATA I UREĐAJA KOMUNALNE INFRASTRUKTURE**
2. **JAVNE POVRŠINE**
	1. U smislu ovog Programa, pod građenjem javnih površina podrazumijeva se građenje i uređenje **javnih prometnih površina** (trgovi, pločnici, javni prolazi, šetališta i sl.), **javnih zelenih površina** (dječja igrališta s pripadajućom opremom, parkovi, javni športski i rekreacijski prostori i sl.), te **javnih objekata i uređaja** (oglasni stupovi, javni satovi, groblje, tržnica i drugi slični objekti i uređaji), a u nastavku se daje opis poslova s procjenom troškova građenja pojedinih objekata i uređaja javnih površina, sa iskazanim izvorom financiranja za djelatnost:

|  |  |  |  |  |
| --- | --- | --- | --- | --- |
| čl. 68. st. 2. | **Naziv objekta ili uređaja / vrsta radova** | **Plan za 2021.** | **+/-** | **Novi plan za 2021.** |
| **JAVNE POVRŠINE**  | **3.155.000,00** | **+408.000,00** | **3.563.000,00** |
| **1. GRADNJA I UREĐENJE DJEČJIH IGRALIŠTA** | **120.000,00** | **-7.000,00** | **113.000,00** |
| toč. 1. | 1. Uređenje dječjih igrališta na području Grada Ivanca | **120.000,00** | **-7.000,00** | **113.000,00** |
| 1.1. Gradnja | 20.000,00 | 0,00 | 20.000,00 |
| 1.2. Oprema | 100.000,00 | -7.000,00 | 93.000,00 |
| **2. GRADNJA I UREĐENJE TRGOVA I PARKOVA** | **2.180.000,00** | **+415.000,00** | **2.595.000,00** |
| toč. 2.  | 2.1. Glavni gradski park | **380.000,00** | **+125.000,00** | **505.000,00** |
| 2.1.1. Uređenje | 360.000,00 | +125.000,00 | 485.000,00 |
| 2.1.2. Očuvanje genoma ivanečke lipe - kloniranje | 20.000,00 | 0,00 | 20.000,00 |
| toč. 2. | 2.2. Glavni gradski trg | **690.000,00** | **+265.000,00** | **955.000,00** |
| 2.2.1. Otkup zemljišta | 400.000,00 | +350.000,00 | 750.000,00 |
| 2.2.2. Projektna dokumentacija i pripremni radovi | 290.000,00 | -85.000,00 | 205.000,00 |
| toč. 2. | 2.3. Biciklistički poligon u Ivancu | **60.000,00** | **0,00** | **60.000,00** |
| 2.3.1. Uređenje | 0,00 | 0,00 | 0,00 |
| 2.3.2. Projektna dokumentacija – glavni projekt | 60.000,00 | 0,00 | 60.000,00 |
| toč. 2. | 2.4. Trg u Margečanu | **1.050.000,00** | **+25.000,00** | **1.075.000,00** |
| 2.4.1. Gradnja | 1.000.000,00 | +50.000,00 | 1.050.000,00 |
| 2.4.2. Nadzor | 50.000,00 | -25.000,00 | 25.000,00 |
| **3. GRADNJA I UREĐENJE GROBLJA** | **825.000,00** | **0,00** | **825.000,00** |
| toč. 1. | 3.1. Gradnja i uređenje groblja – Ivanec | **520.000,00** | **0,00** | **520.000,00** |
| 3.1.1. Gradnja i projekti | 360.000,00 | 0,00 | 360.000,00 |
| 3.1.2. Otkup zemljišta | 160.000,00 | 0,00 | 160.000,00 |
| toč. 1. | 3.2. Gradnja i uređenje groblja – Radovan, Margečan | **250.000,00** | **0,00** | **250.000,00** |
| 3.2.1. Gradnja | 250.000,00 | 0,00 | 250.000,00 |
| toč. 1. | 3.3. Gradnja groblja – grobnice i okviri | **55.000,00** | **0,00** | **55.000,00** |
| 3.3.1. Gradnja | 55.000,00 | 0,00 | 55.000,00 |
| **4. GRADNJA I UREĐENJE TRŽNICE** | **30.000,00** | **0,00** | **30.000,00** |
| toč. 2. | 4.1. Gradnja i uređenje tržnice – projektna dokumentacija | 30.000,00 | 0,00 | 30.000,00 |
| ***Izvori financiranja:*** 1. *Točka 1. komunalni doprinos 50.000,00 kn, naknada za zadržavanje nezakonito izgrađenih zgrada 30.000,00 kn, 33.000,00 kn iz općih poreznih prihoda Proračuna*
2. *Točka 2.2.1 prihodi od prodaje imovine 350.000,00 kn, 400.000,00 kn iz prihodi od pomoći – fiskalno izravnanje*
3. *Točka 2.4. primici od zaduživanja 1.075.000,00 kn*
4. *Točka 3.1. 226.009,80 kn naknada za dodjelu grobnog mjesta, 293.990,20 kn iz prihoda od pomoći – fiskalno izravnanje*
5. *Točka 3.2. 17.000,00 kn naknada za dodjelu grobnog mjesta, 112.000,00 kn iz kapitalnih potpora drugih JLS, 121.000,00 kn prihodi od pomoći – fiskalno izravnanje*
6. *Točka 3.3.1. 55.000,00 kn naknada za dodjelu grobnog mjesta*
7. *Ostale točke programa – opći porezni prihodi Proračuna 800.000,00 kn*
 |

1. **PROMETNICE I PROMETNE POVRŠINE**
	1. Pod prometnicama i prometnim površinama podrazumijevaju se radovi na izgradnji odnosno rekonstrukciji prometnica i prometnih površina, izgradnja i uređenje nogostupa, autobusnih stajališta, mostova, te modernizacija-asfaltiranje nerazvrstanih cesta, a u nastavku se daje opis poslova s procjenom troškova gradnje prometnica i prometnih površina sa iskazanim izvorom financiranja za djelatnost:

|  |  |  |  |  |
| --- | --- | --- | --- | --- |
| čl. 68. st. 2. | **Naziv objekta ili uređaja / vrsta radova** | **Plan za 2021.** | **+/-** | **Novi plan za 2021.** |
| **PROMETNICE I PROMETNE POVRŠINE** | **5.739.000,00** | **+2.815.000,00** | **8.554.000,00** |
| **1. IZGRADNJA I REKONSTRUKCIJA PROMETNICA, PROMETNIH POVRŠINA I NOGOSTUPA** | **3.739.000,00** | **+2.668.000,00** | **6.407.000,00** |
| toč. 2. | 1.1. Uređenje lokalnih cesta | **500.000,00** | **0,00** | **500.000,00** |
| 1.1.1. Kapitalna donacija ŽUC-u | 500.000,00 | 0,00 | 500.000,00 |
| toč. 2. | 1.2. Sanacija klizišta uz nerazvrstane ceste | **600.000,00** | **0,00** | **600.000,00** |
| 1.2.1. Projektna dokumentacija | 20.000,00 | +40.000,00 | 60.000,00 |
| 1.2.2. Gradnja (Knapić/Skradnjak) | 550.000,00 | -30.000,00 | 520.000,00 |
| 1.2.3. Nadzor | 30.000,00 | -10.000,00 | 20.000,00 |
| toč. 4. | 1.3. Proširenje ul. A. Cesarca u Ivancu | **235.000,00** | **0,00** | **235.000,00** |
| 1.3.1. Projektna dokumentacija | 35.000,00 | 0,00 | 35.000,00 |
| 1.3.2. Otkup zemljišta | 200.000,00 | 0,00 | 200.000,00 |
| toč. 4. | 1.4. Uređenje ul. L. Šabana – parkiralište | **137.000,00** | **-4.000,00** | **133.000,00** |
| 1.4.1. Gradnja | 125.000,00 | -4.000,00 | 121.000,00 |
| 1.4.2. Projektna dokumentacija | 9.000,00 | 0,00 | 9.000,00 |
| 1.4.3. Nadzor | 3.000,00 | 0,00 | 3.000,00 |
| toč. 4. | 1.5. Uređenje ul. A. Georgijevića | **140.000,00** | **0,00** | **140.000,00** |
| 1.5.1 Rekonstrukcija (proširenje prometnice) | 140.000,00 | 0,00 | 140.000,00 |
| toč. 2. | 1.6. Produžetak ulice M. Hrga u Ivancu | **120.000,00** | **0,00** | **120.000,00** |
| 1.6.1.Otkup zemljišta | 120.000,00 | 0,00 | 120.000,00 |
| toč. 1. | 1.7. Nova prometnica u zoni u Ivanečkom Naselju | **60.000,00** | **0,00** | **60.000,00** |
| 1.7.1.Projektna dokumentacija | 60.000,00 | 0,00 | 60.000,00 |
| toč. 1. | 1.8. Prometnice u Industrijskoj zoni Ivanec | **80.000,00** | **0,00** | **80.000,00** |
| 1.8.1.Projektna dokumentacija | 80.000,00 | 0,00 | 80.000,00 |
| toč. 6. | 1.9. Strategija modernizacije nerazvrstanih cesta | **0,00** | **0,00** | **0,00** |
| 1.9.1. Projektna dokumentacija | 0,00 | 0,00 | 0,00 |
| toč. 2. | 1.10. Uređenje prijelaza na potoku Željeznica | **145.000,00** | **-100.000,00** | **45.000,00** |
| 1.10.1. Projektna dokumentacija | 45.000,00 | 0,00 | 45.000,00 |
| 1.10.2. Gradnja – kapitalna donacija | 100.000,00 | -100.000,00 | 0,00 |
| toč. 2. | 1.11. Rekonstrukcija raskrižja DC-35 – ul. A. Mihanovića | **40.000,00** | **0,00** | **40.000,00** |
| 1.11.1. Projektna dokumentacija | 40.000,00 | 0,00 | 40.000,00 |
| toč. 6. | 1.12. Evidentiranje nerazvrstanih cesta | **70.000,00** | **0,00** | **70.000,00** |
| 1.12.1. Geodetski elaborat | 70.000,00 | 0,00 | 70.000,00 |
| toč. 4. | 1.13. Rekonstrukcija ulice E. Kumičića 440 m' | **1.511.000,00** | **-80.000,00** | **1.431.000,00** |
| 1.13.1. Gradnja | 1.500.000,00 | -80.000,00 | 1.420.000,00 |
| 1.13.2. Nadzor | 11.000,00 | 0,00 | 11.000,00 |
| toč. 2. | 1.14. Proširenje LC 25115 u Ivanečkom Vrhovcu | **20.000,00** | **0,00** | **20.000,00** |
| 1.14.1. Otkup zemljišta | 20.000,00 | 0,00 | 20.000,00 |
| toč. 1. | 1.15. Kolodvorska ulica u Ivancu | **11.000,00** | **0,00** | **11.000,00** |
| 1.15.1. Projektna dokumentacija - dopuna | 11.000,00 | 0,00 | 11.000,00 |
| toč. 2. | 1.16. Uređenje prometa i prometne regulacije u zoni Osnovne škole I.G. Sakcinski u Ivancu | **70.000,00** | **+12.000,00** | **82.000,00** |
| 1.16.1. Gradnja | 70.000,00 | +12.000,00 | 82.000,00 |
| toč. 2. | 1.17. Uređenje ul. P. Preradovića u Ivancu | **0,00** | **+2.650.000,00** | **2.650.000,00** |
| 1.13.1. Gradnja | 0,00 | +2.600.000,00 | 2.600.000,00 |
| 1.13.2. Nadzor | 0,00 | +30.000,00 | 40.000,00 |
| 1.13.3. Troškovnici | 0,00 | +10.000,00 | 10.000,00 |
| toč. 1. | 1.18. Prometna infrastruktura zone Gmajna u Ivancu | **0,00** | **+190.000,00** | **190.000,00** |
| 1.18.1. Projektna dokumentacija – idejni projekt (cca 3 km) | 0,00 | +120.000,00 | 120.000,00 |
| 1.18.2. Geodetski elaborati–parcelacijski elaborat I.faza 1 km | 0,00 | +70.000,00 | 70.000,00 |
| **2. MODERNIZACIJA NERAZVRSTANIH CESTA** | **2.000.000,00** | **+147.000,00** | **2.147.000,00** |
| toč. 2. | **2.1. Modernizacija nerazvrstanih cesta iz Programa modernizacije** | **1.635.000,00** | **0,00** | **1.635.000,00** |
| 2.1.1. MO Gačice | 90.000,00 | 0,00 | 90.000,00 |
| 2.1.2. MO Lukavec | 140.000,00 | 0,00 | 140.000,00 |
| 2.1.3. MO Stažnjevec | 415.000,00 | 0,00 | 415.000,00 |
| 2.1.4. MO Punikve | 170.000,00 | -10.000,00 | 160.000,00 |
| 2.1.5. MO Iv. Željeznica | 340.000,00 | +38.000,00 | 378.000,00 |
| 2.1.6. MO Kaniža | 140.000,00 | 0,00 | 140.000,00 |
| 2.1.7. MO Osečka | 175.000,00 | 0,00 | 175.000,00 |
| 2.1.8. MO Radovan | 48.000,00 | 0,00 | 48.000,00 |
| 2.1.9. MO Škriljevec | 60.000,00 | 0,00 | 60.000,00 |
| 2.1.10. Nadzor | 50.000,00 | -28.000,00 | 22.000,00 |
| 2.1.11. Troškovnici | 7.000,00 | 0,00 | 7.000,00 |
| toč. 2. | **2.2. Asfaltiranje strmih dionica nerazvrstanih cesta** | **365.000,00** | **+147.000,00** | **512.000,00** |
| 2.2.1. Gradnja (*Radovan, Bedenec, Iv. Željeznica, Salinovec*) | 355.000,00 | +150.000,00 | 505.000,00 |
| 2.2.2. Nadzor | 10.000,00 | -3.000,00 | 7.000,00 |
| ***Izvori financiranja:*** 1. *Točka 1.1. 500.000,00 kn prihodi od pomoći – fiskalno izravnanje*
2. *Točka 1.2. kapitalne potpore 377.000,00 kn, komunalni doprinos 50.000,00 kn, prihodi od pomoći – fiskalno izravnanje 155.744,80 kn, a 17.255,20 kn iz općih poreznih prihoda Proračuna*
3. Točka 1.13. *prihodi od pomoći – fiskalno izravnanje 1.431.000,00 kn*
4. Točka 1.14 *prihodi od pomoći – fiskalno izravnanje 20.000,00 kn*
5. *Točka 1.15 prihodi od pomoći – fiskalno izravnanje 11.000,00 kn*
6. *Točka 1.16 prihodi od prodaje imovine 70.000,00 kn, 12.000,00 kn iz općih poreznih prihoda Proračuna*
7. *Točka 1.17. primici od zaduživanja 2.650.000,00 kn*
8. *Točka 2.1. komunalni doprinos 350.000,00 kn, komunalna naknada 570.000,00 kn, sufinanciranje građana 5.000,00 kn, vodni doprinos 25.000,00 kn, 205.000,00 kn iz prihoda od pomoći – fiskalno izravnanje, 480.000 kn iz prihoda od prodaje imovine*
9. Točka 2.2. komunalni doprinos 400.000,00 kn, 112*.000,00 kn iz općih poreznih prihoda Proračuna*
10. *Ostale točke programa: opći porezni prihodi Proračuna 1.113.000,00 kn*
 |

1. **JAVNA RASVJETA**
	1. Pod javnom rasvjetom podrazumijevaju se objekti i uređaji za rasvjetljavanje javnih površina, te javnih i nerazvrstanih cesta, kao i stvaranje preduvjeta za njihovo funkcioniranje, a u nastavku se daje opis poslova s procjenom troškova građenja pojedinih objekata i uređaja javne rasvjete, sa iskazanim izvorom financiranja za komunalnu djelatnost:

|  |  |  |  |  |
| --- | --- | --- | --- | --- |
| čl. 68. st. 2. | **Naziv objekta ili uređaja / vrsta radova** | **Plan za 2021.** | **+/-** | **Novi plan za 2021.** |
| **JAVNA RASVJETA** | **602.000,00** | **+406.000,00** | **1.008.000,00** |
| toč. 2. | 1. Elaborat javne rasvjete | **100.000,00** | **-12.000,00** | **88.000,00** |
| 1.1. Projektna dokumentacija | 100.000,00 | -12.000,00 | 88.000,00 |
| toč. 2. | 2. Dopuna javne rasvjete na području Grada Ivanca | **212.000,00** | **0,00** | **212.000,00** |
| 2.1. Dopuna | 200.000,00 | 0,00 | 200.000,00 |
| 2.2. Projektna dokumentacija | 12.000,00 | 0,00 | 12.000,00 |
| toč. 2. | 3. Javna rasvjeta u E. Kumičića | **290.000,00** | **-12.000,00** | **278.000,00** |
| 3.1. Gradnja | 282.000,00 | -12.000,00 | 270.000,00 |
| 3.2. Nadzor | 8.000,00 | 0,00 | 8.000,00 |
| toč. 2. | 4. Javna rasvjeta u P. Preradovića | **0,00** | **+430.000,00** | **430.000,00** |
| 4.1. Gradnja | 0,00 | +420.000,00 | 420.000,00 |
| 4.2. Nadzor | 0,00 | +10.000,00 | 10.000,00 |
| ***Izvori financiranja:*** 1. *Točka 2.1. komunalni doprinos 50.000,00 kn, a 38.000,00 kn iz općih poreznih prihoda Proračuna*
2. *Točka 4. primici od zaduživanja 430.000,00 kn*
3. *Ostale točke programa: iz prihoda od pomoći – fiskalno izravnanje 490.000,00 kn*
 |

1. **PROGRAM GRADNJE GRAĐEVINA ZA GOSPODARENJE KOMUNALNIM OTPADOM**
	1. Programom gradnje građevina za gospodarenje komunalnim otpadom predviđeno je građenje objekata i nabava opreme za gospodarenje komunalnim otpadom, te radovi na sanaciji i zatvaranju odlagališta komunalnog otpada, a u nastavku daje se opis poslova s procjenom troškova gradnje pojedinih građevina za gospodarenje komunalnim otpadom i nabave opreme, sa iskazanim izvorom financiranja za komunalnu djelatnost:

|  |  |  |  |  |
| --- | --- | --- | --- | --- |
| čl. 68. st. 2. | **Naziv objekta ili uređaja / vrsta radova** | **Plan za 2021.** | **+/-** | **Novi plan za 2021.** |
| **GRADNJA GRAĐEVINA I NABAVA OPREME ZA GOSPODARENJE KOMUNALNIM OTPADOM** | **475.000,00** | **0,00** | **475.000,00** |
| toč. 1. | 1. Odlagalište komunalnog otpada «Jerovec» | **75.000,00** | **0,00** | **75.000,00** |
| 1.1.Sanacija i nadzor | 75.000,00 | 0,00 | 75.000,00 |
| toč. 1. | 2. Objekti za gospodarenje otpadom – reciklažno dvorište građevinskog otpada | **300.000,00** | **0,00** | **300.000,00** |
| 2.1. Gradnja – kapitalna donacija | 300.000,00 | 0,00 | 300.000,00 |
| toč. 1. | 3. Reciklažno dvorište Ivanec | **100.000,00** | **0,00** | **100.000,00** |
| 3.1. gradnja | 100.000,00 | 0,00 | 100.000,00 |
| ***Izvori financiranja:*** 1. *Točka 1. 3.900,00 kn Fond za zaštitu okoliša i energetsku učinkovitost , a 71.100,00 kn iz prihoda od pomoći – fiskalno izravnanje*
2. *Prihodi od pomoći – fiskalno izravnanje 400.000,00 kn*
 |

1. **OBORINSKA ODVODNJA**
	1. Pod oborinskom odvodnjom podrazumijeva se građenje i uređenje objekata i sustava urbane oborinske odvodnje u građevinskim područjima naselja, kao i odvodnja kontaktnih površina s kojih se oborinske vode ulijevaju u sustav urbane oborinske odvodnje. U nastavku se daje opis poslova s procjenom troškova gradnje sustava oborinske odvodnje, sa iskazanim izvorom financiranja:

|  |  |  |  |  |
| --- | --- | --- | --- | --- |
| čl. 68. st. 2. | **Naziv objekta ili uređaja / vrsta radova** | **Plan za 2021.** | **+/-** | **Novi plan za 2021.** |
| **OBORINSKA ODVODNJA** | **400.000,00** | **0,00** | **400.000,00** |
| toč. 1. | 1. Oborinska odvodnja | **400.000,00** | **0,00** | **400.000,00** |
| 1.1. Gradnja | 400.000,00 | 0,00 | 400.000,00 |
| ***Izvori financiranja:*** 1. *Prihodi od pomoći – fiskalno izravnanje 400.000,00 kn*
 |

Ovim Programom određene su aktivnosti prema namjenama utvrđene člankom 68. st. 2. Zakona o komunalnom gospodarstvu („Narodne novine“ br. 68/18, 110/18, 32/20), i iznose:

|  |  |  |  |  |
| --- | --- | --- | --- | --- |
| namjena iz čl. 68. st. 2. | **Opis namjene** | **Iznos****Plan za 2021.** | **+/-** | **Iznos****Novi plan za 2021.** |
| toč. 1. | građevine komunalne infrastrukture koje će se graditi radi uređenja neuređenih dijelova građevinskog područja | 1.971.000,00 | +183.000,00 | 2.154.000,00 |
| toč.2. | građevine komunalne infrastrukture koje će se graditi u uređenim dijelovima građevinskog područja | 6.307.000,00 | +3.530.000,00 | 9.837.000,00 |
| toč. 3. | građevine komunalne infrastrukture koje će se graditi izvan građevinskog područja | 0,00 | 0,00 | 0,00 |
| toč. 4. | postojeće građevine komunalne infrastrukture koje će se rekonstruirati i način rekonstrukcije | 2.023.000,00 | -84.000,00 | 1.939.000,00 |
| toč. 5. | građevine komunalne infrastrukture koje će se uklanjati | 0,00 | 0,00 | 0,00 |
| toč. 6. | ostale aktivnosti | 70.000,00 | 0,00 | 70.000,00 |
| **SVEUKUPNO PROGRAM:** | **10.371.000,00** | **+3.629.000,00** | **14.000.000,00** |

1. **ZAVRŠNE ODREDBE**
	1. U okviru sredstava za provedbu ovog Programa dopuštena je preraspodjela utvrđenih sredstava između pojedinih rashoda i izdataka u cilju efikasnijeg i racionalnijeg ostvarivanja Programa i poboljšanja stanja u djelatnostima, a uz odobrenja gradonačelnika.
	2. Ove izmjene i dopune Programa građenja objekata i uređaja komunalne infrastrukture za 2021. godinu objavit će se u Službenom vjesniku Varaždinske županije.

**II. IZMJENE I DOPUNE PROGRAMA**

**ODRŽAVANJA KOMUNALNE**

**INFRASTRUKTURE ZA 2021. GODINU**

**I.** Ovim II. Izmjenama i dopunama Programa održavanja komunalne infrastrukture za 2021. godinu mijenja se Program održavanja komunalne infrastrukture za 2021. godinu (''Službeni vjesnik Varaždinske županije'' br. 91/20, 21/21) na način da glasi:

**1. UVODNE ODREDBE**

**1.1.** Ovim se Programom održavanja komunalne infrastrukture na području Grada Ivanca za 2021. godinu, u skladu s predvidivim sredstvima i izvorima financiranja određuju poslovi i radovi na održavanju objekata i uređaja komunalne infrastrukture koji se podrazumijevaju pod obavljanjem komunalne djelatnosti na održavanja nerazvrstanih cesta, održavanje javnih površina na kojima nije dopušten promet motornih vozila, održavanje građevina javne odvodnje oborinskih voda, održavanje javnih zelenih površina, održavanje igrališta, igrališta za djecu i opreme, održavanje građevina, uređaja i predmeta javne namjene, održavanje groblja i krematorija unutar groblja, održavanje čistoće javnih površina, održavanje javne rasvjete, prigodno uređenje Grada, održavanje cesta i javnih površina u gospodarskim zonama i čišćenje potoka i kanala.

**2. SREDSTVA ZA OSTVARIVANJE PROGRAMA**

**2.1.** Sredstva za ostvarivanje Programa održavanja komunalne infrastrukture u 2021. godini planirana su u iznosu od **4.710.237,50 kuna,** a osigurat će se iz sljedećih izvora:

|  |  |
| --- | --- |
| - komunalna naknada- šumski doprinos - sanacija štete na javnim površinama (prihodi od nefinancijske imovine)- prihodi od poreza - prihodi od pomoći – fiskalno izravnanje | **3.524.562,38 kuna****38.956,11 kuna****35.000,00 kuna****730.481,51 kuna****381.237,50 kuna** |

**3. ODRŽAVANJE KOMUNALNE INFRASTRUKTURE**

**3.1.** Na temelju predvidivih sredstava za ostvarivanje Programa održavanja komunalne infrastrukture, u nastavku se određuju poslovi i radovi na održavanju objekata i uređaja komunalne infrastrukture u 2021. godini po vrsti komunalne djelatnosti, s procjenom pojedinih troškova, te iskazom financijskih sredstava potrebnih za ostvarivanje Programa s naznakom izvora financiranja i rasporeda sredstava po djelatnostima, kako slijedi:

|  |  |  |  |  |
| --- | --- | --- | --- | --- |
| **Redni broj** | **Opis poslova** | **Plan za 2021.** | **Promjena** | **Novi plan za 2021.** |
| 1. **ODRŽAVANJE NERAZVRSTANIH CESTA**
 |
| 1.1. | Šljunčanje nerazvrstanih cesta, strojno planiranje | 180.000,00 |  0,00 | 180.000,00 |
| 1.2. | Čišćenje odvodnih jaraka, iskop zemljanog materijala sa izradom pokosa  | 200.000,00 |  0,00 | 200.000,00 |
| 1.3. | Sanacija oštećenog asfalta sa zamjenom tampona, krpanje udarnih rupa nerazvrstanih cesta, izrada muldi | 140.000,00 |  0,00 | 140.000,00 |
| 1.4. | Čišćenje nerazvrstanih cesta od nanosa otpada i mulja poslije većih kiša | 90.000,00 |  0,00 | 90.000,00 |
| 1.5. | Popravak ograda i rubnjaka uz nerazvrstane ceste | 50.000,00 |  0,00 | 50.000,00 |
| 1.6. | Košnja bankina i uklanjanje raslinja uz nerazvrstane ceste u naseljima | 100.000,00 |  0,00 | 100.000,00 |
| 1.7. | Popravak vertikalne i horizontalne signalizacije | 100.000,00 |  0,00 | 100.000,00 |
| 1.8. | Sanacija manjih klizišta | 40.000,00 |  0,00 | 40.000,00 |
| 1.9. | Zimska služba | 400.000,00 |  + 76.375,00 |  476.375,00 |
| **U K U P N O:** |  **1.300.000,00** |  **+ 76.375,00** | **1.376.375,00** |
| *Izvori financiranja:*1. Komunalna naknada: 1.276.043,89 kn
2. Šumski doprinos: 38.956,11 kn
3. Prihodi od pomoći – fiskalno izravnanje: 61.375,00 kn
 |

|  |
| --- |
| 1. **ODRŽAVANJE JAVNIH POVRŠINA NA KOJIMA NIJE DOPUŠTEN PROMET MOTORNIH VOZILA**
 |
| 2.1. | Održavanje i uređenje nogostupa i sličnih javno-prometnih površina |  30.000,00 |  + 50.750,00 |  80.750,00 |
| **U K U P N O:** |  **30.000,00** |  **+ 50.750,00** |  **80.750,00** |
| *Izvori financiranja:*1. Prihodi od poreza: 30.000,00 kn
2. Prihodi od pomoći – fiskalno izravnanje: 50.750,00 kn
 |

|  |
| --- |
| 1. **ODRŽAVANJE GRAĐEVINA JAVNE ODVODNJE OBORINSKIH VODA**
 |
| 3.1. | Održavanje i čišćenje slivnika, kanalskih rešetki, cijevi, propusta, otvorenih i zatvorenih kanala, šahtova, rigola, kanalica |  200.000,00 |  + 100.000,00 |  300.000,00 |
| **U K U P N O:** |  **200.000,00** |  **+ 100.000,00** |  **300.000,00** |
| *Izvori financiranja:*1. Komunalna naknada: 200.000,00 kn
2. Prihodi od pomoći – fiskalno izravnanje: 100.000,00 kn
 |

|  |
| --- |
| 1. **ODRŽAVANJE JAVNIH ZELENIH POVRŠINA**
 |
| 4.1. | Čišćenje i održavanje travnatih površina | 282.000,00 | +72.000,00 | 354.000,00 |
| 4.2. | Održavanje ukrasnog i ostalog grmlja | 28.000,00 | 0,00 | 28.000,00 |
| 4.3. | Održavanje živih ograda | 27.000,00 | 0,00 | 27.000,00 |
| 4.4. | Uređivanje drveća | 22.000,00 | + 23.000,00 | 45.000,00 |
| 4.5. | Održavanje cvjetnih gredica i visećih žardinjera | 105.000,00 | 0,00 | 105.000,00 |
| 4.6. | Održavanje staza i parkovnih elemenata | 20.000,00 | + 8.000,00 | 28.000,00 |
| 4.7. | Sadnja trajnog raslinja | 13.000,00 | + 38.000,00 | 51.000,00 |
| 4.8. | Održavanje javnih zelenih površina malčiranjem | 200.000,00 | 0,00 | 200.000,00 |
| 4.9. | Održavanje zelenih površina dječjih igrališta na području Grada Ivanca | 200.000,00 | 0,00 | 200.000,00 |
|  | **U K U P N O:** | **897.000,00** | **+ 141.000,00** | **1.038.000,00** |
| *Izvori financiranja:*1. Komunalna naknada: 776.518,49 kn
2. Prihodi od poreza: 120.481,51 kn
3. Sanacija štete na javnim površinama (prihodi od nefinancijske imovine): 5.000,00 kn
4. Prihodi od pomoći – fiskalno izravnanje: 136.000,00 kn
 |

|  |
| --- |
| 1. **ODRŽAVANJE IGRALIŠTA, IGRALIŠTA ZA DJECU I OPREME**
 |
| 5.1. | Održavanje igrališta, igrališta za djecu i opreme | 100.000,00 | 0,00 | 100.000,00 |
| **U K U P N O:** | **100.000,00** | **0,00** | **100.000,00** |
| *Izvori financiranja:*1. Prihodi od poreza: 100.000,00 kn |

|  |
| --- |
| 1. **ODRŽAVANJE GRAĐEVINA, UREĐAJA I PREDMETA JAVNE NAMJENE**
 |
| 6.1. | Održavanje i čišćenje spomenika i spomen-obilježja | 35.000,00 |  0,00 |  35.000,00 |
| 6.2. | Održavanje i čišćenje autobusnih nadstrešnica, pozdravnih tabli na ulazima u grad, oglasnih ploča, panoa sadržaja turističke namjene, ograda i drugih građevina, uređaja i predmeta javne namjene | 50.000,00 |  0,00 |  50.000,00 |
| **U K U P N O:** | **85.000,00** |  **0,00** |  **85.000,00** |
| *Izvori financiranja:*1. Prihodi od poreza: 85.000,00 kn |

|  |
| --- |
| 1. **ODRŽAVANJE GROBLJA I KREMATORIJA UNUTAR GROBLJA**
 |
| 7.1. | Groblja u Ivancu, Prigorcu, Margečanu i Radovanu | 10.000,00 | 0,00 | 10.000,00 |
| **U K U P N O:** | **10.000,00** | **0,00** | **10.000,00** |
| *Izvori financiranja:*1. Komunalna naknada: 10.000,00 kn |

|  |
| --- |
| 1. **ODRŽAVANJE ČISTOĆE JAVNIH POVRŠINA**
 |
| 8.1. | Čišćenje javno-prometnih površina I. gradske zone | 9.000,00 | 0,00 | 9.000,00 |
| 8.2. | Čišćenje javno-prometnih površina II. gradske zone | 23.000,00 | 0,00 | 23.000,00 |
| 8.3. | Čišćenje javno-prometnih površina III. gradske zone | 9.000,00 | 0,00 | 9.000,00 |
| 8.4. | Čišćenje javno-prometnih površina u vanjskim naseljima | 25.000,00 | 0,00 | 25.000,00 |
| 8.5. | Pražnjenje i čišćenje košarica za smeće | 31.000,00 | 0,00 | 31.000,00 |
| **U K U P N O:** | **97.000,00** | **0,00** | **97.000,00** |
| *Izvori financiranja:*1. Komunalna naknada: 97.000,00 kn |

|  |
| --- |
| 1. **ODRŽAVANJE JAVNE RASVJETE**
 |
| 9.1. | Održavanje javne rasvjete | 260.000,00 |  0,00 | 260.000,00 |
| 9.2. | Potrošnja električne energije za javnu rasvjetu | 1.100.000,00 | 0,00 | 1.100.000,00 |
| **U K U P N O:** | **1.360.000,00** | **0,00** | **1.360.000,00** |
| *Izvori financiranja:*1. Komunalna naknada: 1.100,000,00 kn 2. Prihodi od poreza: 230.000,00 kn3. Sanacija štete na javnim površinama (prihodi od nefinancijske imovine): 30.000,00 kn |
|  |  |  |
| 1. **PRIGODNO UREĐENJE GRADA**
 |
| 10.1. | Božićno i novogodišnje uređenje Grada | 100.000,00 | - 11.887,50 | 88.112,50 |
| **U K U P N O:** | **100.000,00** | **- 11.887,50** | **88.112,50** |
| *Izvori financiranja:*1. Prihodi od poreza: 88.112,50 kuna
 |
|  |
| 1. **ODRŽAVANJE CESTA I JAVNIH POVRŠINA U GOSPODARSKIM ZONAMA**
 |
| 11.1. | Održavanje cesta i javnih površina u gospodarskim zonama |  50.000,00 |  + 15.000,00 |  65.000,00 |
| **U K U P N O:** |  **50.000,00** |  **+ 15.000,00** |  **65.000,00** |
| Izvori financiranja:1. Prihodi od poreza: 61.887,50 kn
2. Prihodi od pomoći – fiskalno izravnanje: 3.112,50 kn
 |
|  |  |  |
| 1. **ČIŠĆENJE POTOKA I KANALA**
 |
|  12.1 | Čišćenje potoka i kanala | 80.000,00 | + 30.000,00 | 110.000,00 |
| **U K U P N O:** | **80.000,00** | **+ 30.000,00** | **110.000,00** |
| *Izvori financiranja:*1. Komunalna naknada: 65.000,00 kn2. Prihodi od poreza: 15.000,00 kn3. Prihodi od pomoći – fiskalno izravnanje: 30.000,00 kn |
|  |
| **S V E U K U P N O:** | **4.309.000,00** | **+ 401.237,50** | **4.710.237,50** |

**4. ZAVRŠNE ODREDB**

 **4.1.** Plan zimske službe za razdoblje 2020./2021. godine, Troškovnik redovitog čišćenja i održavanja javnih zelenih i prometnih površina grada Ivanca za 2021. godinu i Cjenik za radove na održavanju nerazvrstanih cesta i odvodnje grada Ivanca za 2021. godinu sastavni su dijelovi ovog Programa.

 **4.2.** Radi efikasnije i racionalnije realizacije Programa, gradonačelnik može izvršiti preraspodjelu sredstava između pojedinih rashoda i izdataka utvrđenih ovim Programom.

 **4.3.**  Količine, lokacije i vremensko razdoblje izvršenja radova iz ovog Programa može se utvrditi Terminskim planom radova na održavanju nerazvrstanih cesta, kojeg na prijedlog Upravnog odjela za urbanizam, komunalne poslove i zaštitu okoliša može donijeti Gradonačelnik. Interventni radovi, radovi van Terminskog plana izvodit će se na temelju prijavljenih i od Upravnog odjela za urbanizam, komunalne poslove i zaštitu okoliša odobrenih ukazanih potreba, a na teret sredstava neraspoređenih terminskim planom.

**II.** Ove II. Izmjene i dopune Programa održavanja komunalne infrastrukture za 2021. godinu objavit će se u Službenom vjesniku Varaždinske županije.

c)

1. **IZMJENE** **PROGRAMA UTROŠKA SREDSTAVA ŠUMSKOG DOPRINOSA**

 **U 2021. GODINI**

Članak 1.

U Programu utroška sredstava šumskog doprinosa u 2021. godini (Službeni vjesnik Varaždinske županije br. 91/20, 21/21) u članku 3. stavku 1. brojčani iznos od „23.956,11 kn“ zamjenjuje se brojčanim iznosom od „38.956,11 kn“.

Članak 2.

Ovaj Program utroška sredstava šumskog doprinosa u 2021. godini objavit će se u „Službenom vjesniku Varaždinske županije“.

d)

**II. IZMJENE PROGRAMA**

**javnih potreba u kulturi**

**Grada Ivanca za 2021. godinu**

I.

U Programu javnih potreba u kulturi Grada Ivanca za 2021. godinu („Službeni vjesnik Varaždinske županije“ br. 91/20, 21/21) točka III. mijenja se i glasi:

„Ovim Programom donosi se plan izvršavanja i raspored sredstava Proračuna Grada Ivanca za 2021. godinu u dijelu javnih potreba u kulturi koji se odnosi na financiranje djelatnosti iz točke I. ovog Programa.

U Proračunu Grada Ivanca za 2021. godinu u razdjelu - Programska djelatnost: Javne potrebe u kulturi, izvršavat će se i raspoređivati tijekom 2021. godine prema slijedećem:“

|  |  |  |  |
| --- | --- | --- | --- |
|  |  | SREDSTVA ( kn) |  |
| 1. | DJELATNOST USTANOVA U KULTURI  |  | Izvori financiranja |
|   | Gradska knjižnica i čitaonica „Gustav Krklec“ Ivanec |  679.817,78 | Grad Ivanec | 548.600,00 |
| Ostali izvori | 131.217,78 |
|  | Tekuće i kapitalne donacije – Pučko otvoreno učilište „Đuro Arnold“ Ivanec - audio-vizualna i kulturna djelatnost-tekuća donacija- rekonstrukcija kino dvorane-kapitalna donacija |   380.000,00585.000,00   | Izvori financiranja |
| Grad IvanecGrad Ivanec | 380.000,00585.000,00 |
| 2. | KULTURNO-UMJETNIČKI AMATERIZAM Javni poziv za dodjelu sredstava za programe udruga u kulturi Izravna dodjela  |  165.000,0010.000,00 | Izvori financiranja |
| Grad IvanecGrad Ivanec | 165.000,0010.000,00 |
| 3. | KNJIŽEVNE I KULTURNE MANIFESTACIJE  |   |  |  |
|  | Obilježavanje blagdana i održavanje kulturno zabavnih manifestacija* Obilježavanje Dana Grada
* Obilježavanje blagdana i održavanje kulturno zabavnih manifestacija
 |   200.000,00100.000,00  | Izvori financiranja |
| Grad IvanecGrad Ivanec | 200.000,00100.000,00 |
| 4. | MUZEJ PLANINARSTVA IVANEC | 200.000,00 | Izvori financiranja |
| Grad Ivanec | 200.000,00 |
| 5. | Otkup zbirke stalnog postava | 50.000,00 | Izvori financiranja |
| Grad Ivanec | 50.000,00 |
| 6. | Radionice bedenske lončarije | 23.800,00 | Izvori financiranja |
| Ministarstvo kultureGrad Ivanec | 20.000,003.800,00 |
| 7.  | Advent u Ivancu | 300.000,00 | Grad Ivanec | 300.000,00 |
|  | UKUPNO  | 2.693.617,78 |

II.

Ove II. Izmjene Programa javnih potreba u kulturi Grada Ivanca za 2021. godinu objavit će se u „Službenom vjesniku Varaždinske županije“, a stupaju na snagu prvog dana od dana objave.

e)

**II. IZMJENE PROGRAMA**

**javnih potreba u području socijalne skrbi**

**za Grad Ivanec u 2021. godini**

I.

U Programu javnih potreba u području socijalne skrbi za Grad Ivanec u 2021. godini („Službeni vjesnik Varaždinske županije“ br. 91/20, 21/21) točka II. mijenja se i glasi:

„U Proračunu Grada Ivanca za 2021. godinu – Programska djelatnost – Program socijalne skrbi i novčanih pomoći, u iznosu od 834.475,00 kn izvršavat će se sukladno zakonskim propisima, općim i posebnim aktima Grada Ivanca, tijekom 2021. godine prema sljedećem:“

|  |  |  |
| --- | --- | --- |
| MJERE I OPSEG SOCIJALNE SKRBI | Izvori financiranja | Visina sredstava / HRK |
| 1. Podmirenje dijela troškova stanovanja sukladno Zakonu o socijalnoj skrbi | Grad Ivanec | 45.000,00 |
| 2. Pravo na potporu za novorođeno dijete | Grad Ivanec | 185.000,00 |
| 3. Udruge umirovljenika i udruge osoba s invaliditetom  | Grad Ivanec |  105.750,00 |
| 4. Potpora osobama starije životne dobi | Grad Ivanec |  200.000,00 |
| 5. Sufinanciranje nabave ogrjeva  | Varaždinska županija |  40.000,00 |
| 6. Sufinanciranje maturalnih i đačkih putovanja | Grad Ivanec |  5.000,00 |
| 7. Pravo na podmirenje troškova usluge pomoći u kući  | Grad Ivanec |  13.725,00 |
| 8. Jednokratne novčane pomoći – pomoć po pojedinačnim zahtjevima | Grad Ivanec | 75.000,00 |
| 9. Pomoć u naravi po pojedinačnim zahtjevima | Grad Ivanec |  30.000,00 |
| 10. Izravna dodjela sredstava udrugama  | Grad Ivanec | 10.000,00 |
| 11. Pomoć građanima i kućanstvima za odvoz otpada | Grad Ivanec | 45.000,00 |
| 12. Tekuće donacije Zakladi | Grad Ivanec | 80.000,00 |
| UKUPNO: 834.475,00 |

II.

Ove II. Izmjene Programa javnih potreba u području socijalne skrbi za Grad Ivanec u 2021. godini objavit će se u „Službenom vjesniku Varaždinske županije“, a stupaju na snagu prvog dana od dana objave.

f)

**I. IZMJENE I DOPUNE PROGRAMA**

**javnih potreba u sportu Grada Ivanca za 2021. godinu**

**I.**

U Programu javnih potreba u sportu Grada Ivanca za 2021. godinu („Službeni vjesnik Varaždinske županije“ br. 91/20) točka III. mijenja se i glasi:

„Slijedom nabrojanih javnih potreba u sportu, javne potrebe u sportu za koje se sredstva osiguravaju iz proračuna Grada Ivanca su programi, odnosno aktivnosti, poslovi i djelatnosti od značaja za grad:

|  |  |  |  |  |
| --- | --- | --- | --- | --- |
| PROGRAMSKO PODRUČJE | IZVORI FINANCIRANJA | PLAN 2021. | PROMJENA | NOVI PLAN 2021. |
| A.) SPORTSKE UDRUGE I ZSUGI |  |
| 1.Natjecateljska skupina I. - rukomet, nogomet, košarka, odbojka | Proračun Grada Ivanca | 525.000,00 | 0,00 | 525.000,00 |
| 2. Natjecateljska skupina II. - borilački , trkački sportovi, tenis  | Proračun Grada Ivanca | 77.250,00 | 0,00 | 77.250,00 |
| 3.Natjecateljska skupina III. kuglački, streljački, ribolov, adrenalinski sportovi | Proračun Grada Ivanca | 52.500,00 | 0,00 | 52.500,00 |
| 4. Sportska rekreacija  | Proračun Grada Ivanca | 45.000,00 | 0,00 | 45.000,00 |
| 5. Funkcioniranje ZSUGI | Proračun Grada Ivanca | 50.250,00 | 0,00 | 50.250,00 |
| UKUPNO | 750.000,00 |
| B.) MANIFESTACIJE, ŠKOLSKI KLUBOVI I STRUČNI VODITELJ |  |
| 6. Sportske manifestacije | Proračun Grada Ivanca | 25.000,00 | 0,00 | 25.000,00 |
| 7. Manifestacije u sportskoj rekreaciji | Proračun Grada Ivanca | 33.500,00 | 0,00 | 33.500,00 |
| 8. Izravna dodjela | Proračun Grada Ivanca | 25.000,00 | 0,00 | 25.000,00 |
| 9. Stručni voditelj ZSUGI | Proračun Grada Ivanca | 50.000,00 | -50.000,00 | 0,00 |
| 10. Školski sportski klubovi | Proračun Grada Ivanca | 10.000,00 | 0,00 | 10.000,00 |
| UKUPNO | 93.500,00 |
| C.) NAJAM DVORANA I KAPITALNI PROJEKTI |  |
| 11. Najam i održavanje objekata za aktivnost sportskih društava | Proračun Grada Ivanca | 220.000,00 | 0,00 | 220.000,00 |
| 12. Rashodi za održavanje sportskih terena | Proračun Grada Ivanca | 70.000,00 | + 23.000,00 | 93.000,00 |
| 13. Dodatna ulaganja na sportskim objektima | Proračun Grada Ivanca | 125.000,00 | -125.000,00 | 0,00 |
| 14. Rekreacijski centar Lančić  | Proračun Grada Ivanca | 100.000,00 | 0,00 | 100.000,00 |
| 15. Pomoćno nogometno igralište Salinovec | Proračun Grada Ivanca | 250.000,00 | +662.000,00 | 912.000,00 |
| 16. Kapitalna donacija za nabavu opreme | Proračun Grada Ivanca | 50.000,00 | - 20.000,00 | 30.000,00 |
| 17. Nogometno igralište Ivanec | Proračun Grada Ivanca | 0,00 | +372.500,00 | 372.500,00 |
| 18. Kapitalna donacija Zajednici sportskih udruga Grada Ivanca za vozilo | Proračun Grada Ivanca | 0,00 | +50.000,00 | 50.000,00 |
| 19. Kapitalna donacija Zajednici sportskih udruga Grada Ivanca za opremanje prostora | Proračun Grada Ivanca | 0,00 | +50.000,00 | 50.000,00 |
| UKUPNO | 1.827.500,00 |
|  |  |
| **SVEUKUPNO:**  |  | **1.708.500,00** | **+962.500,00** | **2.671.000,00** |

 **II.**

Ove I. Izmjene i dopune Programa javnih potreba u sportu za 2021. godinu objavit će se u „Službenom vjesniku Varaždinske županije“, a stupaju na snagu prvog dana od dana objave.

**TOČKA 10.**

**Odluka o izmjenama i dopunama Odluke o izvršavanju Proračuna Grada Ivanca za 2021. godinu**

Dalibor Patekar: Pod ovom točkom dnevnog reda primili ste na klupe amandman vijećnika Ljudveka Cikača, kojeg ću u nastavku pročitati:

„Predmet: Amandman na prijedlog Odluke o izmjenama i dopunama Odluke o izvršavanju proračuna za 2021. godinu

 Temeljem članka 85. Poslovnika Gradskog vijeća Grada Ivanca („Službeni vjesnik Varaždinske županije“ br. 38/21 – pročišćeni tekst), na prijedlog

Vijećnika HDZ-a

Podnosim sljedeći amandman

AMANDMAN I.

U prijedlogu

Odluke o izmjenama i dopunama Odluke o izvršavanju Proračuna za 2021. godinu predlaćže se povećanje stavke 381. unutar aktivnosti 00307 CIVILNO DRUŠTVO – tekuće donacijse sa 357.107,55 kuna na 402.107,55 kuna. Istovremeno bi se umanjila stavka – RAZDJEL 002 – Glava 00201 UPRAVNI ODJEL ZA POSLOVE GRADONAČELNIKA – Aktivnost A1000007 Odnosi s javnošću, informiranje i promidžba s 347.625,00 kuna.

Obrazloženje

S obzirom ma to da su pčelari u velikim problemima, osim korone još su ih više „pokosile“ meteorološke (ne)prilike, praktički su cijelu godinu bez meda da bi se pčele prehranile, a kamoli da imaju za privatne potrebe ili za prodaju. Samo su nevjerojatnim entuzijazmom, voljom, snagom, umom i ogromnim vlastiti sredstvima uspjeli sačuvati veliku većinu pčelinjih zajednica. I jednostavno im se mora pomoći. Onaj tko s njima ne razgovora, ne može znati i razumjeti koliku ljubav gaje prema pčelama i koliko se ti ljudi trude da održe pčelarstvo, kao jednu od najvažnijih poljoprivrednih grama, kojoj se posljednjih godina poklanja velika pozornost u Hrvatskoj, a posebno u EU. A koliko su „pčelice“ važne, dokazuju i istraživanja stručnjaka koji su procijenili da bi se u samo 3-4 dana bez njih čovječanstvo našlo pred izumiranje. A da ih trebamo itekako poštovati, govori gotovo nevjerojatan podataka, Naime, da bi se dobio 1 kilogram meda, pčela mora obletjeti 5 milijuna cvjetova i preletjeti preko 110.000 kilometara kako bi u košnicu unijela 3-4 kilograma nektara. Siguran sam da su to dovoljna obrazloženja da se pčelarima pomogne što je moguće ranije i to konkretno – financijskim sredstvima. Pčelari, nažalost, nisu dobili nikakva sredstva od Grada Ivanca za ublažavanje elementarnih nepogoda, jer nisu bila predviđena, što čudi s obzirom na to da se njihovi problemi nagomilavaju već godinama. A s druge strane, spomenuti iznos ne bi ni na koji način ugrozio stavku Odnosa s javnošću, informiranje i promidžbu.“

Dalibor Patekar: Sukladno članku 85. Poslovnika, ovime pozivam gradonačelnika da se izjasni o podnijetom amandmanu.

Milorad Batinić: Amandman se ne prihvaća. Naime, cijenim namjeru, međutim amandman je već i vaša namjera je konzumirana kroz zaključak gradonačelnika koji je produkt sastanka s pčelarima koji smo održali 7. srpnja, gdje su bili pozvani svi pčelari s administrativnog područja Grada Ivanca koji su registrirani u Agenciji za poljoprivredu jer to je jedino mjerodavno. Tada u razgovoru s njima, inicijalno su određeni pčelari koji su pitali da li postoji mogućnost, jer smo i prošle godine pomogli, kroz donaciju pomoći Udruzi Pčelica iz Bednja gdje ima nekoliko naših članova. Međutim, naši članovi su i u udruzi iz Novog Marofa. Cilj je bio da objedinimo sve koji su registrirani i da vidimo s obzirom na postojeća sredstva u proračunu kako im možemo pomoći. To je interventno jer kroz udruge, zakon o udrugama brani, morali bi mijenjati program, morali bi raspisivati natječaj upravo za taj dio, tako da su tu daleko veći problemi, interventno, jer imamo osigurana sredstva u proračunu na stavci poljoprivrede i preostali dio sredstva, ispada možda malo mali iznos, ima oko 720 pčelinjih zajednica, košnica, od 20 pčelara s administrativnog područja, to je od 30 – 60 kuna su napominjali da bi im bilo potrebno da pčele mogu dočekati narednu pčelinju mednu sezonu. Našli smo 50 kuna po prijavljenoj košnici iz sredstava proračuna, teret pozicija 321 – to je 116 tisuća kuna na toj poziciji još imamo sredstava. Pozvani su da se jave Gradu da im se isplate sredstava po broju košnica, isplata na račun, tako da mogu prezimiti pčele, a cilj je upravo da se broj tih zajednica ne smanji. Svjesni smo tih problema, međutim ono što sam rekao njima, naravno na tom sastanku bilo im je prezentirana mogućnost dostupnosti nacionalnih sredstava kroz određene programe, europskih, međutim kad si suočen u krizi i to već nekoliko godina zaredom se to ponavlja, onda praktički e razmišljaš o investiciji već kako da ti zajednice ostanu na broju na kojem su bile. Pčelari nemaju dovoljno meda ni za sebe, a kamoli za nešto drugo. Svi su oni hobisti, jedan mali dio je registriran za dopunsku djelatnost, imao sam i nekoliko kritika zašto im dajemo. Međutim, radi se o pčelinjim zajednicama i procjena je da upravo na taj način moramo pomoći jer vrlo dobro znamo koji je značaj pčela na kompletan eko sustav. Formalno amandman se ne može prihvatiti jer ne može ići na Odluku o izmjeni odluke o izvršavanju proračuna, drugo ne može ići na teret iz pozicije informiranja, ali je konzumiran je kroz zaključak gradonačelnika tako da mislim da ćete biti zadovoljni.

Dalibor Patekar: Zahvaljujem gradonačelniku te dajem riječ gosp. Cikaču.

Ljudvek Cikač: 2019. godine je Grad Ivanec pomogao šećerom, 2020. nisu dobili ništa, čak im je i program odbijen, to su provjereni podaci, a 2021. su dobili 5000 kuna za medni dan u Osnovnoj školi Ivanec. Nebitno, velim. Ono što je najbitnije, ispričavam se ako sam bilo kome u službi poremetio nešto s amandmanom, ako nije dobro raspoređeno, drago mi je da je konačno taj sastanak napravljen jer pčelari već godinama govore da ne mogu napraviti sastanak u Gradu Ivancu, a u svim ostalim općinama i gradovima su imali puno manje problema. Možda je tu, jednim dijelom mogu razumjeti, jer je udruga registrirana u Bednji. Ima 9 naših članova, čini mi se da je 19 registriranih pčelara u zajednici, u Agenciji u Hrvatskoj. Naravno da je intencija bila da se da tim pčelarima, a i ima i tzv. pčelara na crno. Dobro ste rekli da su to mahom ljudi koji radi sa srcem, koji vole, velika većina njih iz toga nema nikakve osobne financijske koristi. Još jedna vrlo bitna stvar, način kako smo se mi prije nekoliko godina povezali, oko 70% pčelara su branitelji i to im je na neki način i rehabilitacija. Tu je počela ta naša priča. Da ste mi to javili danas, inače nazovite mene, ne treba zvati predsjednika, iako je predsjednik to podnio, rekao meni, ja bih ga povukao. Cilj je da to bude kontinuitet, da se više nikad ne dogodi jer vjerujem da i sami znate da nije bilo bagrema, poljskog cvijeća. U Danskoj čak dobivaju poticaj od gradova i općina da sade divlje trave i divlje cvijeće, malo sam čitao i to proučio. Ovo je za svaku pohvalu jer jako puno tih ljudi znam, koliko ljudi ulažu u to, koliko se muče i iz toga nemaju nikakvu korist. S obzirom na informaciju gradonačelnika da će se pčelarima pomoći s 50 kuna po košnici, amandman povlačim.

Milorad Batinić: Uglavnom financiramo i valoriziramo programe udruga s područja Grada Ivanca, to je pristup. 2020. godine pčelari nisu podnijeli zahtjev u sklopu javnog poziva, imamo princip, toga se držimo. Ne treba gledati kroz udruge, izuzetno je teško, ako nemaš program. Na aktualnom satu smo imali pitanja kako se valorizira program. Nikada nije problem da se dođe u Grad, da službe pomognu kako napisati program. Ovo je interventno. Nije da sad ovo shvatite kao kritiku, logično je da kad netko nema izlaza, kad dođu u takvu situaciju, obrate se za pomoć. Godinama kad su godine bile medonosne, nitko nije tražio potporu. Djeluju dvije udruge. Predložio sam, što je izuzetno teško njima, da naprave neku asocijaciju za područje Grada Ivanca, da li zajedničku udrugu ili nešto i da se tu kandidiraju. Ukoliko neka udruga odrađuje određenu manifestaciju na području Grada, tada se valoriziraju, daju se sredstva. Ove godine je udruga dobila 5000 kuna za održavanje određene manifestacije, znači programski pristup, ne idu sredstva udrugama, tek toliko da ja sam udruga i dajte mi novce, toga nema.

Dalibor Patekar: S obzirom da je vijećnik Ljudvek Cikač povukao amandman, nema glasanja o istom te zaključuje raspravu.

Predsjednik daje ovu točku dnevnog reda na glasanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijeta

**Odluku o izmjenama i dopunama Odluke**

**o izvršavanju Proračuna Grada Ivanca**

**za 2021. godinu**

Članak 1.

U Odluci o izvršavanju Proračuna Grada Ivanca za 2021. godinu („Službeni vjesnik Varaždinske županije“ br. 91/20) članak 25. mijenja se i glasi:

 „Ukupna obveza Grada Ivanca na dan 31.12.2021. godine po osnovi dugoročnog vlastitog zaduženja, izdanih suglasnosti i jamstava za zaduženja ustanova i trgovačkih društava čiji je osnivač očekuje se u iznosu od 7.724.280,30 kuna.“

Članak 2.

Iza članaka 25.dodaje se novi članak 26.:

„Za financiranje rashoda utvrđenih u Posebnom dijelu proračuna Grad će pored prihoda poslovanja te prihoda od prodaje nefinancijske imovine i viška prihoda iz prethodnih godina, koristiti dugoročni kredit do ukupne svote 5.107.460,00 kuna.

Dugoročni kredit iz prethodnog stavka koristiti će se za financiranje slijedećih kapitalnih projekata:

 1. Izgradnja i uređenje prometnica i javne rasvjete u ulici P. Preradovića

 2. Uređenje Trga u Margečanu

 3. Energetska obnova stare škole u Salinovcu.“

Dosadašnji članci 26. i 27. postaju članci 27. i 28..

Članak 3.

 Ova Odluka stupa na snagu osmog dana od objave „Službenom vjesniku Varaždinske županije“.

**TOČKA 11.**

**Program dodjele bespovratnih potpora grada Ivanca u turizmu**

Otvorena je rasprava.

Predsjednik konstatira da su prijave za raspravu po ovoj točki dnevnog reda podnijeli vijećnici Mihael Slunjski i Ljudvek Cikač.

Mihael Slunjski: Što se tiče turizma u Gradu Ivancu, za uspjeh turizma potrebne su tri stvari, to je kvalitetna potpora ili support, dobra promocija i kvalitetna turistička infrastruktura. Grad Ivanec, po mojem mišljenju, krenuo je u jednom dobrom smjeru, a to je promocija Grada kao jednog planinarskog centra ovdje na sjeveru Hrvatsku, uz našu Ivančicu. Međutim, moramo biti svjesni da se grad nalazi i u jednom specifičnom težem položaju, s obzirom da se naš turistički sektor bazira na kontinentalnom turizmu. Dakle, tu je dosta teško uspjeti u turizmu, a još teže živjeti od toga. Zato smatram da ove potpore koje danas donosimo, odnosno Program dodjele bespovratnih potpora grada Ivanca u turizmu, izrazito kvalitetan i dobar za brojne poduzetnike Grada Ivanca i siguran sam da će to potaknuti i neke nove ideje, nove inicijative, koje će dakako povećati turizam na jednu višu razinu. Međutim, ono što bih htio naglasiti da uz ove potpore i dobru promociju koju moramo priznati da je u zadnje vrijeme sve kvalitetnija i bolja, potrebno je raditi i na kvalitetnom razvoju turističke infrastrukture. Tu apeliram na gradonačelnika da se kao jedna osnova kvalitetnog razvoja pokrene i izrada javnog WC-a u gradu Ivancu. To je jedan od krucijalnih problema zato što svaki gradić ukoliko želi biti uspješan, mora ima tu osnovnu infrastrukturu. Sve pohvale za ovo, s obzirom da idemo u jednom optimističnom smjeru. Samo apeliram da se ubuduće radi na kvalitetnom razvoju turističke infrastrukture, a prvenstveno javnog WC-a.

Ljudvek Cikač: Vi ste, gradonačelniče, na prvoj sjednici rekli za naknade da se nadate da ih vijećnici budu zaradili, vjerujem da danas budemo svi, dosta smo pričali. Što se tiče turizma, neke stvari je kolega Slunjski rekao koje sam i ja htio reči pa neću ponavljati. Ono što po meni svakako treba spomenuti, jedan veliki iskorak, osobno pohvaljujem gđu. Labaš, bilo je jako dobro to sve skupa prezentirano, ekipu morate još malo podučiti da ne morate vi neke stvari njima ponavljati. Kad bude više tih prezentacija, očito ste vi puno, puno više u te stvari upućeni pa vam puno više to leži i puno više radite. Sve je bilo razumljivo. Ljudi koji su bili tamo bilo im je jasno zašto se sve to skupa dogodilo. Jako puno ljudi je bilo po meni, još kratko o tom predavanju, zato jer je to mali prostor, bilo je cca 20-tak i nešto ako ne računamo nas vijećnike, koji su vezani uz turizam, bilo onih koji imaju OPG-ove, renta klijeti, jer smo mi s nekima nakon toga i pričali. U konačnici u ukupan broj koliko ih ima na području Grada Ivanca je jako malo, ali na ovom predavanju je bilo jako puno ljudi. Tu smo krenuli u jednu stvar, počeli smo brendirati Grad Ivanec kao planinarski grad, čisto jedna sugestija da ne hodamo po manifestacijama s plakatima da smo planinarski grad, vitezova ivanovaca, to mi je upalo u oko, nadam se budemo to ubuduće promijenili, bilo je to prije nekoliko dana u Varaždinu. Budem vam poslao fotografiju. Čisto sugestija ako idemo na planinarski grad. Inače se meni više dopada grad vitezova ivanovaca, ali tako je većina odlučila, tako neka bude. Dat ću nekoliko prijedloga koje sam uočio s obzirom da sam godinama radio, desetak radio na turističkim sadržajima i doma i malo po Europi. Ono prije svega što sam spomenuo, ne prozivam vas, ali gđo. Labaš da i vama velim, možda da se pokuša utvrditi ta čim veća baza da ne ostanemo na onih 20-tak ljudi, jer stvarno ima puno ljudi. Nakon toga sreli smo nekoliko ljudi koji iz ne znam kojih razloga nisu bili na sastanku, ali voljni su se uključiti. Možda da u budućnosti mi odemo do ljudi, da ih ne zovemo, super je kad dođe 20 ljudi, ali bilo bi dobro da mi te neke ljude svi skupa posjetimo tko se hoće uključiti. Mi u Ivancu imamo turistički ured koji ne radi, po mom osobnom mišljenju i mom stavu to bi pod hitno trebalo početi raditi. Uz dužno poštovanje, u Poslovnoj zoni i svim obvezama još i turizam da preuzme Poslovna zona u cijeloj toj priči, dobro bi bilo da stignete, bit ćemo svi sretni. Mislim da je to je jedan od nultih prioriteta, u konačnici malo gradova, a prošao sam jako puno, čak i mjesta puno manjih, rekli da sam grad Ivanec ima 5000 stanovnika, a manji imaju svega 2000 stanovnika i imaju turistički ured. To je osnovna stvar koja se mora uvesti. Što se tiče tih potpora, manje-više su to potpore praktički vezane dobrim djelom uz one koji kreću u te nekakve nove investicije, prije svega se to odnosi na komunalni doprinos koji se u kompletu uplaćuje Gradu, ne znam da li se što promijenilo, to je još uvijek prihod Grada, odriče se dijela komunalne i vodne naknade, to je sve u redu, sve je to sukladno s proračunom. Međutim, mislim i predlažem da se razmisli da se iznađe neka mogućnost, a mora se iznaći jer ima primjera općina i gradova koji daju direktne financijske potpore uz određene uvjete. Pitanje je gradonačelniče i gđo. Labaš koliko mi možemo pomoć nekome tko već ima uhodani posao s nekom vodnom i komunalnom naknadom uz 10%, a komunalni doprinos mu uopće ne treba kad objekt ima već izgrađen. Dakle, možda da o tome razmislimo, nisam stručnjak za financije, ali nekakvo iskustvo, nekakva saznanja, bilo bi po meni jako dobro. Ono što bi bilo jako dobro da se osim europske unije gdje ste vi najavili pomoć da se može vama obratiti tko god hoće za programe. Nedavno sam vidio da se na Hrvatskoj turističkoj zajednici provodi kampanja „doživi domaće istraži ruralno“, to je u direktnoj vezi s nama. Žao mi je da tu nema kolege iz Turističke zajednice, ali budete mu vi te stvari prenijeli, to je jako dobro zamišljeno i u nekoliko dana je imala preko 5 milijuna pregleda. Znači, promidžba, promocija, marketing, znate i sami da je to nešto što je osnovni preduvjet ako već nešto imaš da se stvari pokrenu. Naravno, da u toj cijeloj priči po meni treba pokrenuti Muzej planinarstva koji stoji, puno sam u Ivancu, zadnjih 5-6 godina nema baš tu nekih događanja. Isto tako, da ne kažemo ljudima dođite ako tko ima nešto, nego da mi počinjeno ljude tražiti. Ima jako puno događanja koja se mogu održavati u Muzeju planinarstva koji je blizu centra Ivanca i koji dobro izgleda, a ako se ne varam još nije gotov pa možda da se nas tu 20 svaki nekoga zna i da na taj način privučemo ljude i obogatimo turističku ponudu. Ono što je posebno, morate početi uključivati udruge. 90 udruga na području Grada Ivanca. Imate udruge koje imaju po 20-tak događanja na godinu. Po meni je to dio sadržaja. Recimo, kad prođe ta corona, ako vinogradarima dođe 50-tak kolega iz Velike Gorice na promociju moramo znati što pokazati. Na kraju, moramo imati suvenir. Vi se gradonačelniče vjerojatno ovoga ne sjećate, to ste mi vi dali 2016., niste vi ništa krivi, sreća pa sam otvorio pa je bilo puknuto. Ako se sjećate kad je jedna učenica od našeg kolege branitelja dobila laptop u Zagrebu pa ste mi vi poklonili ovo svoje. Sponzora je imala od kojega je dobila laptop, a mi smo trebali dati nešto iz Ivanca. Srećom sam to doma otvorio, bilo je puknuto, nema veze s vama. Zašto sam to pokazao? Moramo imati suvenir. Kroz godine je bila sablja, znam prije 15, 17 godina dobio sam keramičku lampu, siguran sam da smo i to radili, od ovog zadnjeg puta majice, privjesci, to moramo imati. Nadam se da se s tim suvenirima ono što ste nama pokazali da se bude krenulo. Kako se god tko bude ljutio, Ivanec nije brendirani. Bili smo i vitezovi, bili smo i rudari, sad smo i planinari, još uvijek se tražimo. Kroz takve stvari se Ivanec mora brendirati. To su neka moja zapažanja, koja bi po meni trebalo promijeniti, dodati, ako mislite da je u redu prihvatiti te sugestije, ako ne. Budem vas drugi put pitao da li ste napravili, morate biti sigurni.

Milorad Batinić: Što se tiče rasprave gosp. Slunjskoga, svakako to su razmišljanja i to je u planu. Činjenica je da je malo nezgodno što se tiče lokacije. Svi pamtimo onaj javni WC, koji je davno srušen i koji nije baš bio na adekvatnoj lokaciji. Na tragu toga svakako da, bit će. Što se tiče rasprave gosp. Cikača, puno je toga bilo rečeno. Naime, program potpora mislim da je više nego dobar, taj početak, komunalni doprinos, komunalna naknada, sufinanciranje kamata, dio vodnog doprinosa onih 10% koji Grad dobiva, u cijelosti se odričemo, pa zar to nije novac. To je novac, ali ne direktni. Jedini direktni novac je ako možemo valorizirati kamate, ali ne dobivaš keš. Činjenica je da razvoj turizma u gradu Ivancu ima svoju povijest, onu daljnju, ima i bližu povijest. Sad daleko ne idem, ali ničega nije bilo. Budimo realni, otvoreni, nema tradicije. To je ono ključno. Prerađivački centar, ne čak ni poljoprivreda previše, prerađivačka industrija od rudarstva itd., nisu ljudi imali taj smisao prema razvoju turizma. 2010. krenuli smo s prvom inicijativom, s projektom, kako velim, kad je turizam, kad su bili počeci u Dalmaciji, iznajmljuje svoju dnevnu sobu, dajte klijeti stavite u funkciju. Vodič renta klijet izvanredan, radilo se skoro dva mjeseca, sve skupa kompletan vodič, benefiti su bili, tada smo još imali dogovor subvencioniranje kamata, mi smo garantirali za kredite do 10 tisuća eura za obnavljanje. Koliko je bilo povrata? Nula. Da bi već nakon godine dana susjedi, krapinsko-zagorska, međimurska županija prepisali. Naprosto nemamo filing za to ili ga tada nismo imali. Sad smo krenuli s ovim programom. U publikaciji će biti i vodič renta klijet, upravo zanovljeni, prilagođen, noveliran novim propisima koji su bitni za ljude koji se žele s tim početi baviti. Kontinentalni turizam je svega 6% ukupnog turizma u Republici Hrvatskoj. U Ivancu, na sjeveru Hrvatsku je isto negdje 6%. Nemamo žicu za to, što ne znači da ne možemo ići. Pohvalno je svi koji krenu u nešto takvo na način da im je to dodatak buđetu ili su umirovljenici ili na neki drugi način, a može se, naravno trebaš imati gdje, može se i od toga početi privređivati i živjeti. Najprije smo bili rudari, pa smo bili vitezovi pa smo sada planinari. Ono što smo bili to smo i dan danas, sve to troje. Znači, nisam ja niti službe nismo izmislili te neke stvari. Naprosto, bili su angažirani ljudi i od turizma i povjesničari i ljudi koji razumiju što je brendiranje. To je jedan slijed. Ne negiramo rudarstvo, oni su još uvijek tu. Ne negiramo vitezove, oni su još uvijek tu. Zašto planinari? Ako idemo u smjeru razvoja kontinentalnog turizma, onda idemo s planinarima, a ovi jedni i drugi će biti suport tom povijesnom dijelu. Bit će turistički ured u smislu ovo što govorite. Morate znati da turistička zajednica sa zakonskih osnova koliko dobiva novaca, to je negdje nedostatno za bilo koju da ne velim neaktivnost, a kamoli da možeš nekoga zamoliti da ti nešto radi oko toga. Sve ide iz proračuna. Vraćam se na 2018., tada nismo imali dovoljno novca da bi se moglo više investirati u to i da se to pokrene. To će ići. Činjenica je da je corona, ne samo u segmentu turizma što se vidi, nego i kompletno društvenih događanja, radu udruga, civilnog života. Svatko od nas, evo što se dešava. Čim negdje čujem nekakvo događanje, muziku, svi hrlimo tu. Što je potpuno logično. Čovjek je socijalno biće. Sve je ostavilo negativnog traga, ne samo na zdravlje nego i na društvene aktivnosti oko toga. U izradi je muzejska koncepcija za Muzej planinarstva. Kada rade muzeologi, to su umjetnici, s njima nikad ne znate kada će, kako će i što. To je u izradi. Rok je kraj godine, nakon toga ćemo vidjeti što i kako dalje. Financijska sredstva, sami to ne možemo isfinancirati. Išli smo dokle smo mogli, nastavit ćemo, ako ne drukčije, bit će korak po korak, dio po dio, da se to konačno stavi u funkciju. Suveniri – činjenica je da je i tu corona uzela danak. Imali smo lijepe suvenire, imat ćemo ih opet, krenulo se sada s time, ali isto tako ono što je cilj, potrebna je interakcija dionika koji se žele baviti turizmom i Projektnog ureda i Turističke zajednice i Grada. Idemo zajednički nešto osmisliti. Na žalost, do sada je uvijek sve pokretao Grad, feedback nula bodova, ništa, nikakve ideje. Što se tiče turističke infrastrukture, imamo jednaki odnos prema turističkim djelatnicima neovisno da li ima jednu sobu za rentanje, bilo što, gdje je god otvorena neka turistička destinacija nekog tipa to je prioritet jednako kao i gospodarski subjekti što se tiče opremanja komunalne infrastrukture. Izletište Pet hrasti, ideja, otvara, ne znam kada, što, ide prometnica prema njemu. Šumska vila kad je otvorena, ide prometnica prema njemu. Ne gledamo, to je primarno jer ga gledamo kao gospodarstvenika. Želio bih da bude što više ljudi koji će se početi baviti s rentanjem, s iznajmljivanjem, čujem da to i nije tako loša zarada. Dapače, što više. Treba cesta, idemo je napraviti, treba voda, idemo je napraviti, struju isto, HEP ima jedan senzabilitet prema gospodarstvu što je do sad bila praksa, idemo stvoriti pretpostavke da to saživi. Zašto ne keš? Sve je to keš. Kredit, nema besplatnog ručka. Znači, moraš sam nešto dati da bi ti se moglo pomoći. Iskustvo uči sve što dođe tako, tako i ode, na žalost. Davali smo, bili smo garant fizičkim osobama, svojim građanima, do 10 tisuća eura, sufinancirali smo kamatu, da mogu dići kredit za nešto. To je bilo rubno, tražili smo suglasnosti Ministarstva da li to smijemo raditi, preuzeli smo taj dio rizika. Bilo je nekoliko kredita, ali ne za turizam, ne za uređenje, nego za nabavku opreme. Vjerujem da će konačno corona završiti i da svakako udruge, sjetite se Dana Ivanca, sjetite se ivanečkog sajma koji je bio, udruga svih, međutim sve je to sad u ovom dijelu pomalo zamrlo, socijalna distanca, nema komunikacije, zabranjeno je dosta toga. Nadamo se nam ovaj delta soj neće poremetiti neke planove, neke aktivnosti, ali da bi stvari trebale ići pozitivno.

Predsjednik konstatira da se za repliku javio vijećnik Ljudvek Cikač.

Replika Ljudvek Cikač: Znači li to smo se u većini stvari ipak složili? Hvala vam. Osim u jednoj. Da završim, velite tražili smo, ne dolaze. Moramo početi se naučiti da hodamo k ljudima. Ljudi su takvi kakvi jesu, sami ste rekli, malo su komotni. To nam je posao, turizam je gospodarstvo. Pozivam vas, ako ne bude corone, da se malo okrenete i prema našoj udruzi, mi puno izlazimo, puno znamo kako se to radi na terenu pa budemo jednom pozvali vas i iz turističke zajednice na izlet pa da se podružimo da vidimo kako to u ostalim dijelovima izgleda, makar vjerujem da i vi to znate. Ljudi čuda rade iz malih stvari.

Predsjednik konstatira da više nema prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet

**Program dodjele bespovratnih potpora grada Ivanca u turizmu**

**I. OPĆENITO**

Program dodjele bespovratnih potpora grada Ivanca u turizmu donosi se u svrhu poticanja turističke konkurentnosti te povećanja prepoznatljivosti ivanečkog kraja kao autentične turističke destinacije, a u skladu sa razvojnim dokumentima Grada Ivanca, te provođenjem aktivnosti od strane Grada Ivanca, Turističke zajednice grada Ivanca i poduzetničkog centra Poslovna zona Ivanec d.o.o.

**II. CILJEVI PROGRAMA**

Ciljevi koji se planiraju ostvariti Programom potpora grada Ivanca u turizmu jesu:

- kontinuirani razvoj brenda grada Ivanca kao Planinarskog grada

- povećanje smještajnih kapaciteta za ciljane skupine na području grada Ivanca

- povećanje broja noćenja i dolazaka gostiju

- povećanje turističke konkurentnosti ivanečkog kraja

- unapređenje turističke kvalitete usluge i sadržaja turističkog proizvoda

- očuvanje i promocija autohtonih lokalnih poljoprivrednih proizvoda

- poticanje privatnog poduzetništva u turizmu, te povezivanje postojećih i novih

 pružatelja usluga u lanac dodane vrijednosti usluge u turizmu

- povećanje broja pružatelja turističkih usluga.

 **III. KORISNICI PROGRAMA**

Korisnici mjera po ovom Programu mogu biti:

-fizičke osobe registrirane za turističku djelatnost

-obiteljska poljoprivredna gospodarstva koja imaju registriranu dopunsku djelatnost iz turizma

-subjekti gospodarstva (trgovačka društva izvan javnog sektora, obrti i zadruge) registrirani za obavljanje turističke djelatnosti

-poduzetnik početnik koji će započeti s obavljanjem te djelatnosti bez obzira na način kasnije registracije (mora se kasnije dokazati).

**IV. SREDSTVA I MJERE**

Sredstva za slijedeće mjere iz ovog Programa osigurana su u Proračunu Grada Ivanca, a za aktivnosti koje korisnici počinju provoditi najranije 2021. godine:

**Financijske potpore**

**1.oslobođenje od dijela plaćanja komunalnog doprinosa**, i to za:

-objekte iz skupine hoteli u visini od 15% utvrđene visine komunalnog doprinosa,

-objekte u kojima se pružaju ugostiteljske usluge u domaćinstvu i na obiteljskom poljoprivrednom gospodarstvu u visini od 40% utvrđene visine komunalnog doprinosa,

-ostale objekte iz sektora ugostiteljstva u visini od 15% utvrđene visine komunalnog doprinosa.

**2.korisnici programa oslobađaju se u potpunosti od plaćanja komunalne naknade** u razdoblju od 5 godina od stavljanja u funkciju objekta iz skupine hoteli, objekata u kojima se pružaju ugostiteljske usluge u domaćinstvu i na obiteljskom poljoprivrednom gospodarstvu i ostalih objekata iz sektora ugostiteljstva.

**3.oslobođenje od plaćanja poreza na kuće za odmor** za period u kojem se obavlja turistička djelatnost

**4.subvencija kamate iz kredita turističke namjene** realizirane najranije 2021. godine za ulaganja na području grada Ivanca

Ovom mjerom korisnici ostvaruju pravo na subvenciju u visini od 50% ugovorene kamate, u trajanju od maksimalno 5 godina, za kredite maksimalne visine od 50.000,00 EURA, odnosno 350.000,00 kuna.

**5.povrat vodnog doprinosa** u visini od 10% utvrđenog, odnosno uplaćenog iznosa za objekte iz skupine hoteli, objekte u kojima se pružaju ugostiteljske usluge u domaćinstvu i na obiteljskom poljoprivrednom gospodarstvu i na ostale objekte iz sektora ugostiteljstva.

**2.Potpore za administrativne, savjetodavne i usluge edukacije koje provodi poduzetnički centar Poslovna zona Ivanec d.o.o.,** i to za:

1.priprema i provedba EU projekata po subvencioniranim cijenama za usluge koje provodi Poslovna zona Ivanec d.o.o. i Projektni ured za EU fondove.

2.besplatne administrativne i savjetodavne usluge,

3.besplatna stručna i savjetodavna pomoć u razvoju i realizaciji investicije,

4.pomoć poslovnim subjektima i iznajmljivačima u povezivanju s lokalnim i regionalnim institucijama, te udruženjima poduzetnika,

5.organizacija besplatnih edukacija, savjetovanja i prikladnih oblika promidžbe,

6.članstvo i uspostavljanje mreže poslovnih kontakata u udruzi Poslovni klub Ivanec.

Besplatna usluga poslovnog savjetovanja i srodnih usluga poduzetničkog centra Poslovna zona Ivanec d.o.o., koje za korisnike mjera provodi sukladno povjerenim djelatnostima gospodarstva od strane Grada Ivanca,

Broj potpora po jednom korisniku nije ograničen.

**3.Potpore za promidžbu i marketing,** i to:

1.subvencioniranje troškova nastupa na gospodarskim manifestacijama na

kojima sudjeluje Grad Ivanec, neovisno o mjestu održavanja manifestacije.

Navedena mjera obuhvaća slijedeće prihvatljive troškove u visini 100% troškova: zakup, uređenje i opremanje izložbenog prostora, trošak kotizacije/akreditacije za sudjelovanje, troškove pripreme zajedničkog promotivnog materijala, troškove predstavljanja poduzetnika za vrijeme trajanja manifestacije, te pomoć kod organizacije poslovnih sastanaka uoči ili za vrijeme trajanja sajamskih događanja.

2.subvencioniranje troškova nastupa na gospodarskim manifestacijama, sajmovima,

neovisno o sudjelovanju Grada Ivanca.

Navedena mjera obuhvaća slijedeće prihvatljive troškove u visini do 50% nastalih troškova: zakup izložbenog prostora, trošak kotizacije/akreditacije za sudjelovanje.

3.besplatna usluga promidžbe preko digitalnih kanala. Navedeno obuhvaća promociju putem jedinstvenog poslovnog imenika grada Ivanca – IvanecBiz.

4.korištenje standardiziranog protokolarnog poklon paketa u svrhu promidžbe brenda Ivanec Planinarski grad

Navedenu mjeru koristiti će svi korisnici Programa dodjelebespovratnih potpora grada Ivanca u turizmu, a isto će se definirati posebnim aktima.

**V. NAČIN PROVEDBE DODJELE POTPORA**

Prava iz ovog Programa ostvaruju se na temelju javnog poziva za proračunsku godinu, koji osim navođenja mjera i načina korištenja potpore, sadrži i uvjete, način prijave uz navođenje potrebne dokumentacije i uvjeta za ostvarivanje potpora.

Javni pozivi biti će objavljeni na službenim internetskim stranicama Grada Ivanca, [www.ivanec.hr](http://www.ivanec.hr) i na oglasnoj ploči Grada.

Prilikom obrade zahtjeva utvrđuje se pravovremenost, potpunost zahtjeva, udovoljavanje općih kriterija iz ovog Programa i posebnih kriterija iz pripadajućih Odluka ili Programa, te iznos prihvatljivih troškova.

Nakon obrade predane dokumentacije od strane nadležnog Upravnog odjela, izrađuje se prijedlog Zaključka o korištenju mjera, odnosno dodjeli potpore, te se sklapa Ugovor sa Gradom Ivancem.

Gradonačelnik jednom godišnje izvješćuje Gradsko vijeće o realizaciji mjera iz ovog Programa.

 **VI. OBVEZE KORISNIKA POTPORE**

Korisnik mjera u obvezi je:

-baviti se turističkom djelatnošću na prijavljenoj lokaciji u duplom vremenskom trajanju od korištenja dodijeljene mjere, a minimalno 5 godina za mjere jednokratne namjene.

Korisnik isto dokazuje izvodom iz službene evidencije o broju noćenja.

-dodijeljena sredstva koristiti za utvrđenu namjenu

-omogućiti Gradu Ivancu kontrolu namjenskog utroška dobivene potpore. U slučaju nenamjenskog korištenja dužan je izvršiti povrat sredstava u Proračun Grada Ivanca za sve mjere koje je koristio.

Korisnik može koristiti neograničeni broj mjera iz ovog Programa.

**VII. PRIJELAZNE I ZAVRŠNE ODREDBE**

Sredstva za provođenja ovog Programa biti će osigurana u Proračunom Grada Ivanca.

Ovaj Program stupa na snagu 8 dana od dana objave u Službenom vjesniku Varaždinske županije.

**TOČKA 12.**

**Odluka o izmjenama i dopunama Odluke o komunalnom doprinosu**

Otvorena je rasprava.

Predsjednik konstatira da po ovoj točki dnevnog reda nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijeta

**O D L U K A**

**O IZMJENAMA I DOPUNAMA ODLUKE O KOMUNALNOM DOPRINOSU**

Članak 1.

U Odluci o komunalnom doprinosu („Službeni vjesnik Varaždinske županije, br. 5/19, 18/20) u članku 25. st. 2. riječi „ugostiteljske“ brišu se.

Članak 2.

U članku 26. iza stavka 1. dodaje se novi stavci 2. i 3. koji glase:

„*Obveze plaćanja komunalnog doprinosa oslobađaju se prilikom gradnje, rekonstrukcije ili dogradnje korisnici mjera iz Programa dodjele bespovratnih potpora grada Ivanca u turizmu na temelju Odluke o odobrenju korištenja navedene mjere od tijela nadležnog za provedbu postupka za ostvarivanje prava sukladno uvjetima iz navedenog Programa.*“.

*„Korisnici mjera iz prethodnog stavka oslobađaju se plaćanja komunalnog doprinosa za:*

* *objekte iz skupine hoteli u visini od 15% utvrđene visine komunalnog doprinosa,*
* *objekte u kojima se pružaju ugostiteljske usluge u domaćinstvu i na obiteljskom poljoprivrednom gospodarstvu u visini od 40% utvrđene visine komunalnog doprinosa,*
* *ostale objekte iz sektora ugostiteljstva u visini od 15% utvrđene visine komunalnog doprinosa.“.*

Članak 3.

Ova Odluka stupa na snagu osmog dana od dana objave u „Službenom vjesniku Varaždinske županije“.

**TOČKA 13.**

**Odluka o dopuni Odluke o komunalnoj naknadi**

Otvorena je rasprava.

Predsjednik konstatira da po ovoj točki dnevnog reda nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijeta

**ODLUKA
o dopuni Odluke o komunalnoj naknadi**

 **Članak 1.**

U Odluci o komunalnoj naknadi (“Službeni vjesnik Varaždinske županije” br. 5/19, 18/20), iza članka 13.a dodaje se novi članak 13.b koji glasi:

 Članak 13.b

„Obveze plaćanja komunalne naknade oslobađaju se u potpunosti vlasnici odnosno korisnici nekretnina iz Programa dodjele bespovratnih potpora grada Ivanca u turizmu i na temelju Odluke o odobrenju korištenja navedene mjere od tijela nadležnog za provedbu postupka za ostvarivanje prava iz Programa na području Grada Ivanca, u razdoblju od 5 godina od stavljanja u funkciju objekata iz skupine hoteli, objekata u kojima se pružaju ugostiteljske usluge u domaćinstvu i na obiteljskom poljoprivrednom gospodarstvu i ostalih objekata iz sektora ugostiteljstva sukladno uvjetima iz navedenog Programa.“

 **Članak 2.**

 Ova Odluka stupa na snagu osmog dana od dana objave u „Službenom vjesniku Varaždinske županije.“

**TOČKA 14.**

**Odluka o raspodjeli sredstava za redovito financiranje političkih stranaka za lipanj – prosinac 2021. godine**

Otvorena je rasprava.

Predsjednik konstatira da po ovoj točki dnevnog reda nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijeta

# **O D L U K A**

# **o raspodjeli sredstava za redovito financiranje političkih stranaka**

**Članak 1.**

 Ovom se Odlukom raspoređuju sredstva za redovito financiranje političkih stranaka i članova izabranih s liste grupe birača (u daljnjem tekstu: nezavisni vijećnici) zastupljenih u Gradskom vijeću Grada Ivanca (u daljnjem tekstu: Gradsko vijeće) od 10.06. – 31.12.2021. godine, koja su osigurana u Proračunu Grada Ivanca za 2021. godinu.

 Riječi i pojmovi koji se koriste u ovoj Odluci, a koji imaju rodno značenje, odnose se na jednak način na muški i ženski rod, bez obzira u kojem su rodu navedeni.

**Članak 2.**

 Za svakog člana Gradskog vijeća utvrđuje se jednaki iznos sredstava tako da pojedinoj političkoj stranci pripadaju sredstva razmjerno broju njezinih članova Gradskog vijeća prema konačnim rezultatima izbora.

 Za svakog člana Gradskog vijeća utvrđuje se iznos sredstava od 5.464,29 kuna.

 Za svakoga člana predstavničkog tijela jedinice lokalne samouprave podzastupljenog spola, političkim strankama pripada i pravo na naknadu u visini od 10% iznosa predviđenog po svakom članu predstavničkog tijela jedinice lokalne samouprave, odnosno iznos sredstava od 557,58 kuna.

**Članak 3.**

 S obzirom na broj članova u predstavničkom tijelu, odnosno Gradskom vijeću, političkim strankama i nezavisnim vijećnicima raspoređuju se sredstva osigurana u Proračunu Grada Ivanca za 2021. godinu na način utvrđen u članku 2. ove Odluke u slijedećim iznosima:

|  |  |  |  |
| --- | --- | --- | --- |
| Naziv političke stranke | Broj vijećnika | Podzastupljeni spol | Iznos u kunama |
| Kandidacijska lista grupe birača | 6 | 1 | 33.343,34 |
| Hrvatska demokratska zajednica – HDZ | 4 | 1 | 22.414,76 |
| Socijaldemokratska partija – SDP | 2 | 0 | 10.928,58 |
| Hrvatska narodna stranka – HNS | 1 | 0 | 5.464,29 |
| Hrvatska stranka umirovljenika - HSU | 1 | 0 | 5.464,29 |
| Narodna stranka - REFORMISTI  | 1 | 1 | 6.021,87 |
| UKUPNO | 15 | 3 | 83.637,13  |

**Članak 4.**

 Raspoređena sredstva iz članka 3. ove Odluke doznačit će se na žiro račun političkim strankama, odnosno na poseban račun nezavisnog vijećnika, tromjesečno u jednakim iznosima iz sredstava Proračuna Grada Ivanca za 2021. godinu, pozicija – 19, Tekuće donacije političkim strankama.

**Članak 5.**

 Ova Odluka objavit će se u „Službenom vjesniku Varaždinske županije“ i stupa na snagu osmog dana od dana objave.

**TOČKA 15.**

**Godišnji provedbeni plan unaprjeđenja zaštite od požara za područje Grada Ivanca za 2021. godinu**

Predsjednik konstatira da je prijavu za raspravu po ovoj točki dnevnog reda podnio vijećnik Mihael Slunjski.

Mihael Slunjski: Dvije sitnice koje su mi zapele za oko. Dakle, gledajući broj operativnih vatrogasaca vidimo da DVD Gačice ima 15 operativnih vatrogasaca, što je iza DVD-a Ivanec i DVD-a Radovan, treći su po broju na području Ivanca. Međutim, gledajući opremljenost osnovnom opremom vidimo da osim DVD-a Gačice svi posjeduju jedno navalno vozilo ili auto cisternu i jedan kombi, osim DVD-a Gačice. Zanima me da li postoji tu neka mogućnost s obzirom na broj ljudi, operativnih vatrogasaca koji imaju, a na manji broj prijevoznih sredstva da se i njima ukoliko postoji potreba i sukladno proračunskim mogućnostima isto omogući kombi vozilo. Ono drugo što bih apelirao to je što hitnija izgradnja garaže za vozilo za DVD u Radovanu. Znamo da je to planu, međutim treba što hitnije, vozilo se nalazi na otvorenom, podložno je vremenskim uvjetima, jednako tako osim ispred DVD zna stajati i kod parkirališta ispred ambulante gdje se kreće veliki broj ljudi pa je podložno mogućim oštećenjima pa je potrebno što hitnije izgraditi garažu.

Milorad Batinić: Što se tiče investiranja u vatrogastvo, tu već dugi niz godina, unatrag četiri, pet godina bilježimo rast. Da sad ne spominjem sve i nabavku vozila Margečan, Radovan, preuzeli smo u dogovoru s DVD-ima snosimo zajednički troškove održavanja, vatrogasnih domova gdje se koriste i mještani i udruge, znači na taj način da se pomogne. Iako je na zadnjem sastanku bilo dogovoreno pošto imamo 6 DVD-ova i moj prijedlog je bio, a koliko se sjećam to je prihvaćeno i od predstavnika Vatrogasne zajednice, da se unutar Zajednice definiraju i redefiniraju potrebe da li se radi o investicijama, o investicijskom održavanju ili nabavci opreme, znači unutar sebe. Gledajući broj vozila, brojčano ih ima jako puno, pitanje funkcionalnosti, pitanje adekvatnosti, pitanje prilagodbe, u nekim situacijama prije svega očekujem, a vjerujem da će tako biti, da će predstavnici i predsjednik Zajednice i njegov tim doći na Grad upravo sa zahtjevima za pojedine DVD-e i onda se može razgovarati, naravno sukladno proračunskim mogućnostima i projekcijama koje će uslijediti. Prije to nije bilo tako, bilo je tu problema, nekoordinacije, vjerujem da će se, imam takav osjećaj nakon toga sastanka, da će se na takav način funkcionirati pa se nadam jednako tako da će se tada i ovi nedostaci, nedostatak kombija moći riješiti unutar zajednice, iako nikada u povijesti nisu bila toliko velika izdvajanja za vatrogastvo. Već niz godina izdvajamo cca 100.000 kuna dodatno za nabavku opreme. Ove godine za vatrogastvo cca 600 tisuća kuna. To je dosta respektabilan, značajan novac i ne vidim razloga da se one osnove potrebe koje jesu da se ne bi moglo iz toga još izdvojiti za investiciju ili nešto slično tome.

Zdenko Đuras: DVD Gačice su dobile s državne razine kombi vozilo.

Predsjednik konstatira da više nema prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet

**GODIŠNJI PROVEDBENI PLAN**

**unaprjeđenja zaštite od požara za područje Grada Ivanca za 2021. godinu**

I.

U cilju postizanja učinkovitije i efikasnije razine zaštite od požara i tehnoloških eksplozija na području Grada Ivanca, Gradsko vijeće Grada Ivanca donosi Godišnji provedbeni plan unaprjeđenja zaštite od požara za područje Grada Ivanca za 2021. godinu (u daljnjem tekstu: Provedbeni plan).

II.

Gradsko vijeće Grada Ivanca donijelo je Procjenu ugroženosti od požara i tehnološke eksplozije za Grad Ivanec 16. srpnja 2020. godine, koja je temelj, sukladno članku 13. stavku 4. Zakona o zaštiti od požara („Narodne novine“, br. 92/10) za donošenje Provedbenog plana za unaprjeđenje zaštite od požara za područje Grada Ivanca za 2021. godinu.

III.

Za unaprjeđenje mjera zaštite od požara na području Grada Ivanca potrebno je u 2021. godini provesti sljedeće organizacijske i tehničke mjere:

**1. ORGANIZACIJSKE MJERE**

**1.1. NORMATIVNI USTROJ ZAŠTITE OD POŽARA**

1.1.1. Grad Ivanec dužan je raspraviti i uskladiti Procjenu ugroženosti od požara i tehnološke eksplozije te Plan zaštite od požara u skladu s člankom 13. Zakona o zaštiti od požara.

*Izvršitelj zadatka:* Grad Ivanec

*Sudjelovatelji:* Izrađivač – ovlašteno trgovačko društvo

 Inspektori zaštite od požara, eksploziva i oružja Službe inspekcijskih poslova Područnog ureda civilne zaštite Varaždin

 Vatrogasna zajednica Grada Ivanca

*Rok:* Kontinuirano

1.1.2. Gradsko vijeće Grada Ivanca dužno je kontinuirano ažurirati akte sa sadržanim potrebnim mjerama za uređivanje i održavanje poljoprivrednih rudina, sukladno odredbama članka 12. Zakona o poljoprivrednom zemljištu („Narodne novine“, broj 20/18, 115/18 i 98/19).

*Izvršitelj zadatka:* Grad Ivanec

*Rok:* Kontinuirano

1.1.3. U prostorno-planskoj dokumentaciji, osim obveznog sadržaja propisanog posebnim zakonom i podzakonskim aktom, potrebno je posebno evidentirati i obraditi mjere iz područja Procjene ugroženosti od požara i tehnoloških eksplozija Grada Ivanca sukladno važećim propisima.

*Izvršitelj zadatka:* Grad Ivanec

*Sudjelovatelji:* MUP RH Ravnateljstvo CZ

 Inspektori zaštite od požara, eksploziva i oružja Službe inspekcijskih poslova Područnog ureda civilne zaštite Varaždin

*Rok:* Kontinuirano

**1.2. SUSTAV ZA PROVEDBU VATROGASNE DJELATNOSTI**

1.2.1. Temeljem Procjene ugroženosti od požara i tehnološke eksplozije te Plana zaštite od požara Grada Ivanca potrebno je skrbiti o organiziranosti utvrđenog broj vatrogasnih postrojbi sukladno odredbama Pravilnika o osnovama organiziranosti vatrogasnih postrojbi na teritoriju Republike Hrvatske („Narodne novine“, broj 61/94, 106/99, 125/19).

*Izvršitelj zadatka:* Vatrogasna zajednica Grada Ivanca

*Rok:* Kontinuirano

1.2.2. Sukladno izračunu o potrebnom broju vatrogasaca iz Procjene ugroženosti od požara i tehnološke eksplozije te Plana zaštite od požara Grada Ivanca osiguravati potreban broj operativnih vatrogasaca.

*Izvršitelj zadatka:* DVD Ivanec, DVD Bedenec, DVD Gačice, DVD Margečan, DVD Radovan, DVD Salinovec

*Sudjelovatelji:* Vatrogasna zajednica Grada Ivanca

*Rok:* Kontinuirano

1.2.3. Održavati sjednice zapovjedništva Vatrogasne zajednice Grada Ivanca i na istima uskladiti planove za provođenje zadaća iz područja zaštite od požara i razraditi odgovarajuće operativne planove aktivnog uključenja svih subjekata zaštite od požara. Razraditi sustav pripravnosti, stupnjevito s obzirom na indekse opasnosti, kao i plansko uključivanje svih snaga i resursa u intervencije.

*Izvršitelj zadatka:* Vatrogasna zajednica Grada Ivanca

*Sudjelovatelji:* Grad Ivanec

*Rok:* Kontinuirano

1.2.4. Vatrogasna zajednica Grada Ivanca uključit će se u organizaciju informativno-savjetodavnih sastanaka s predstavnicima lokalne uprave i samouprave, zainteresiranim osobama za zaštitu od požara, pučanstvom, odgojno-obrazovnim ustanovama, na kojima će se razmotriti i analizirati tijek priprema i provedbe aktivnosti zaštite od požara tijekom godine i upoznavanje s opasnostima i posljedicama od izbijanja požara.

*Izvršitelj zadatka:* Vatrogasna zajednica Grada Ivanca

 Grad Ivanec

 MUP RH, Ravnateljstvo CZ

*Rok:* Kontinuirano

**2. TEHNIČKE MJERE**

**2.1. PROVEDBA PREVENTIVNIH AKTIVNOSTI**

2.1.1. Hrvatske šume d.o.o. - UŠP Koprivnica - Šumarija Varaždin dužna je izraditi godišnji Plan operativne provedbe programa aktivnosti zaštite od požara, temeljem koje će se prići izradi prosjeka kroz posebno ugrožene šume na području Županije u suradnji sa zapovjednikom Vatrogasne zajednice Grada Ivanca, te na razini Županije uz sudjelovanje županijskog vatrogasnog zapovjednika. Za izradu prosjeka kroz posebno ugrožena šumska područja u vlasništvu fizičkih osoba na području Grada Ivanca, financijska sredstva treba osigurati u Proračunu Grada Ivanca. Godišnji plan operativne provedbe programa aktivnosti zaštite od požara dostaviti sudjelovateljima zadaće.

*Izvršitelj zadatka:* Hrvatske šume d.o.o.

 Vatrogasna zajednica Varaždinske županije

 Grad Ivanec

*Sudjelovatelj:* Ministarstvo poljoprivrede i šumarstva

 MUP RH, Ravnateljstvo CZ

 Inspektori zaštite od požara, eksploziva i oružja Službe inspekcijskih poslova Područnog ureda civilne zaštite Varaždin

*Rok:* Kontinuirano

2.1.2. Upravni odjel za urbanizam, komunalne poslove i zaštitu okoliša Grada Ivanca dužan je izvršiti pregled odlagališta komunalnog otpada glede zaštite od požara, uređenja lokacija i zdravstvene zaštite te poduzeti odgovarajuće poduzeti mjere uređenja, osiguranja, čuvanja ili zabrane uporabe tih odlagališta, odnosno druge mjere za sanaciju nekontroliranih (divljih) odlagališta.

*Izvršitelj zadatka:* Grad Ivanec

*Rok:* Kontinuirano

**2.2. ODRŽAVANJE PRIPRAVNOSTI SUSTAVA VATROGASTVA**

2.2.1. Obaviti opremanje vatrogasnih postrojbi sukladno Pravilniku o minimumu tehničke opreme i sredstava vatrogasnih postrojbi („Narodne novine“, broj 43/95, 106/99, 91/02, 125/19), Pravilniku o minimumu tehničke opreme i sredstava vatrogasnih postrojbi („Narodne novine“, broj 43/95, 106/99, 91/02, 125/19), Pravilniku o tehničkim zahtjevima za zaštitu i drugu osobnu opremu koju pripadnici vatrogasne postrojbe koriste prilikom vatrogasne intervencije („Narodne novine“, broj 31/11, 125/19), odnosno temeljem Procjene ugroženosti od požara i tehnološke eksplozije te Plana zaštite od požara Grada Ivanca i stvarnim potrebama vatrogasne postrojbe ovisno o tipu i vrsti vatrogasnih intervencija, a na prijedlog ili zahtjev zapovjedništva vatrogasne zajednice grada.

*Izvršitelj zadatka:* Grad Ivanec

*Sudjelovatelji:* Vatrogasna zajednica Grada Ivanca

  DVD Ivanec, DVD Bedenec, DVD Gačice, DVD Margečan, DVD Radovan, DVD Salinovec

*Rok:* Kontinuirano

2.2.2. Za potrebe uspješnog djelovanja vatrogasnih postrojbi potrebno je osigurati odgovarajući prostor za smještaj opreme i tehnike, prostor za boravak vatrogasca, prostor za spremanje odjeće, obuće, opreme, vozila i tehnike te prostor za osposobljavanje vatrogasca i druge potrebne prostore.

*Izvršitelj zadatka:* Grad Ivanec

*Sudjelovatelji:* Vatrogasna zajednica Grada Ivanca

 DVD Ivanec, DVD Bedenec, DVD Gačice, DVD Margečan, DVD Radovan, DVD Salinovec

*Rok:* Kontinuirano

2.2.3. Za učinkovito i uspješno djelovanje vatrogasnih postrojbi od trenutka uzbunjivanja, početka intervencije, gašenja i lokalizacije požara koristi se sustav Upravljanja vatrogasnim intervencijama (UVI), kojeg održava i kontinuirano nadograđuje Hrvatska vatrogasna zajednica (HVZ). Korisnici sustava UVI, operateri u Vatrogasno-operativnom centru (VOC) i vatrogasnim postrojbama, educiraju se i usavršavaju na radionicama i seminarima.

*Izvršitelj zadatka:* Vatrogasna zajednica Grada Ivanca

*Sudjelovatelji:* DVD Ivanec, DVD Bedenec, DVD Gačice, DVD Margečan, DVD Radovan, DVD Salinovec

*Rok:* Kontinuirano

2.2.4. Temeljem važeće Procjene ugroženosti od požara i tehnološke eksplozije te Plana zaštite od požara Grada Ivanca potrebno je utvrditi uvjete, ustroj i način korištenja teške građevinske mehanizacije za eventualnu žurnu izradu prosjeka i probijanja protupožarnih putova radi zaustavljanja širenja šumskog požara, kao i pravne osobe zadužene za ostale oblike logističke potpore kod složenijih vatrogasnih intervencija na području Grada Ivanca. Popis pravnih osoba s pregledom raspoložive teške građevinske mehanizacije te ostalih oblika logističke potpore, s razrađenim planom aktiviranja, dostaviti županijskom vatrogasnom zapovjedniku i VOC-u Javne vatrogasne postrojbe Grada Varaždina.

*Izvršitelj zadatka:* Grad Ivanec

*Sudjelovatelji:* Vatrogasna zajednica Varaždinske županije

 Vatrogasna zajednica Grada Ivanca

 JVP Grada Varaždina

 Centar 112

*Rok:* Kontinuirano

2.2.5. Zahtijevati od distributera vode redovito provođenje ažuriranja podataka o javnoj hidrantskoj mreži (položaj hidranata, ispravnost hidranata), redovito provođenje geodetskog snimanja vanjskih hidranata, ucrtavanje lokacija hidranata kao i segmenata naselja na odgovarajuće karte te dostavu istih na korištenje središnjem vatrogasnom društvu DVD-u Ivanec te VOC-u Javne vatrogasne postrojbe Grada Varaždina.

*Izvršitelj zadatka:* Grad Ivanec

*Sudjelovatelji:* Vatrogasna zajednica Grada Ivanca

 DVD Ivanec, DVD Bedenec, DVD Gačice, DVD Margečan, DVD Radovan, DVD Salinovec

*Rok:* kontinuirano

2.2.6. Razraditi sustav djelovanja županijskog operativnog vatrogasnog dežurstva temeljem razvojnih projekata Hrvatske vatrogasne zajednice.

*Izvršitelj zadatka:* Grad Ivanec

*Sudjelovatelji:* Hrvatska vatrogasna zajednica

 Vatrogasna zajednica Varaždinske županije

 Vatrogasna zajednica Grada Ivanca

 JVP Grada Varaždina

 DVD Ivanec, DVD Bedenec, DVD Gačice, DVD Margečan, DVD Radovan, DVD Salinovec

Rok: kontinuirano

**ZAVRŠNE ODREDBE**

III.

Provedbeni plan bit će dostavljen svim izvršiteljima i sudjelovateljima, nakon što ga donese Gradsko vijeće Grada Ivanca.

*Izvršitelj zadatka:* Grad Ivanec

IV.

Nadležno upravno tijelo Grada Ivanca će upoznati sa sadržajem ovoga Provedbenog plana sve subjekte koji su predviđeni kao izvršitelji pojedinih zadataka.

*Izvršitelj zadatka:* Grad Ivanec

V.

Sredstva za provedbu obveza koje proizlaze iz Provedbenog plana osigurat će se u Proračunu Grada Ivanec.

*Izvršitelj zadatka:* Grad Ivanec

*Rok:* 31. prosinac 2021. godine

VI.

Gradsko vijeće Grada Ivanca jednom godišnje razmatra Izvješće o stanju zaštite od požara i stanju provedbe Godišnjeg provedbenog plana unapređenja zaštite od požara na području Grada Ivanca.

VII.

Ovaj Provedbeni plan stupa na snagu osmog dana od dana objave u „Službenom vjesniku Varaždinske županije“.

**TOČKA 16.**

**Plan operativne primjene Programa aktivnosti u provedbi posebnih mjera zaštite od požara od interesa za Republiku Hrvatsku u 2021. godini na području Grada Ivanca**

Otvorena je rasprava.

Predsjednik konstatira da po ovoj točki dnevnog reda nije bilo prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet

**P L A N**

**operativne primjene Programa aktivnosti u provedbi posebnih mjera zaštite od požara**

**od interesa za Republiku Hrvatsku u 2021. godini na području Grada Ivanca**

**I. UVOD**

Plan operativne primjene Programa aktivnosti u provedbi posebnih mjera zaštite od požara od interesa za Republiku Hrvatsku u 2021. godini na području Grada Ivanca (u daljnjem tekstu: Plan) temelji se na Programu aktivnosti u provedbi posebnih mjera zaštite od požara od interesa za Republiku Hrvatsku u 2021. godini („Narodne novine“, br. 4/21) u dijelu koji se odnosi na područje Grada Ivanca kao jedinice lokalne samouprave.

Ovim Planom se utvrđuju osnovne pretpostavke, planiranje i provedba preventivne i operativne aktivnosti, ustrojavanje i organizacija, uporaba vatrogasnih snaga i opreme, financiranje, zapovijedanje i nadzor u provedbi posebnih mjera na otklanjanju opasnosti od nastanka i širenja požara na području Grada Ivanca u 2021. godini.

**II. OPIS OSNOVNIH UVODNIH I ZAVRŠNIH AKTIVNOSTI U PROVEDBI PROGRAMA AKTIVNOSTI**

1. Svi subjekti Programa aktivnosti - izvršitelji i sudionici obvezni su provoditi svoje zadaće kontinuirano tijekom cijele godine na području svoje nadležnosti, odnosno cijele zemlje i time

dužni dati svoj doprinos u provedbi preventivnih i operativnih mjera zaštite od požara.

2. Grad Ivanec dužan je Izvješće o provedbi pripremnih i drugih aktivnosti iz Programa aktivnosti dostaviti Vatrogasnoj zajednici Varaždinske županije - županijskom zapovjedniku i Područnom uredu civilne zaštite Varaždin.

3. Grad Ivanec obavezan je Izvješća o svim obavljenim aktivnostima iz Programa aktivnosti, s financijskim izvješćem o utrošenim vlastitim sredstvima i sredstvima korištenim iz državnog proračuna RH, kao i planiranim financijskim sredstvima za 2021. godinu, dostaviti Vatrogasnoj zajednici Varaždinske županije – županijskom zapovjedniku i Područnom uredu civilne zaštite

Varaždin najkasnije do 15. siječnja 2022. godine.

**III. OPĆE I NORMATIVNE PRETPOSTAVKE U ZAŠTITI OD POŽARA**

4. Grad Ivanec obavezan je temeljem iskustva iz protekle požarne sezone izvršiti usklađivanje svih podataka i odrednica iz Plana zaštite od požara.

4.1. Grad Ivanec obavezan je organizirati sjednice Stožera civilne zaštite i vatrogasnih zapovjedništava, tematski vezano uz pripremu požarne sezone u 2021. godini, na kojima je potrebno:

* razmotriti stanje zaštite od požara na području za koje su nadležni i usvojiti Plan rada za ovogodišnju požarnu sezonu,
* razmotriti, razraditi i usvojiti projekciju korištenja Financijskim planom osiguranih sredstava za provođenje zadataka tijekom požarne sezone, prilikom čega posebnu pozornost usmjeriti na osiguranje financijskih sredstva za podmirenje troškova angažiranja vatrogasaca i upućivanja na plansku i eventualnu izvanrednu dislokaciju, odnosno prihvata, boravka i angažiranja dodatnih sezonskih vatrogasaca, opreme i tehnike na priobalnom dijelu Republike Hrvatske, a projekcije korištenja sredstava za tu namjenu dostaviti glavnom vatrogasnom zapovjedniku Republike Hrvatske,
* predložiti usvajanje Plana operativne provedbe Programa aktivnosti u provedbi posebnih mjera zaštite od požara od interesa za Republiku Hrvatsku u 2021. godini na području Grada Ivanca,
* predložiti usvajanje Plana aktivnog uključenja svih subjekata zaštite od požara na području Grada Ivanca vodeći računa o uskladbi s Planom angažiranja vatrogasnih snaga na području Varaždinske županije,
* predložiti potrebne radnje i odrediti pogodne lokalitete i prostore radi uspostave odgovarajućih zapovjednih mjesta za koordinaciju gašenja požara sukladno odredbama Plana intervencija kod velikih požara otvorenoga prostora na teritoriju Republike Hrvatske („Narodne novine“, br. 25/01, 125/19), a izvješće o istome dostaviti glavnom vatrogasnom zapovjedniku Republike Hrvatske.
* razmotriti i po potrebi dodatno razraditi provođenje postupanja za uključivanje osoba s posebnim ovlastima kod izvanrednih događaja, a radi poduzimanja mjera i radnji iz svoje nadležnosti i Stožera civilne zaštite u slučaju kada je zbog razmjera opasnosti od požara na otvorenom prostoru potrebno proglasiti veliku nesreću ili katastrofu sukladno odredbama Pravilnika o sastavu stožera, načinu rada te uvjetima za imenovanje načelnika, zamjenika načelnika i članova Stožera civilne zaštite („Narodne novine“, br. 126/19, 17/20),
* izvješća (zapisnici) i radni materijali sa svakog održanog Stožera civilne zaštite Grada Ivanca obavezno se dostavljaju Vatrogasnoj zajednici Varaždinske županije županijskom zapovjedniku i Područnom uredu civilne zaštite Varaždin.

*Izvršitelj zadatka:* Gradonačelnik Grada Ivanca

*Sudionici:* Hrvatska vatrogasna zajednica - glavni vatrogasni zapovjednik RH

 VZ Varaždinske županije - županijski zapovjednik

 Područni ured civilne zaštite Varaždin

*Rok:* kontinuirano

5. Grad Ivanec sukladno članku 20. stavcima 1., 2. i 3. Pravilnika o zaštiti šuma od požara („Narodne novine“, br. 33/14), mora planirati i provoditi propisane preventivno-uzgojne radove u cilju smanjenja opasnosti od nastanka i brzog širenja šumskih požara i ranog otkrivanja i dojave šumskog požara te pravovremenog djelovanja u gašenju šumskog požara.

5.1. Sukladno članku 19. Zakona o šumama („Narodne novine“, br. 68/18, 115/18, 98/19, 32/20), šumoposjednici su dužni sanirati opožarene površine u roku od dvije godine, ako taj rok nije utvrđen šumskogospodarskim planom.

5.2. Gradsko vijeće Grada Ivanec sukladno članku 12. Zakona o poljoprivrednom zemljištu („Narodne novine“, br. 20/18, 115/18 i 98/19), obvezno je propisati potrebne mjere za uređivanje i održavanje poljoprivrednih rudina i provesti ih u dijelu koji se odnosi na zaštitu od požara.

5.3. Izvješća o provedenim propisanim mjerama, Grad Ivanec dužan je dostaviti Vatrogasnoj zajednici Varaždinske županije - županijskom zapovjedniku i Područnom uredu civilne zaštite Varaždin.

5.4. Komunalno redarstvo Grada Ivanca sustavno će pratiti i nadzirati »divlja« odlagališta na svom području i trajno poduzimati mjere za sanaciju istih.

5.5. Grad Ivanac (nadležna javna i komunalna poduzeća) zajedno i s drugim tijelima, obvezni su održavati međusobne stalne kontakte, provoditi međusobno informiranje o utvrđenim činjenicama te zatražiti potrebna postupanja posebno u segmentu prometa (pojačana kontrola parkiranih vozila zbog osiguranja nesmetanog pristupa hidrantima, kontrola označenih vatrogasnih pristupa i osiguravanje pristupa vatrogasnih vozila, itd.). Kroz sva lokalna javna glasila (novine, radio postaje, televizija, društvene mreže, Internet) moraju raditi na informiranju javnosti raznim upozorenjima i obavijestima i zajedno s nadležnim inspektoratom MUP - Sektor za inspekcijske poslove - Ravnateljstva civilne zaštite dužni su dogovarati prioritete, razraditi planove, dogovoriti radnje i postupanja sukladno trenutnom stanju na terenu i stupnju opasnosti od nastanka i širenja požara.

*Izvršitelj zadatka:* Grad Ivanec

*Sudionici:* VZ Varaždinske županije - županijski zapovjednik

 Područni ured civilne zaštite Varaždin

*Rok:* kontinuirano

6. Grad Ivanec dužan je ažurirati, odnosno izraditi Plan motrenja, čuvanja i ophodnje te provoditi propisane mjere zaštite od požara na ugroženim prostorima, građevinama i prostorima uz pružne i cestovne pravce za područje svoje odgovornosti. Osobitu pozornost usmjeriti na održavanje pristupnih putova za interventna vozila prema kritičnoj infrastrukturi (prugama, autocestama, elektroenergetskim postrojenjima, crpilištima vode, šumama, plinovodima, naftovodima, dalekovodima i sl.).

6.1. Grad Ivanec obavezan je sukladno izrađenom Planu motriteljsko-dojavne službe na žitorodnim područjima pred žetvenu sezonu kao i ostalim ugroženim područjima, ustrojiti i opremiti potrebnom opremom izviđačko-preventivne ophodnje. Ophodnje će na licu mjesta poduzimati mjere za uklanjanje potencijalnih izvora opasnosti, pravovremeno otkrivati, javljati i gasiti požar u samom začetku.

6.2. Grad Ivanec obavezan je Plan motriteljsko-dojavne službe dostaviti Varaždinskoj županiji i Vatrogasnoj zajednici Varaždinske županije - županijskom zapovjedniku koji će iste objediniti i uskladiti.

6.3. Financijska sredstva za izradu Plana motriteljsko-dojavne službe za prostore u svom vlasništvu, odnosno vlasništvu fizičkih osoba osigurava Grad Ivanec.

*Izvršitelj zadatka:* Grad Ivanec

*Sudionici:* VZ Varaždinske županije - županijski zapovjednik

 Područni ured civilne zaštite Varaždin

*Rok:* kontinuirano

7. Grad Ivanec obavezan je u Proračunu predvidjeti financijska sredstva za održavanje vatrogasne tehnike i opreme te prije početka ljetne požarne sezone izvršiti pripreme i sanacije, odnosno otklanjanje nedostataka na vozilima, opremi i tehnici, prvenstveno na temelju raščlambe zapisnički utvrđenih oštećenja i/ili kvarova tijekom prethodne požarne sezone, kao i planirati financijska sredstva za istu namjenu u sljedećoj godini. Planirana sredstva doznačuju se Vatrogasnoj zajednici Grada Ivanca.

*Izvršitelj zadatka:* Gradonačelnik Grada Ivanca

*Sudionici:* Vatrogasna zajednica Grada Ivanca

*Rok:* kontinuirano

**IV. FINANCIRANJE PROVEDBE AKTIVNOSTI IZ PROGRAMA AKTIVNOSTI**

8. Svi subjekti - izvršitelji i sudionici iz Programa aktivnosti snose svoje cjelokupne financijske troškove priprema (obuke, edukacije, vježbi, održavanja tehničkih sredstava i nabave sredstava za gašenje), izrade projekata, studija, planova i procjena kao i angažiranja svojih snaga i resursa u provedbi posebnih mjera zaštite od požara.

**V. ZAVRŠNE ODREDBE**

Ovaj Plan stupa na snagu osmog dana od dana objave u „Službenom vjesniku Varaždinske županije“

**TOČKA 17.**

**Izvješće o korištenju sredstava proračunske zalihe za mjesec:**

* **siječanj 2021. godine**
* **siječanj – veljača 2021. godine**
* **siječanj – ožujak 2021. godine**
* **siječanj – travanj 2021. godine**
* **siječanj – svibanj 2021. godine**

Uvodno obrazloženje podnio je Milorad Batinić: To je prvenstveno za nevjerne Tome koji smatraju da postoji prostor da se ne radi javna nabava, da se ne poštuju zakoni, da se ne poštuje regulative, jedan prostor gdje gradonačelnik ima autonomiju samostalno donositi neku odluku, naravno ukoliko ima sredstava u proračunu. Htio bih se svima zahvaliti na podršci. Podržali ste dobar rebalans, programe u interesu građana, vrlo interesantne rasprave, konstruktivne i ukoliko ćemo nastaviti u tom duhu mislim da suradnja neće izostati, nego dapače da će biti više nego dobra.

Predsjednik konstatira da više nema prijavljenih za raspravu, zaključuje raspravu te se prelazi na glasanje.

Nakon provedenog glasanja predsjednik konstatira da je svih 14 nazočnih vijećnika glasalo „za“, te je jednoglasno donijet

**Z A K L J U Č A K**

Prihvaća se Izvješće o korištenju sredstava proračunske zalihe za mjesec**:**

* siječanj 2021. godine
* siječanj – veljača 2021. godine
* siječanj – ožujak 2021. godine
* siječanj – travanj 2021. godine
* siječanj – svibanj 2021. godine.

Sve točke dnevnog reda su obrađene te predsjednik zaključuje rad sjednice.

Dovršeno u 21,05 sati.

ZAPISNIK IZRADILA: PREDSJEDNIK GRADSKOG

Snježana Canjuga VIJEĆA GRADA IVANCA:

 Dalibor Patekar